http://www.thaigov.go.th

วันนี้ (12 มิถุนายน 2561) เวลา 10.30 น. ณ ห้องประชุมพระบาง ชั้น 4 อาคารเฉลิมพระเกียรติฯ มหาวิทยาลัยราชภัฏนครสวรรค์ อำเภอเมือง จังหวัดนครสวรรค์ พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 4/2561

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี ได้แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมต้องเป็นไปตามมาตรฐาน รวม 4 ฉบับ

2. เรื่อง ร่างกฎกระทรวงการให้เจ้าของเรือประมงที่ใช้สนับสนุนเรือที่ใช้ทำการประมงหรือ เรือขนถ่ายสัตว์น้ำถือปฏิบัติ พ.ศ. ….

3. เรื่อง ร่างพระราชบัญญัติสภาพัฒนาการเศรษฐกิจและสังคมแห่งชาติ พ.ศ. ….

|  |
| --- |
| **เศรษฐกิจ- สังคม** |

4. เรื่อง การต่ออายุสัญญากู้เบิกเงินเกินบัญชีของสำนักงานธนานุเคราะห์

5. เรื่อง แนวทางพัฒนางานวัฒนธรรมเพื่อสร้างอาชีพ สร้างรายได้ให้แก่ชุมชนท้องถิ่น ใน กลุ่มจังหวัดภาคเหนือตอนล่าง 2

6. เรื่อง แนวทางการพัฒนาการท่องเที่ยวในกลุ่มจังหวัดภาคเหนือตอนล่าง 2

7. เรื่อง สรุปผลการปฏิบัติราชการของคณะรัฐมนตรีในพื้นที่กลุ่มจังหวัดภาคเหนือ

ตอนล่าง 2

8. เรื่อง ผลการประชุมระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกร เพื่อขับเคลื่อนการพัฒนาเศรษฐกิจและ สังคมกลุ่มจังหวัดภาคเหนือตอนล่าง 2

9. เรื่อง แนวทางการพัฒนาโครงข่ายด้านคมนาคมขนส่งของกระทรวงคมนาคมในพื้นที่ กลุ่มจังหวัดภาคเหนือตอนล่าง 2 (กำแพงเพชร นครสวรรค์ พิจิตร และอุทัยธานี) และผลการดำเนินงานโครงการที่สำคัญ

|  |
| --- |
| **ต่างประเทศ** |

10. เรื่อง การเป็นเจ้าภาพจัดการประชุมว่าด้วยความร่วมมือระหว่างประเทศในภูมิภาค เอเชียตะวันออกเพื่อการพัฒนาปาเลสไตน์ ระดับรัฐมนตรี ครั้ง 3

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 12 มิถุนายน 2561)

ด้วยการสแกน QR Code



|  |
| --- |
| **แต่งตั้ง** |

11. เรื่อง แต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (กระทรวงศึกษาธิการ)

12. เรื่อง การแต่งตั้งข้าราชการให้ดำรงตำแหน่งผู้ตรวจราชการสำนักนายกรัฐมนตรี

13. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักข่าวกรองแห่งชาติ

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมต้องเป็นไปตามมาตรฐาน รวม 4 ฉบับ**

คณะรัฐมนตรีมีมติอนุมัติหลักการร่างพระราชกฤษฎีกา รวม 4 ฉบับ ประกอบด้วย 1. ร่างพระราชกฤษฎีกากำหนดให้ผลิตภัณฑ์อุตสาหกรรมยางล้อแบบสูบลมสำหรับรถยนต์และส่วนพ่วง ต้องเป็นไปตามมาตรฐาน พ.ศ. .... 2. ร่างพระราชกฤษฎีกากำหนดให้ผลิตภัณฑ์อุตสาหกรรมยางล้อแบบสูบลมสำหรับรถยนต์เชิงพาณิชย์และส่วนพ่วง ต้องเป็นไปตามมาตรฐาน พ.ศ. .... 3. ร่างพระราชกฤษฎีกากำหนดให้ผลิตภัณฑ์อุตสาหกรรมยางล้อแบบสูบลมสำหรับรถจักรยานยนต์และโมแปด ต้องเป็นไปตามมาตรฐาน พ.ศ. .... 4. ร่างพระราชกฤษฎีกากำหนดให้ผลิตภัณฑ์อุตสาหกรรมยางล้อแบบสูบลม : ข้อกำหนดด้านเสียงจากยางล้อที่สัมผัสผิวถนน การยึดเกาะถนนบนพื้นเปียก และความต้านทานการหมุน ต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ

และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้ อก. รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างพระราชกฤษฎีกา**

กำหนดให้ผลิตภัณฑ์อุตสาหกรรมยางล้อแบบสูบลมสำหรับรถยนต์และส่วนพ่วงผลิตภัณฑ์อุตสาหกรรมยางล้อแบบสูบลมสำหรับรถยนต์เชิงพาณิชย์และส่วนพ่วง ผลิตภัณฑ์อุตสาหกรรมยางล้อแบบสูบลมสำหรับรถจักรยานยนต์และโมแปด และผลิตภัณฑ์อุตสาหกรรมยางล้อแบบสูบลม : ข้อกำหนดด้านเสียงจากยางล้อที่สัมผัสผิวถนน การยึดเกาะถนนบนพื้นเปียก และความต้านทานการหมุน ต้องเป็นไปตามมาตรฐาน ตามประกาศกระทรวงอุตสาหกรรม ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511

**2. เรื่อง ร่างกฎกระทรวงการให้เจ้าของเรือประมงที่ใช้สนับสนุนเรือที่ใช้ทำการประมงหรือเรือขนถ่ายสัตว์น้ำ**

**ถือปฏิบัติ พ.ศ. ….**

คณะรัฐมนตรีมีมติอนุมัติหลักการร่างกฎกระทรวงการให้เจ้าของเรือประมงที่ใช้สนับสนุนเรือที่ใช้ทำการประมงหรือเรือขนถ่ายสัตว์น้ำถือปฏิบัติ พ.ศ. …. ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้ และให้ กษ. รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างกฎกระทรวง**

กำหนดหลักเกณฑ์ วิธีการ และเงื่อนไขให้เจ้าของเรือประมงที่ใช้สนับสนุนเรือที่ใช้ทำการประมงหรือเรือขนถ่ายสัตว์น้ำถือปฏิบัติ สรุปได้ดังนี้

1. กำหนดให้เจ้าของเรือที่จดทะเบียนเรือบรรทุกน้ำมันเพื่อการประมง หรือเรือบรรทุกน้ำจืดที่มีขนาดตั้งแต่ 30 ตันกรอส และเรือที่จดทะเบียนตามกฎหมายว่าด้วยเรือไทยเป็นเรือกลเดินทะเลใกล้ฝั่ง เรือกลเดินทะเลเฉพาะเขต เรือกลเดินทะเลชายแดน เรือกลเดินทะเลระหว่างประเทศ ประเภทการใช้บรรทุกผลิตภัณฑ์น้ำมันที่มีจุดวาบไฟต่ำกว่า 60 องศาเซลเซียส และประเภทการใช้บรรทุกผลิตภัณฑ์น้ำมันที่มีจุดวาบไฟสูงกว่า 60 องศาเซลเซียส ขนาดตั้งแต่ 30 ตันกรอสแต่ไม่เกิน 1,000 ตันกรอส ติดตั้งระบบติดตามเรือตามมาตรฐานสมรรถนะของอุปกรณ์และข้อกำหนดเชิงหน้าที่ของระบบติดตามเรือประมงที่ได้จดทะเบียนเป็นเรือขนถ่ายสัตว์น้ำ หรือเรือเก็บรักษาสัตว์น้ำ รวมทั้งแจ้งข้อมูล รหัสกล่องหรือรหัสอุปกรณ์ ชื่อ หรือหมายเลขทะเบียนเรือ ภาพถ่ายเรือ ตามแบบรายงาน ศฝป. 4A ต่อศูนย์ปฏิบัติการเฝ้าระวังการทำการประมงภายใน 7 วันหลังจากติดตั้งแล้วเสร็จ ยกเว้นเรือบรรทุกผลิตภัณฑ์น้ำมันเตา และเรือบรรทุกผลิตภัณฑ์น้ำมันที่มีการทำสัญญาโดยตรงกับบริษัทน้ำมันในประเทศไทย ให้เป็น ผู้จัดส่งผลิตภัณฑ์น้ำมันระหว่างคลังน้ำมันในประเทศไทย หรือขนส่งผลิตภัณฑ์น้ำมันระหว่างคลังน้ำมันในประเทศไทยกับต่างประเทศ

2. กำหนดให้เจ้าของเรือที่จดทะเบียนเรือตามข้อ 1. ต้องแจ้งการเข้าออกท่าเทียบเรือประมงทุกครั้งด้วยวิธีการแจ้งโดยตรงหรือทางโทรสาร ไปยังศูนย์ควบคุมการแจ้งเรือเข้าออกก่อนดำเนินการไม่น้อยกว่า 24 ชั่วโมง และต้องดูแลระบบติดตามเรือให้สามารถใช้งานได้ตลอดเวลา การแจ้งปิดระบบติดตามเรือ ให้แจ้งตามแบบรายงาน ศฝป. 1A โดยให้ทำได้เฉพาะกรณี ดังนี้

2.1 เรือเกิดการชำรุด เสียหายต้องซ่อมแซมโดยนำเรือขึ้นคาน โดยต้องมีหนังสือรับรองจากอู่ซ่อมเรือ โดยระบุวันที่เริ่มต้นขึ้นคาน และลงจากคาน

2.2 อุปกรณ์ระบุตำแหน่งเรือชำรุด และอยู่ระหว่างซ่อมแซมหรือเปลี่ยนอุปกรณ์ โดยต้องมีหนังสือรับรองจากผู้ประกอบกิจการโทรคมนาคม

2.3 เรืออับปาง โดยแนบสำเนารายงานประจำวันเกี่ยวกับคดีมาด้วย

2.4 แจ้งงดการใช้เรือตามกฎหมายว่าด้วยการเดินเรือในน่านน้ำไทย โดยแนบสำเนาเอกสารที่เกี่ยวข้องให้ทราบด้วย

3. กำหนดให้เจ้าของเรือที่จดทะเบียนเรือตามข้อ 1. ที่ได้แจ้งหรือขออนุญาตใด ๆ ด้วยวิธีการทางอิเล็กทรอนิกส์ผ่านระบบ Single Window @ Marine Department ตามที่อธิบดีกรมเจ้าท่ากำหนดไว้ ให้ถือว่าเป็นการแจ้งการเข้าออกท่าเทียบเรือประมงตามกฎกระทรวงนี้

**3. เรื่อง ร่างพระราชบัญญัติสภาพัฒนาการเศรษฐกิจและสังคมแห่งชาติ พ.ศ. ….**

คณะรัฐมนตรีมีมติเห็นชอบดังนี้

1. เห็นชอบร่างพระราชบัญญัติสภาพัฒนาการเศรษฐกิจและสังคมแห่งชาติ พ.ศ. …. ที่สำนักงานคณะกรรมการกฤษฎีกาตรวจพิจารณาแล้ว และสำนักเลขาธิการคณะรัฐมนตรีได้แก้ไขเพิ่มเติมตามมติที่ประชุม

[การประชุมปรึกษาหารือระหว่างหน่วยงานที่เกี่ยวข้องเมื่อวันที่ 7 มิถุนายน 2561 ที่มีรองนายกรัฐมนตรี (นายวิษณุ เครืองาม) เป็นประธาน] แล้วให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. ให้สำนักงานคณะกรรมการพัฒนาการเศรษฐกิจและสังคมแห่งชาติไปพิจารณาร่วมกับหน่วยงานที่เกี่ยวข้องเพื่อแก้ไขเพิ่มเติมร่างกฎกระทรวงแบ่งส่วนราชการสำนักงานคณะกรรมการพัฒนาการเศรษฐกิจและสังคมแห่งชาติ สำนักนายกรัฐมนตรี พ.ศ. …. ให้สอดคล้องกับร่างพระราชบัญญัติสภาพัฒนาการเศรษฐกิจและสังคมแห่งชาติ พ.ศ. …. แล้วให้ส่งร่างกฎกระทรวงดังกล่าวไปยังสำนักงานคณะกรรมการกฤษฎีกาตรวจพิจารณาต่อไป

**สาระสำคัญของร่างพระราชบัญญัติ**

1. สภาพัฒนาการเศรษฐกิจและสังคมแห่งชาติ

1.1 กำหนดให้มี “สภาพัฒนาการเศรษฐกิจและสังคมแห่งชาติ” ประกอบด้วยประธานสภาหนึ่งคนและกรรมการสภาผู้ทรงคุณวุฒิอีกไม่เกินสิบห้าคน และให้ปลัดกระทรวงการคลัง เลขาธิการสภาความมั่นคงแห่งชาติ เลขาธิการคณะกรรมการกฤษฎีกา เลขาธิการ ก.พ. เลขาธิการ ก.พ.ร. ผู้อำนวยการสำนักงบประมาณ และผู้ว่าการธนาคารแห่งประเทศไทย เป็นกรรมการสภา และให้เลขาธิการสภาพัฒนาการเศรษฐกิจและสังคมแห่งชาติ เป็นกรรมการและเลขานุการ

1.2 กำหนดให้ประธานสภาและกรรมการสภาผู้ทรงคุณวุฒิมีวาระการดำรงตำแหน่งคราวละสี่ปี โดยผู้ซึ่งพ้นจากตำแหน่งตามวาระอาจได้รับแต่งตั้งอีกได้ แต่ไม่เกินสองวาระติดต่อกัน

1.3 กำหนดให้สภาสามารถมีมติให้เชิญปลัดกระทรวงหรือหัวหน้าส่วนราชการที่มีอำนาจหน้าที่โดยตรงเกี่ยวกับเรื่องที่พิจารณา หรือผู้ซึ่งมีความรู้ความเชี่ยวชาญมาเข้าร่วมประชุมเป็นครั้งคราวในฐานะกรรมการสภาด้วยก็ได้ โดยให้ผู้ที่ได้รับเชิญมามีฐานะเป็นกรรมการสภาสำหรับการประชุมครั้งที่ได้รับเชิญนั้น

1.4 กำหนดให้สภาพัฒนาการเศรษฐกิจและสังคมแห่งชาติมีอำนาจหน้าที่กำหนดกรอบทิศทางการพัฒนาเศรษฐกิจและสังคมของประเทศ จัดทำร่างแผนพัฒนาเศรษฐกิจและสังคมแห่งชาติ และให้ความเห็นต่อนายกรัฐมนตรีและคณะรัฐมนตรี

2. แผนพัฒนาเศรษฐกิจและสังคมแห่งชาติ

2.1 กำหนดให้มีแผนพัฒนาเศรษฐกิจและสังคมแห่งชาติเป็นแนวทางในการพัฒนาประเทศด้านเศรษฐกิจและสังคมของประเทศอย่างต่อเนื่องในแต่ละช่วงระยะเวลาห้าปี

2.2 กำหนดให้มีคณะกรรมการยกร่างแผนพัฒนาเศรษฐกิจและสังคมแห่งชาติในแต่ละด้านตามกรอบของแผนพัฒนาเศรษฐกิจและสังคมแห่งชาติ ทำหน้าที่ยกร่างแผนพัฒนาเศรษฐกิจและสังคมแห่งชาติและเสนอต่อสภาพิจารณา โดยต้องมีการจัดให้มีการรับฟังความคิดเห็นจากประชาชนเพื่อนำมาประกอบการยกร่างด้วย

2.3 กำหนดให้หน่วยงานของรัฐต้องจัดทำแผนปฏิบัติการประจำปี และงบประมาณรายจ่ายประจำปีงบประมาณ เพื่อให้บรรลุเป้าหมายตามที่กำหนดในแผนพัฒนาการเศรษฐกิจและสังคมแห่งชาติ โดยให้เป็นหน้าที่ของคณะรัฐมนตรีที่จะกำกับดูแลและสนับสนุนให้หน่วยงานของรัฐทุกแห่งดำเนินการให้เป็นไปตามแผนดังกล่าวด้วย

3. สำนักงานสภาพัฒนาการเศรษฐกิจและสังคมแห่งชาติ

3.1 กำหนดให้มีสำนักงานสภาพัฒนาการเศรษฐกิจและสังคมแห่งชาติ ทำหน้าที่ดำเนินงานในฐานะเจ้าหน้าที่ฝ่ายเลขานุการของสภา ประสานงานกับหน่วยงานของรัฐและประชาชนเกี่ยวกับการจัดทำร่างแผนพัฒนาเศรษฐกิจและสังคมแห่งชาติ ดำเนินการในส่วนที่เกี่ยวข้องกับยุทธศาสตร์ชาติและแผนการปฏิรูปประเทศ ฯลฯ

3.2 กำหนดให้มีคณะกรรมการประสานการดำเนินงานด้านยุทธศาสตร์ชาติและการปฏิรูปประเทศ ทำหน้าที่วิเคราะห์ ติดตาม และประเมินผลการปฏิบัติตามยุทธศาสตร์ชาติและแผนการปฏิรูปประเทศ ตลอดจนปฏิบัติหน้าที่อื่นที่สภามอบหมาย

4. บทเฉพาะกาล

4.1 ให้คณะกรรมการพัฒนาการเศรษฐกิจและสังคมแห่งชาติตามพระราชบัญญัติพัฒนาการเศรษฐกิจและสังคมแห่งชาติ พ.ศ. 2521 ซึ่งดำรงตำแหน่งอยู่ในวันที่ร่างพระราชบัญญัติฉบับนี้ใช้บังคับปฏิบัติหน้าที่สภาพัฒนาการเศรษฐกิจและสังคมแห่งชาติไปพลางก่อน

4.2 ให้โอนบรรดาภารกิจ อำนาจหน้าที่ ทรัพย์สิน งบประมาณ สิทธิ หนี้ ภาระผูกพัน ข้าราชการ พนักงานราชการ ลูกจ้าง และอัตรากำลังของสำนักงานคณะกรรมการพัฒนาการเศรษฐกิจและสังคมแห่งชาติ ไปเป็นของสำนักงานสภาพัฒนาการเศรษฐกิจและสังคมแห่งชาติ

4.3 ให้แผนพัฒนาเศรษฐกิจและสังคมแห่งชาติตามประกาศพระราชโองการ เรื่อง แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) ลงวันที่ 29 ธันวาคม พุทธศักราช 2559 ที่ใช้อยู่ในวันก่อนที่ร่างพระราชบัญญัติฉบับนี้ใช้บังคับ ถือว่าเป็นแผนพัฒนาการเศรษฐกิจและสังคมแห่งชาติตามร่างพระราชบัญญัตินี้ และยังให้คงใช้ได้ถึงวันที่ 30 กันยายน พ.ศ. 2565

|  |
| --- |
| **เศรษฐกิจ-สังคม** |

**4. เรื่อง การต่ออายุสัญญากู้เบิกเงินเกินบัญชีของสำนักงานธนานุเคราะห์**

คณะรัฐมนตรีมีมติเห็นชอบให้กระทรวงการพัฒนาสังคมและความมั่นคงของมนุษย์ (พม.) ต่ออายุสัญญากู้เบิกเงินเกินบัญชีของสำนักงานธนานุเคราะห์เพื่อเป็นเงินทุนสำรองหมุนเวียนรับจำนำและสำหรับใช้จ่ายในการบริหารการเงินให้เกิดสภาพคล่องในกิจการ จำนวน 500 ล้านบาท ออกไปอีกเป็นเวลา 2 ปี ตั้งแต่วันที่ 1 ตุลาคม 2561  ถึงวันที่ 30 กันยายน 2563 ตามที่ พม. เสนอ

**สาระสำคัญของเรื่อง**

                    พม. รายงานว่า ตามที่คณะรัฐมนตรีได้มีมติเมื่อวันที่ 14 มิถุนายน 2559 เห็นชอบให้ พม. ต่ออายุสัญญากู้เบิกเงินเกินบัญชีของสำนักงานธนานุเคราะห์ จำนวน 500 ล้านบาท โดยสัญญาจะสิ้นสุดในวันที่ 30 กันยายน2561 แต่เนื่องจากสำนักงานธนานุเคราะห์ยังมีความจำเป็นที่จะต้องมีเงินทุนสำรองหมุนเวียนรับจำนำและสำหรับใช้จ่ายในการบริหารการเงินให้เกิดสภาพคล่องในกิจการประจำปีงบประมาณ พ.ศ. 2562 - 2563 ซึ่งการกู้เงินประเภทเบิกเงินเกินบัญชีนั้น หากสำนักงานธนานุเคราะห์ไม่ได้เบิกมาจะไม่เสียดอกเบี้ยจ่าย ดังนั้นคณะกรรมการอำนวยการสำนักงานธนานุเคราะห์ ในการประชุมครั้งที่ 2/2561 เมื่อวันที่ 27 พฤศจิกายน 2560 จึงมีมติเห็นชอบการต่ออายุสัญญากู้เบิกเงินเกินบัญชีจากธนาคารออมสินวงเงิน 500 ล้านบาท ของสำนักงานธนานุเคราะห์ ออกไปอีก 2 ปี นับตั้งแต่วันที่ 1 ตุลาคม 2561 ถึงวันที่ 30 กันยายน 2563

**5.** **เรื่อง แนวทางพัฒนางานวัฒนธรรมเพื่อสร้างอาชีพ สร้างรายได้ให้แก่ชุมชนท้องถิ่น ในกลุ่มจังหวัดภาคเหนือตอนล่าง 2**

คณะรัฐมนตรีมีมติรับทราบแนวทางพัฒนางานวัฒนธรรมเพื่อสร้างอาชีพ สร้างรายได้ให้แก่ชุมชนท้องถิ่น ในกลุ่มจังหวัดภาคเหนือตอนล่าง 2 ตามที่กระทรวงวัฒนธรรม (วธ.) เสนอ สรุปสาระสำคัญได้ ดังนี้

1. แผนพัฒนาภาคเหนือ ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 – 2564) มีเป้าหมายที่จะพัฒนาภาคเหนือ ให้เป็น “ฐานเศรษฐกิจสร้างสรรค์มูลค่าสูง เชื่อมโยงเศรษฐกิจกับประเทศในกลุ่มอนุภูมิภาคลุ่มแม่น้ำโขง” โดยประเด็นยุทธศาสตร์ที่ 1 พัฒนาการท่องเที่ยวและธุรกิจบริการต่อเนื่องให้มีคุณภาพ เน้นการสร้างมูลค่าเพิ่มอย่างยั่งยืน และกระจายประโยชน์อย่างทั่วถึง รวมทั้งต่อยอดการผลิตสินค้าและบริการที่มีศักยภาพสูงด้วยภูมิปัญญาและนวัตกรรม โดยมีแนวทางการพัฒนาที่สำคัญ ได้แก่ (1) พัฒนากลุ่มท่องเที่ยวที่มีศักยภาพตามแนวทางการท่องเที่ยวเชิงสร้างสรรค์ (2) กลุ่มท่องเที่ยวมรดกโลก (3) กลุ่มท่องเที่ยวเชิงธรรมชาติ และ (4) กลุ่มท่องเที่ยวที่มีเป้าหมายเฉพาะ

2. แผนพัฒนากลุ่มจังหวัดภาคเหนือตอนล่าง 2 (พ.ศ. 2560 – 2564) ได้กำหนดวิสัยทัศน์เป็น “ศูนย์กลางธุรกิจข้าว สินค้าเกษตรปลอดภัย การท่องเที่ยวธรรมชาติและวัฒนธรรมล้ำค่าระดับประเทศ” โดยประเด็นยุทธศาสตร์ที่ 3 พัฒนาศักยภาพการท่องเที่ยวตามมาตรฐานเพื่อดึงดูดนักท่องเที่ยวทั้งชาวไทยและชาวต่างประเทศ เน้นการเชื่อมโยงการท่องเที่ยวธรรมชาติ ประวัติศาสตร์ และวัฒนธรรมการท่องเที่ยวเชิงเกษตรให้เป็นที่รู้จักและยอมรับของนักท่องเที่ยว ทั้งชาวไทยและชาวต่างประเทศ โดยมีแนวทางการพัฒนาและฟื้นฟูแหล่งท่องเที่ยวตามมาตรฐานการท่องเที่ยว พัฒนาสินค้า บริการและปัจจัยสนับสนุนการท่องเที่ยวให้ได้มาตรฐาน พัฒนาตลาดการท่องเที่ยว

3. การดำเนินงานวัฒนธรรมในพื้นที่กลุ่มจังหวัดภาคเหนือตอนล่าง 2 มีการดำเนินงานวัฒนธรรมระหว่างปีงบประมาณ พ.ศ. 2558 - 2560 ที่สำคัญ ได้แก่

3.1 พัฒนาแหล่งประวัติศาสตร์และศิลปวัฒนธรรม เพื่อส่งเสริมการเรียนรู้และการท่องเที่ยวทางวัฒนธรรม ได้แก่ (1) การพัฒนาอุทยานประวัติศาสตร์กำแพงเพชร (2) การขุดค้น บูรณะและพัฒนาแหล่งโบราณสถาน จำนวน 9 แห่ง และ (3) ประกาศต้นไม้สำคัญเป็นรุกขมรดกของแผ่นดิน 3 ต้น

3.2 ส่งเสริมกิจกรรมทางศิลปวัฒนธรรมเพื่อส่งเสริมการเรียนรู้และการท่องเที่ยวทางวัฒนธรรม ได้แก่ (1) ส่งเสริมตลาดประชารัฐ ตลาดวัฒนธรรม ถนนสายวัฒนธรรม 10 แห่ง (2) ชุมชนวัฒนธรรม และแหล่งเรียนรู้ทางวัฒนธรรมของชุมชน 32 แห่ง (3) ส่งเสริมเทศกาลประเพณีเพื่อการสืบสานและการท่องเที่ยวทางวัฒนธรรม เช่นเทศกาลตรุษจีนปากน้ำโพ งานนมัสการหลวงพ่อเพชร งานเจ้าพ่อเจ้าแม่ ชุมแสง ประเพณีตักบาตรเทโวโรหนะ แข่งเรือยาว นบพระ-เล่นเพลง (4) ส่งเสริมสนับสนุนศิลปิน การแสดงพื้นบ้านและมรดกภูมิปัญญา เช่น การแสดงลิเก เพลงพื้นบ้าน การแสดงของกลุ่มชาติพันธุ์ต่าง ๆ และประกาศขึ้นทะเบียนมรดกภูมิปัญญาทางวัฒนธรรม 12 รายการ

3.3 ขับเคลื่อนการดำเนินงานตามแผนแม่บทส่งเสริมคุณธรรมแห่งชาติ โดยส่งเสริมคุณธรรม “พอเพียง วินัย สุจริต จิตอาสา” ได้แก่ (1) พัฒนาโรงเรียนคุณธรรมต้นแบบ “บางมูลนากโมเดล” (2) ผลักดันจังหวัดพิจิตรเป็นจังหวัดส่งเสริมคุณธรรมนำร่อง 1 ใน 4 จังหวัดของประเทศ และ (3) ส่งเสริมองค์กรคุณธรรม 181 แห่งชุมชนคุณธรรม 121 แห่ง

ผลจากการดำเนินงานที่ผ่านมาส่งผลให้มีนักท่องเที่ยวเข้ามาท่องเที่ยวในกลุ่มจังหวัดภาคเหนือตอนล่าง 2 ในปี 2560 จำนวน 4,198,098 คน เป็นชาวไทย 4,072,657 คน ชาวต่างชาติ 75,441 คน มูลค่าทางเศรษฐกิจกว่า 7,684.99 ล้านบาท

4. วธ. ร่วมกับภาคประชารัฐกลุ่มจังหวัดภาคเหนือตอนล่าง 2 ได้จัดทำแนวทางพัฒนางานวัฒนธรรมเพื่อสร้างอาชีพ สร้างรายได้ให้แก่ชุมชนท้องถิ่นมีเป้าหมายเพื่อเสริมสร้างคนดี สังคมดี สร้างอาชีพ สร้างรายได้ให้แก่ชุมชน โดยนำทุนทางวัฒนธรรมมาสร้างมูลค่าเพิ่มทางเศรษฐกิจ บนฐานทรัพยากรทางวัฒนธรรมที่สะท้อนถึงอัตลักษณ์ วิถีชีวิตและภูมิปัญญาทางวัฒนธรรม โดยกำหนดประเด็นการพัฒนาไว้ 4 ด้าน ดังนี้

**ประเด็นที่ 1** พัฒนาศักยภาพแหล่งประวัติศาสตร์เพื่อส่งเสริมการเรียนรู้และการท่องเที่ยวทางวัฒนธรรม โดยพัฒนาศักยภาพอุทยานประวัติศาสตร์กำแพงเพชรอุทยานเมืองเก่าพิจิตร โบราณสถาน ศาสนสถาน พิพิธภัณฑสถานแห่งชาติ ต้นไม้สำคัญที่เป็นรุกขมรดกของแผ่นดิน ชุมชนท่องเที่ยว และแหล่งเรียนรู้ทางวัฒนธรรมท้องถิ่น โดยการปรับปรุงทั้งด้านกายภาพ ภูมิทัศน์ สิ่งอำนวยความสะดวก การรักษาความปลอดภัยการบริการ การนำระบบเทคโนโลยีและสารสนเทศสมัยใหม่มาใช้ รวมทั้งจัดกิจกรรมส่งเสริมการเรียนรู้และการท่องเที่ยวในแหล่งประวัติศาสตร์และศิลปวัฒนธรรมต่าง ๆ รวมทั้งมีข้อเสนอจัดตั้งพิพิธภัณฑ์ประวัติศาสตร์พิจิตร และพิพิธภัณฑ์เมืองนครสวรรค์และอุทัยธานี

**ประเด็นที่ 2** พัฒนาผลิตภัณฑ์และส่งเสริมกิจกรรมทางวัฒนธรรม โดยส่งเสริมการพัฒนาและขยายผลตลาดประชารัฐ ตลาดวัฒนธรรม ถนนสายวัฒนธรรม เทศกาลประเพณี กีฬาและการละเล่นพื้นบ้าน สินค้า ผลิตภัณฑ์ของฝากของที่ระลึกชุมชนเพิ่มมากขึ้นจากเดิมไม่น้อยกว่าร้อยละ 20 รวมทั้งพัฒนาและเชื่อมโยงเส้นทางท่องเที่ยวทางวัฒนธรรมทั้งในชุมชนท้องถิ่นและพื้นที่ใกล้เคียง

**ประเด็นที่ 3** ส่งเสริมศิลปินพื้นบ้าน โดยส่งเสริมศิลปินพื้นบ้านให้รวมกลุ่มจัดตั้งชมรม สมาคม เพื่อดำเนินงานร่วมกัน จัดให้มีลานวัฒนธรรมและเวทีการแสดงให้กับศิลปินพื้นบ้าน ส่งเสริมการถ่ายทอดองค์ความรู้และสร้างศิลปินรุ่นใหม่ ส่งเสริมชุมชนลิเกให้เป็นชุมชนท่องเที่ยวทางวัฒนธรรม ส่งเสริมวิถีชีวิตกลุ่มชาติพันธุ์ในพื้นที่ รวมทั้งมีข้อเสนอเชิงนโยบายให้จังหวัดพิจิตรและนครสวรรค์เป็นเมืองแห่งลิเก

**ประเด็นที่ 4** ส่งเสริมคุณธรรมจริยธรรม โดยพัฒนาและขยายผลจังหวัดคุณธรรม องค์กรคุณธรรม และชุมชนคุณธรรม เพิ่มขึ้นร้อยละ 30 เพื่อส่งเสริมคุณธรรมจริยธรรมแก่ประชาชนในทุกระดับ

หากทุกภาคส่วนได้ดำเนินการตามแนวทางดังกล่าวอย่างต่อเนื่อง จะส่งผลให้เกิดสังคมดี มีคุณธรรม มีรายได้จากการท่องเที่ยว สินค้าและบริการทางวัฒนธรรมเพิ่มขึ้นไม่น้อยกว่าร้อยละ 10 ต่อปี

5. แผนงาน/โครงการ ที่ควรได้รับการสนับสนุนในปีงบประมาณ พ.ศ. 2561 – 2564

วธ. ได้รวบรวมแผนงาน/โครงการที่สำคัญและเห็นควรได้รับการสนับสนุนงบประมาณเพื่อดำเนินการของกลุ่มจังหวัดภาคเหนือตอนล่าง 2 ในปีงบประมาณ พ.ศ. 2561 – 2564จำนวน 77 โครงการ วงเงินงบประมาณทั้งสิ้น 770,137,000 บาท

**6. เรื่อง แนวทางการพัฒนาการท่องเที่ยวในกลุ่มจังหวัดภาคเหนือตอนล่าง 2**

คณะรัฐมนตรีมีมติรับทราบแนวทางการพัฒนาการท่องเที่ยวในกลุ่มจังหวัดภาคเหนือตอนล่าง 2 ตามที่กระทรวงการท่องเที่ยวและกีฬา (กก.) เสนอ เพื่อใช้เป็นเครื่องมือที่สำคัญในการกระตุ้นตลาดการท่องเที่ยวสร้างและกระจายรายได้ไปสู่ชุมชนและเมืองรองในกลุ่มพื้นที่ภาคเหนือตอนล่าง 2 อันจะเป็นการช่วยลดความ เหลื่อมล้ำทางเศรษฐกิจและสังคมตามนโยบายรัฐบาล รวมทั้งเพื่อให้หน่วยงานที่เกี่ยวข้องใช้เป็นกรอบแนวทางใน การเสนอขอรับการจัดสรรงบประมาณเพื่อพัฒนาการท่องเที่ยวในพื้นที่ต่อไป

กก. ได้รวบรวมแผนยุทธศาสตร์การพัฒนาการท่องเที่ยวในเขตพื้นที่ มาตรการสำคัญ และแผนงาน ที่มีความจำเป็นเร่งด่วนในการดำเนินการในปีงบประมาณ พ.ศ. 2561-2562 เพื่อเสนอคณะรัฐมนตรีทราบ โดยมีเป้าหมายเพื่อการส่งเสริมพัฒนาและยกระดับขีดความสามารถของการท่องเที่ยวในกลุ่มจังหวัดภาคเหนือตอนล่าง 2 ให้เต็มตามศักยภาพและความพร้อมของพื้นที่ และการต่อยอดการพัฒนาอุตสาหกรรมการท่องเที่ยวที่จะเกิดขึ้นจากโครงการลงทุนพัฒนาโครงสร้างพื้นฐานจากภาครัฐในอนาคต เพื่อให้การท่องเที่ยวเป็นเครื่องมือที่สร้างและกระจายรายได้สู่ชุมชนและเมืองรอง เพื่อลดความเหลื่อมล้ำทางเศรษฐกิจและสังคมในพื้นที่ภาคเหนือตอนล่าง 2 และขยายโอกาสไปสู่พื้นที่อื่น ๆ ตามนโยบายของรัฐบาล โดยมีรายละเอียด ดังนี้

**1. นโยบาย ยุทธศาสตร์และมาตรการที่สำคัญเพื่อสนับสนุนการท่องเที่ยวในพื้นที่ภาคเหนือตอนล่าง 2** ในระยะที่ผ่านมา หน่วยงานส่วนกลางและส่วนภูมิภาค ได้มีการจัดทำแผนและยุทธศาสตร์เพื่อใช้เป็นกรอบแนวทางการพัฒนาการท่องเที่ยวระยะ 5 ปี ในเขตพื้นที่ดังนี้

**1.1 ยุทธศาสตร์การพัฒนาภาค เมืองและพื้นที่เศรษฐกิจ ภายใต้แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564)** ยุทธศาสตร์การพัฒนาภาคเหนือ มีเป้าหมาย “พัฒนาเป็นฐานเศรษฐกิจสร้างสรรค์มูลค่าสูง เชื่อมโยงเศรษฐกิจกับประเทศในกลุ่มอนุภูมิภาคลุ่มแม่น้ำโขง” วัตถุประสงค์เพื่อยกระดับการผลิตและการสร้างมูลค่าเพิ่มแก่สินค้าและบริการ เพื่อเชื่อมโยงห่วงโซ่มูลค่าของระบบเศรษฐกิจภาคเข้ากับระบบเศรษฐกิจของประเทศและภูมิภาคเอเชียตะวันออกเฉียงใต้ เพื่อดูแลช่วยเหลือคนจน และผู้สูงอายุให้มีคุณภาพชีวิตที่ดี พึ่งพาตนเอง และพึ่งพากันในชุมชนได้ เพื่อแก้ไขปัญหาด้านทรัพยากรธรรมชาติและสิ่งแวดล้อม ได้แก่ การบริหารจัดการน้ำ ป่าต้นน้ำและปัญหาหมอกควัน ตัวชี้วัดที่สำคัญ ได้แก่ รายได้การท่องเที่ยวเพิ่มขึ้น มูลค่าการค้าชายแดนเพิ่มขึ้น อัตราการเจริญเติบโตทางเศรษฐกิจไม่ต่ำกว่าระดับประเทศ สัดส่วนคนจนลดลง สัดส่วนผู้สูงอายุที่เข้าถึงระบบสวัสดิการเพิ่มขึ้น พื้นที่ป่าต้นน้ำเพิ่มขึ้น จำนวนวันที่มีค่าฝุ่นละอองขนาดเล็กเกินมาตรฐานลดลง สำหรับยุทธศาสตร์ที่เกี่ยวข้องกับการท่องเที่ยว ได้แก่ ยุทธศาสตร์ที่ 1 พัฒนาการท่องเที่ยวและธุรกิจบริการต่อเนื่องให้มีคุณภาพ สามารถสร้างมูลค่าเพิ่มอย่างยั่งยืน และกระจายประโยชน์อย่างทั่วถึง รวมทั้งต่อยอดการผลิตสินค้าและบริการที่มีศักยภาพสูงด้วยภูมิปัญญาและนวัตกรรม

**1.2 แผนพัฒนาการท่องเที่ยวในเขตพัฒนาการท่องเที่ยวมรดกโลกด้านวัฒนธรรม (พ.ศ. 2560-2564)** คณะกรรมการพัฒนาการท่องเที่ยว ประจำเขตพัฒนาการท่องเที่ยวมรดกโลกด้านวัฒนธรรมได้จัดทำแผนปฏิบัติการพัฒนาการท่องเที่ยวภายในเขตพัฒนาการท่องเที่ยวมรดกโลกด้านวัฒนธรรม พ.ศ. 2560-2564 (จังหวัดสุโขทัย จังหวัดพิษณุโลก จังหวัดตาก และจังหวัดกำแพงเพชร) โดยมีวิสัยทัศน์ “แหล่งท่องเที่ยวมรดกโลก เชื่อมโยงท่องเที่ยวอาเซียน” มีวัตถุประสงค์เพื่อพัฒนาเส้นทางมรดกวัฒนธรรม “ท่อปู่พญาร่วง” ซึ่งเป็นภูมิปัญญาโบราณเพื่อสนับสนุนการท่องเที่ยวเชิงวัฒนธรรมและวิถีไทย เพื่อพัฒนาการท่องเที่ยวเป็นจุดหมายของการท่องเที่ยวมรดกวัฒนธรรมร่วมกับการท่องเที่ยวที่เน้นกิจกรรมกลางแจ้งและนันทนาการ ยกระดับการท่องเที่ยวที่มุ่งเน้นจุดหมายปลายทาง (Tourism Destination) เน้นการกระจาย (Distributor) เพื่อเชื่อมโยงการท่องเที่ยวกับกลุ่มประเทศเพื่อนบ้าน CLMV พัฒนาผลิตภัณฑ์การท่องเที่ยวเพื่อเพิ่มรายได้โดยการเพิ่มค่าใช้จ่ายเฉลี่ยของนักท่องเที่ยวและจำนวนวันพำนักในพื้นที่ สนับสนุนการผสานกำลัง (Synergy) ของภาครัฐและภาคเอกชนเพื่อพัฒนาโครงสร้างการบริหารการพัฒนาการท่องเที่ยวเชิงบูรณาการ โดยกำหนดยุทธศาสตร์การพัฒนาไว้ 3 ยุทธศาสตร์ ได้แก่

**ยุทธศาสตร์ที่ 1** ยกระดับแหล่งท่องเที่ยวมรดกโลกวัฒนธรรมและธรรมชาติสู่การท่องเที่ยวอย่างยั่งยืน และเชื่อมโยงกับประเทศเพื่อนบ้าน โดยการพัฒนาเส้นทางมรดกวัฒนธรรม “ถนนพระร่วง – ท่อปู่พญาร่วง” พัฒนาการท่องเที่ยวเชิงอนุรักษ์ เพื่อให้เกิดการท่องเที่ยวที่ยั่งยืนและเชื่อมโยงเขตเศรษฐกิจพิเศษ กระจายการท่องเที่ยวสู่พื้นที่ใกล้เคียงทั้งในประเทศและประเทศเพื่อนบ้าน

**ยุทธศาสตร์ที่ 2** เพิ่มการกระจายตัวของนักท่องเที่ยวภายในเขตพัฒนาการท่องเที่ยว โดยการต่อยอด เพิ่มคุณค่า และพัฒนาผลิตภัณฑ์การท่องเที่ยว โดยการพัฒนาสินค้าและบริการการท่องเที่ยวให้มีมาตรฐาน พัฒนาทรัพยากรการท่องเที่ยวอย่างมีคุณภาพ และส่งเสริมการตลาดให้เกิดการกระจายตัวของนักท่องเที่ยว

**ยุทธศาสตร์ที่ 3** บริหารการพัฒนาการท่องเที่ยวอย่างมีระบบและมีประสิทธิภาพ โดยการพัฒนาข้อมูลการท่องเที่ยว เพิ่มขีดความสามารถในการรักษาความปลอดภัยให้แก่นักท่องเที่ยว ตรวจสอบ ติดตาม ประเมินผลการดำเนินงาน ตามแผนการดำเนินงานที่เกี่ยวข้อง

**1.3 แผนกลุ่มจังหวัดภาคเหนือตอนล่าง 2 (พ.ศ. 2561-2564)** ได้แก่ จังหวัดนครสวรรค์ จังหวัดกำแพงเพชร จังหวัดพิจิตร จังหวัดอุทัยธานี ได้จัดทำแผนพัฒนากลุ่มจังหวัดที่สอดคล้องเชื่อมโยงกับยุทธศาสตร์ชาติ 20 ปี โดยได้กำหนดวิสัยทัศน์ “เป็นศูนย์กลางธุรกิจข้าว สินค้าเกษตรปลอดภัยการท่องเที่ยวธรรมชาติและวัฒนธรรมล้ำค่าระดับประเทศ” ซึ่งมีเป้าประสงค์ให้ผลผลิตข้าวและสินค้าเกษตรที่ปลอดภัย มีคุณภาพตามมาตรฐาน ผลิตภัณฑ์แปรรูปจากข้าวและสินค้าเกษตรที่เกิดจากการใช้นวัตกรรมผ่านกระบวนการผลิตที่ได้มาตรฐานและมีช่องทางการตลาดเพิ่มขึ้น การเชื่อมโยงการท่องเที่ยวธรรมชาติ ประวัติศาสตร์และวัฒนธรรม การท่องเที่ยวเชิงเกษตร เป็นที่รู้จักและยอมรับของนักท่องเที่ยวทั้งชาวไทยและชาวต่างชาติ ประกอบด้วย 3 ยุทธศาสตร์ซึ่งยุทธศาสตร์ที่เกี่ยวข้องกับการท่องเที่ยว ได้แก่ ยุทธศาสตร์ที่ 3 พัฒนาศักยภาพการท่องเที่ยวตามมาตรฐานเพื่อดึงดูดนักท่องเที่ยวทั้งชาวไทยและชาวต่างประเทศ ตัวชี้วัดที่สำคัญ คือ จำนวนนักท่องเที่ยวที่เพิ่มขึ้นร้อยละ 3 ต่อปี แหล่งท่องเที่ยวที่ได้รับมาตรฐานเพิ่มขึ้นร้อยละ 3 ต่อปีและรายได้จากการท่องเที่ยวที่เพิ่มขึ้นร้อยละ 3 ต่อปี โดยมีแนวทางการพัฒนาและฟื้นฟูแหล่งท่องเที่ยวตามมาตรฐานการท่องเที่ยว พัฒนาสินค้าและบริการ และปัจจัยสนับสนุนการท่องเที่ยวให้ได้มาตรฐาน พัฒนาตลาดการท่องเที่ยว โครงการที่สำคัญ เช่น โครงการปรับปรุงซ่อมแซมและถนนสายทางเข้าน้ำตกไซเบอร์ ต. ทองหลาง อ. ห้วยคต จ. อุทัยธานี โครงการปรับปรุงและก่อสร้างภายใน วัดหนองโพ อำเภอตาคลี จังหวัดนครสวรรค์ โครงการพัฒนาแหล่งท่องเที่ยวกลุ่มจังหวัด (พัฒนาพิพิธภัณฑ์เมืองพิจิตรเชื่อมโยงกับภูมิปัญญาท้องถิ่นเพื่อสร้างรายได้ให้แก่ชุมชน)โครงการท่องเที่ยวตามรอยเสด็จประพาสต้น เป็นต้น

**1.4 แผนยุทธศาสตร์ 20 ปี ด้านวัฒนธรรม** กระทรวงวัฒนธรรมได้จัดทำยุทธศาสตร์กระทรวงวัฒนธรรมเพื่อให้สอดคล้องกับยุทธศาสตร์ชาติระยะ 20 ปี ตามกรอบทิศทางนโยบายการพัฒนา

สู่ประเทศไทย 4.0 กรอบทิศทางตามแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) โดยได้กำหนดวิสัยทัศน์ “วัฒนธรรมสร้างคนดี สังคมสันติสุข ทุนทางวัฒนธรรมเพิ่มมูลค่าทางเศรษฐกิจ ไทยเป็นศูนย์กลางการแลกเปลี่ยนทางวัฒนธรรมในระดับนานาชาติ” ซึ่งมีเป้าประสงค์ในส่วนที่เกี่ยวข้องกับการท่องเที่ยว ได้แก่ ประเทศไทยมีรายได้จากอุตสาหกรรมวัฒนธรรมเชิงสร้างสรรค์เพิ่มมากขึ้น และยุทธศาสตร์ที่เกี่ยวข้อง ได้แก่ยุทธศาสตร์ที่ 3 ส่งเสริมอุตสาหกรรมวัฒนธรรมเชิงสร้างสรรค์เพื่อสร้างมูลค่าเพิ่มทางเศรษฐกิจ โดยมีแนวทางในการพัฒนาศักยภาพแหล่งท่องเที่ยวและส่งเสริมการท่องเที่ยวทางวัฒนธรรม โครงการที่สำคัญ เช่น โครงการสร้างรายได้จากการต่อยอดทุนและมรดกด้านวัฒนธรรม โครงการเฉลิมพระเกียรติพระบาทสมเด็จพระเจ้าอยู่หัวและพระบรมวงศานุวงศ์ โครงการส่งเสริมและพัฒนาศักยภาพอุตสาหกรรมภาพยนตร์และวีดีทัศน์ เป็นต้น

**1.5 แผนแม่บทอุทยานประวัติศาสตร์สุโขทัย ศรีสัชนาลัย และกำแพงเพชร**

กรมศิลปากรเป็นหน่วยงานหลักในการดูแลพื้นที่ดังกล่าว โดยอุทยานประวัติศาสตร์สุโขทัย ศรีสัชนาลัย และกำแพงเพชร มีข้อมูลด้านคุณค่าและความสำคัญทางด้านประวัติศาสตร์โบราณคดี รวมถึงร่องรอยต่าง ๆ ในพื้นที่โดยรอบเส้นทางเชื่อมโยงกัน และมติที่ประชุมคณะกรรมการอำนวยการและควบคุมการดำเนินงานโครงการอุทยานประวัติศาสตร์สุโขทัย อุทยานประวัติศรีสัชนาลัย และอุทยานประวัติกำแพงเพชร เมื่อวันที่ 19 มกราคม 2560 ได้กำหนดกรอบแนวคิดแผนแม่บทในการจัดทำแผนแม่บทการอนุรักษ์และพัฒนาอุทยานดังกล่าวฉบับใหม่ ซึ่งสอดคล้องกับยุทธศาสตร์การพัฒนาประเทศ 5 ปี 10 ปี และ 20 ปี โดยเน้นการบูรณาการเป็นหลัก เพื่อให้ทุกหน่วยงาน ที่เกี่ยวข้องนำไปสู่การปฏิบัติในแนวทางเดียวกัน โดยได้กำหนดแผนงานหลักไว้ 8 แผนงาน โดยแผนงานที่เกี่ยวข้องกับการท่องเที่ยวคือ แผนงานที่ 6 แผนการบริการวิชาการ การท่องเที่ยวและการประชาสัมพันธ์ เพื่อให้บริการทางด้านวิชาการ และการท่องเที่ยวในพื้นที่อุทยานประวัติศาสตร์ทั้ง 3 แห่ง รวมถึงการประชาสัมพันธ์และเผยแพร่ความรู้แก่นักท่องเที่ยว ประชาชน และสถาบันการศึกษา ทั้งนี้คาดว่าจะมีการนำแผนแม่บทฉบับใหม่เสนอคณะรัฐมนตรีภายใน 6 เดือน

**1.6 ความร่วมมือระหว่างกระทรวงการท่องเที่ยวและกีฬาและกระทรวงวัฒนธรรม เพื่อส่งเสริมการท่องเที่ยวเชิงวัฒนธรรมในพื้นที่กลุ่มจังหวัดภาคเหนือตอนล่าง 2** กลุ่มจังหวัดภาคเหนือตอนล่าง 2 มีแหล่งท่องเที่ยวที่มีความโดดเด่นทางด้านประวัติศาสตร์ ด้านวัฒนธรรม และด้านศาสนาที่สำคัญ เช่น มรดกโลกเขตรักษาพันธุ์สัตว์ป่าห้วยขาแข้ง อุทยานประวัติศาสตร์กําแพงเพชร วัดคีรีวงศ์ วัดพระปรางค์เหลือง (เขากบ) วัดสว่างอารมณ์ วัดบรมธาตุนครชุม อุทยานเมืองเก่าพิจิตร พิพิธภัณฑ์หลวงพ่อเงิน (วัดท้ายน้ำ) วัดคุณพุ่ม วัดโพธิ์ประทับช้าง วัดจันทาราม (วัดท่าซุง) วัดสังกัสรัตนคีรี เมืองโบราณบ้านการุ้ง ประกอบกับกระทรวงการท่องเที่ยวและกีฬามีนโยบายในการส่งเสริมการท่องเที่ยวเชิงศาสนา โดยได้ดำเนินการจัดทำหนังสือการท่องเที่ยวเชิงศาสนาพุทธในเอเชีย (Story Book of Buddhist Tourism in Asia) และขอความร่วมมือให้ประเทศที่นับถือศาสนาพุทธในภูมิภาคเอเชียและเอเชียใต้ รวบรวมข้อมูล รูปภาพ เพื่อจัดทำรูปเล่ม ในหัวข้อ “3Ps 9Items” ซึ่งประกอบด้วย (1) Pieces สิ่งของแทนความศรัทธาทางพุทธศาสนา ประเทศละ 9 ชิ้น (2) Places สถานที่สำคัญทางพุทธศาสนา ประเทศละ 9 ชิ้น (3) People บุคคลที่มีอิทธิพลทางจิตใจหรือมีบทบาทสำคัญทางพุทธศาสนา ประเทศละ 9 คน และเมื่อวันที่ 31 พฤษภาคม 2561 กระทรวงการท่องเที่ยวและกีฬา ได้มีการประชุมร่วมกับกระทรวงวัฒนธรรมและสำนักงานพระพุทธศาสนา เพื่อหารือแนวทางการส่งเสริมการท่องเที่ยวเชิงวัฒนธรรม โดยมีข้อสรุปในการจัดทำข้อมูลการท่องเที่ยวเชิงศาสนาพุทธ นำร่องในกลุ่มจังหวัดภาคเหนือตอนล่าง 2 เป็นพื้นที่ลำดับแรก ซึ่งการจัดทำข้อมูลดังกล่าวจะจัดทำในรูปแบบ Digital content ผ่าน Platform Thailand tourism Directory และขอให้กระทรวงวัฒนธรรม สำนักงานพระพุทธศาสนาประสานเจ้าของข้อมูลเพื่อจัดทำข้อมูลที่สำคัญ ได้แก่ (1) แหล่งท่องเที่ยวที่สำคัญ เช่น วัด พิพิธภัณฑ์ โบราณสถาน เป็นต้น (2) กิจกรรมการท่องเที่ยว เช่น ประเพณี วัฒนธรรม เป็นต้น (3) เส้นทางท่องเที่ยว เช่น เส้นทางจาริก แสวงบุญศาสนสถาน เส้นทางตามรอยเกจิอาจารย์ดัง เป็นต้น และเชื่อมโยงฐานข้อมูลดังกล่าวไปยังภาคเอกชน เพื่อประชาสัมพันธ์ให้นักท่องเที่ยวเข้าถึงแหล่งท่องเที่ยวและกิจกรรมที่สำคัญ ซึ่งคาดว่าจะมีการลงทุนของภาคเอกชนในกลุ่มจังหวัดดังกล่าวเพิ่มขึ้น ส่งผลให้มีรายได้จากการท่องเที่ยวเพิ่มขึ้นตามมาด้วย สอดคล้องกับการส่งเสริมการท่องเที่ยวเมืองรองและการท่องเที่ยวชุมชนตามนโยบายของรัฐบาล

**1.7 การส่งเสริมการท่องเที่ยวเชิงอาหาร (Gastronomy Tourism)** กระทรวงการท่องเที่ยวและกีฬา โดยการท่องเที่ยวแห่งประเทศไทยเป็นเจ้าภาพในการจัดประชุม ASEAN Gastronomy Conference เมื่อวันที่ 30 พฤษภาคม 2561 – 1 มิถุนายน 2561 เพื่อสร้างเครือข่ายด้านการท่องเที่ยวเชิงอาหาร

ระหว่างประเทศอาเซียน+3 และการจัดแสดงอาหารเด่นจากแต่ละประเทศ รวมไปถึงอาหารไทยในรูปแบบต่าง ๆ เช่น Royal Thai Cuisine อาหารพื้นถิ่น 5 ภาค เป็นต้น ทั้งนี้ การท่องเที่ยวเชิงอาหาร มีความเชื่อมโยงกับการท่องเที่ยวเชิงวัฒนธรรม (Cultural Tourism) การท่องเที่ยวแบบท้องถิ่น (Local Tourism) และการท่องเที่ยวเชิงนิเวศ (Ecotourism) กระทรวงการท่องเที่ยวและกีฬา จึงได้จัดทำโครงการเชฟชุมชน เพื่อท่องเที่ยวไทยอย่างยั่งยืน เพื่อส่งเสริมภาพลักษณ์การท่องเที่ยวเชิงวัฒนธรรมอาหาร โดยยกระดับมาตรฐานอาหารไทยจากระดับชุมชน สร้างเครือข่ายด้านการท่องเที่ยวเชิงอาหาร และกระตุ้นเศรษฐกิจในระดับชุมชนอย่างยั่งยืน ซึ่งการดำเนินการดังกล่าวจะก่อให้เกิดการสร้างงาน สร้างรายได้ ลดความเหลื่อมล้ำทางเศรษฐกิจและสังคมให้แก่ชุมชนในกลุ่มจังหวัดภาคเหนือตอนล่าง 2 อย่างยั่งยืน

**1.8 การส่งเสริมการท่องเที่ยวโดยชุมชน (Community - Based Tourism : CBT)**คณะอนุกรรมการการท่องเที่ยวโดยชุมชน ภายใต้คณะกรรมการนโยบายการท่องเที่ยวแห่งชาติได้กำหนดแนวทางการส่งเสริมการท่องเที่ยวโดยชุมชน ดังนี้

1) แนวทางการหนุนเสริมการพัฒนาชุมชนเป้าหมาย ปี พ.ศ. 2561 ตามศักยภาพของชุมชน (Capacity-based) เพื่อยกระดับเป็นต้นแบบแต่ละจังหวัดในการมุ่งเน้นการพัฒนาการท่องเที่ยวให้เป็นประโยชน์กับชุมชนและเกิดความยั่งยืน โดยใช้เครื่องมือเกณฑ์การพัฒนาการท่องเที่ยว โดยชุมชนของประเทศไทย ซึ่งสอดคล้องกับมาตรฐานสากล Global Sustainable Tourism Criteria (GSTC) เป็นเครื่องมือหลักในการขับเคลื่อนการพัฒนา ทั้งนี้ มีชุมชนในกลุ่มจังหวัดภาคเหนือตอนล่าง 2 จำนวน 3 ชุมชน เป็นชุมชนจังหวัดกำแพงเพชร ประกอบด้วย ชุมชนเริงกะพง ชุมชนบ้านกระเหรี่ยงน้ำตก ชุมชนบ้านวุ้งกะสัง (จังหวัดในกลุ่มภาคเหนือตอนล่าง 2 ที่ได้รับการส่งเสริมการท่องเที่ยวโดยชุมชน คือ จังหวัดกำแพงเพชร)

2) ส่งเสริมรูปแบบการจับคู่ธุรกิจระหว่างชุมชนกับบริษัทนำเที่ยวเพื่อยกระดับเป็นกิจการเพื่อสังคม (Social Enterprise) โดยมีการจัดตั้งคณะทำงานขับเคลื่อนการพัฒนาการตลาดการท่องเที่ยวโดยชุมชน เชิญผู้ประกอบการธุรกิจนำเที่ยว 30 บริษัท และชุมชนท่องเที่ยว 30 ชุมชน ซึ่งเป็นต้นแบบในการจับคู่ธุรกิจ เข้าร่วมงาน “มหกรรมท่องเที่ยวโดยชุมชน” เมื่อปี พ.ศ. 2560 และจัดแสดงกิจกรรมการท่องเที่ยวโดยชุมชนของชุมชนเป้าหมาย รวมทั้งมีการจัดทำโมเดลการจับคู่ธุรกิจเพื่อหนุนเสริมการพัฒนาความเชื่อมโยงชุมชนท้องถิ่นและผู้ประกอบการการท่องเที่ยว ให้มีการจัดสรรผลประโยชน์อย่างเป็นธรรมและทั่วถึงเพื่อยกระดับศักยภาพชุมชนให้สามารถดำเนินการในรูปแบบ Social Enterprise

นอกจากนี้ กระทรวงการท่องเที่ยวและกีฬา โดยกรมการท่องเที่ยวได้ดำเนินการประกาศเขตพื้นที่ท่องเที่ยวในท้องถิ่นหรือชุมชน ตามมาตรา 51 แห่งพระราชบัญญัติธุรกิจนำเที่ยวและมัคคุเทศก์ พ.ศ. 2551 เพื่อส่งเสริมให้บุคลากรในท้องถิ่นหรือชุมชน สามารถเป็นมัคคุเทศก์นำเที่ยวในพื้นที่ของตนเองโดยได้รับการยกเว้นหรือลดค่าธรรมเนียม และการใช้ใบอนุญาตมัคคุเทศก์ กรมการท่องเที่ยวมีกำหนดลงพื้นที่เพื่อจัดอบรมการบริหารจัดการแหล่งท่องเที่ยวชุมชม ระหว่างเดือน มิถุนายน – สิงหาคม 2561

**1.9 มาตรการภาษีเพื่อสนับสนุนและจัดอบรมสัมมนาในจังหวัดท่องเที่ยวรองเป็นการสนับสนุนการท่องเที่ยวและจัดอบรมสัมมนาในจังหวัดท่องเที่ยวรอง** โดยการยกเว้นภาษีเงินได้นิติบุคคลให้แก่บริษัทหรือห้างหุ้นส่วนนิติบุคคลที่ได้รับให้มีการอบรมสัมมนาในจังหวัดท่องเที่ยวรอง สำหรับเงินได้ร้อยละ 100 ของรายจ่ายที่ได้จ่ายเป็นค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวกับการสัมมนาที่บริษัทหรือห้างหุ้นส่วนนิติบุคลได้จัดขึ้นให้แก่ลูกจ้าง หรือรายจ่ายที่ได้จ่ายให้แก่ผู้ประกอบธุรกิจนำเที่ยว ตั้งแต่วันที่ 1 มกราคม 2561 ถึง 31 ธันวาคม 2561 และยกเว้นภาษีเงินได้บุคลธรรมดาให้กับผู้เสียภาษีที่เป็นบุคคลธรรมดาเฉพาะค่าบริการหรือค่าที่พักที่ได้จ่ายไปตั้งแต่วันที่ 1 มกราคม 2561 ถึง 31 ธันวาคม 2561 ตามจำนวนที่จ่ายจริงแต่ไม่เกิน 15,000 บาท ทั้งนี้ กลุ่มจังหวัดภาคเหนือตอนล่าง 2 ทั้ง 4 จังหวัดได้รับการประกาศให้เป็นจังหวัดท่องเที่ยวรองแล้ว

**1.10 แผนพัฒนาโครงสร้างพื้นฐานของกลุ่มจังหวัดภาคเหนือตอนล่าง 2** รัฐบาลได้กำหนดแผนพัฒนาโครงสร้างพื้นฐานด้านคมนาคมขนส่งของประเทศ ในระยะ 20 ปี ซึ่งครอบคลุมการพัฒนาระบบคมนาคมทั้งทางบก ทางน้ำ ทางอากาศ และทางราง ซึ่งกลุ่มจังหวัดภาคเหนือตอนล่าง 2 เป็นศูนย์กลางโครงข่ายคมนาคมที่สำคัญของประเทศ เป็นจุดเชื่อมโยงระหว่างภาคกลางไปสู่ภาคเหนือ ภาคตะวันออกเฉียงเหนือและเชื่อมโยงสู่ภูมิภาคอาเซียน ได้แก่ แนวระเบียงเศรษฐกิจ แนวเหนือ-ใต้ (NSEC) และแนวระเบียงเศรษฐกิจแนวตะวันตก-ตะวันออก (EWEC) โดยกระทรวงคมนาคมมีแผนงานและโครงการสำคัญที่สนับสนุนอุตสาหกรรมท่องเที่ยวในพื้นที่ เช่น (1) ขอย้ายและขยายพื้นที่โครงการพัฒนาสถานีรับมอบและส่งตู้บรรทุกสินค้า (Container Yard) และโครงการสร้างสถานีขนส่งสินค้า (Truck Terminal) (2) ขอย้ายและขยายพื้นที่โครงการสร้างศูนย์บริการจุดพักรถบรรทุก (Truck Rest Area) (3) โครงการก่อสร้างถนนเลี่ยงเมืองนครสวรรค์ด้านตะวันออกช่วงแยกทางหลวงแผ่นดินหมายเลข 1 – บรรจบทางหลวงแผ่นดินหมายเลข 3004 และช่วงแยกทางหลวงแผ่นดินหมายเลข 225 – บรรจบทางหลวงแผนดินหมายเลข 3004 โครงการขยายช่องทางจราจร จาก 2 ช่องทางเป็น 4 ช่องทาง ถนนทางหลวงแผ่นดิน หมายเลข 225 ตลอดเส้นทางซึ่งเป็นเส้นทางเชื่อมโยงภาคเหนือกับภาคตะวันออกเฉียงเหนือและเร่งดำเนินการจุดที่มีความสำคัญเร่งด่วนตอนเกรียงไกรกลาง-เกยไชย-ศรีมงคล ระหว่าง กม.10+000 – กม.93+190 ระยะทาง 83.190 กม. (5) โครงการก่อสร้างขยายทางหลวงแผ่นดิน หมายเลข 11 และเร่งดำเนินการจุดที่มีความสำคัญเร่งด่วน เช่น แยกอินทร์บุรี-อำเภอสากเหล็ก ตอนอำเภอหนองบัว-อำเภอทับคล้อ ระยะทาง 14.750 กม. แยกอินทร์บุรี-อำเภอสากเหล็ก ตอนอำเภอทับคล้อ –อำเภอหนองบัว ระยะทาง 38.800 กม. ตอนช่องแค-ตากฟ้า-ไดตาล-น้ำสาดเหนือ-หนองกลับระหว่าง กม.14+600 - กม.116+345 ระยะทาง 101.745 กม. (6) โครงการก่อสร้างขยายทางหลวงแผ่นดิน หมายเลข 115 และเร่งดำเนินการจุดที่มีความสำคัญเร่งด่วน เช่น กำแพงเพชร-พิจิตร ตอนอำเภอไทรงาม-แยกปลวกสูง ระยะทาง 22.00 ม. ตอนพิจิตร อำเภอสากเหล็ก-อำเภอเนินมะปราง จ.พิษณุโลก ระยะทาง 26.00 กม. (7) ขยายทางหลวงแผ่นดิน หมายเลข 333 ตอนการุ้ง-อุทัยธานี กม.147+032–กม.165+000 ระยะทาง 17.698 กม. เป็น 4 ช่องจราจร (8) โครงการรถไฟทางคู่เส้นทางนครสวรรค์-กำแพงเพชร-ตาก-แม่สอด

(9) โครงการก่อสร้างเขื่อนยกระดับน้ำในแม่น้ำเจ้าพระยาและแม่น้ำน่าน

**2. ประเด็นสำคัญที่ควรได้รับการส่งเสริมเพื่อพัฒนาอุตสาหกรรมท่องเที่ยวภาคเหนือตอนล่าง 2 ในระยะต่อไป**

2.1 ส่งเสริมการท่องเที่ยวระหว่างจังหวัดและภายในกลุ่มจังหวัดภาคเหนือตอนล่าง 2 ภายใต้กรอบแนวคิดการท่องเที่ยวเชิงวัฒนธรรม เชื่อมโยงแหล่งท่องเที่ยวมรดกโลก การท่องเที่ยวเชิงศาสนา การท่องเที่ยวเชิงอาหาร และวิถีชีวิตเกษตรกรรม เพื่อเพิ่มความถี่ในการเดินทางและเพิ่มระยะเวลาพำนักเฉลี่ยให้มากขึ้น โดยอาศัยความหลากหลายของแหล่งท่องเที่ยว ทั้งธรรมชาติ ประวัติศาสตร์ วัฒนธรรม วิถีชีวิตเกษตรกรรมและประเพณีท้องถิ่น

2.2 ส่งเสริมการจัดกิจกรรมเพื่อกระตุ้นตลาดท่องเที่ยวในพื้นที่ เช่น กิจกรรมการท่องเที่ยวเชิงกีฬา กิจกรรมการท่องเที่ยวเชิงนิเวศน์ กิจกรรมการท่องเที่ยวเชิงวัฒนธรรม และประเพณีท้องถิ่น เป็นต้น รวมทั้งบูรณาการความร่วมมือในการจัดทำข้อมูลด้านการท่องเที่ยวเข้าสู่เว็บไซต์ [www.thailand](http://www.thailand) tourismdirectory.go.th

2.3 ส่งเสริมการท่องเที่ยวเมืองรอง โดยมีมาตรการต่างๆ สนับสนุน เช่น มาตรการภาษีเพื่อสนับสนุนการท่องเที่ยวและการจัดอบรมสัมมนาในเมืองจังหวัดท่องเที่ยวเมืองรอง และการประชาสัมพันธ์และส่งเสริมการท่องเที่ยวเมืองรองผ่านโครงการ Amazing Go Local เป็นต้น

2.4 ส่งเสริมการท่องเที่ยวโดยชุมชน เช่น การจัดทำและรับรองมาตรฐานการท่องเที่ยวโดยชุมชน การอบรมการเป็นเจ้าบ้านที่ดี การประกาศเขตมัคคุเทศก์ภายใต้มาตรา 51 แห่งพระราชบัญญัติธุรกิจนำเที่ยวและมัคคุเทศก์ พ.ศ. 2551 และการดำเนินโครงการเชฟชุมชน เป็นต้น

2.5 พัฒนาโครงสร้างพื้นฐานเพื่อสร้างโอกาสในการเข้าถึงด้านการท่องเที่ยว เช่น การขยายและปรับปรุงเส้นทางเชื่อมโยงแหล่งท่องเที่ยวมรดกโลก (ห้วยขาแข้ง-อุทยานประวัติศาสตร์กำแพงเพชร) พัฒนาเส้นทางเชื่อมโยงแหล่งท่องเที่ยว ทั้งระหว่างจังหวัดและภายในกลุ่มจังหวัด และพัฒนาสิ่งอำนวยความสะดวกในการเดินทางเข้าถึงแหล่งท่องเที่ยว (ป้ายบอกทางแหล่งท่องเที่ยว Free-wifi และไฟส่องสว่าง) เป็นต้น

2.6 พัฒนาแหล่งท่องเที่ยวที่มีศักยภาพของกลุ่มจังหวัดภาคเหนือตอนล่าง 2 ดังนี้

- จังหวัดอุทัยธานี เช่น พัฒนาแหล่งท่องเที่ยวบริเวณลุ่มแม่น้ำสะแกกรัง แหล่งท่องเที่ยวเชื่อมโยงมรดกโลกทางธรรมชาติห้วยขาแข้ง แหล่งท่องเที่ยวเชิงวัฒนธรรม และประเพณีท้องถิ่น

เป็นต้น

- จังหวัดนครสวรรค์ เช่น พัฒนาแหล่งท่องเที่ยวบริเวณบึงบอระเพ็ด แหล่งท่องเที่ยวเชิงวัฒนธรรม และประเพณีท้องถิ่น เป็นต้น

- จังหวัดกำแพงเพชร เช่น พัฒนาแหล่งท่องเที่ยวเชื่อมโยงอุทยานประวัติศาสตร์กำแพงเพชร แหล่งท่องเที่ยวเชิงวัฒนธรรม และประเพณีท้องถิ่น เป็นต้น

- จังหวัดพิจิตร เช่น พัฒนาแหล่งท่องเที่ยวเชิงประวัติศาสตร์ (อุทยานเมืองเก่าพิจิตร) สถานีรถไฟเก่า บึงสีไฟ แหล่งท่องเที่ยวเชิงวัฒนธรรม และประเพณีท้องถิ่น เป็นต้น

**7. เรื่อง สรุปผลการปฏิบัติราชการของคณะรัฐมนตรีในพื้นที่กลุ่มจังหวัดภาคเหนือตอนล่าง 2**

คณะรัฐมนตรีมีมติเห็นชอบแนวทางและข้อสั่งการของรองนายกรัฐมนตรีและรัฐมนตรีในการปฏิบัติราชการในพื้นที่กลุ่มจังหวัดภาคเหนือตอนล่าง 2 ตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ โดยมอบหมายให้หน่วยงานที่เกี่ยวข้องรับข้อสั่งการไปพิจารณาดำเนินการต่อไป รวมทั้งรายงานผลการดำเนินงานให้สำนักงานคณะกรรมการพัฒนาการเศรษฐกิจและสังคมแห่งชาติทราบด้วย

ตามที่ คณะรัฐมนตรีเห็นชอบให้มีการจัดประชุมคณะรัฐมนตรีอย่างเป็นทางการนอกสถานที่   
ณ จังหวัดนครสวรรค์ ในวันที่ 12 มิถุนายน 2561 โดยมอบหมายให้สำนักงานคณะกรรมการพัฒนาการเศรษฐกิจและสังคมแห่งชาติเตรียมแผนการลงพื้นที่ของคณะรัฐมนตรี พร้อมทั้งรวบรวมและจัดทำรายงานสรุป เพื่อนำเสนอคณะรัฐมนตรี นั้น

ในการนี้ สำนักงานฯ ขอเสนอรายงานผลการติดตามงานและโครงการ รวมทั้งแนวทางและ  
ข้อสั่งการการแก้ไขปัญหาของคณะรัฐมนตรีในการติดตามงานในพื้นที่กลุ่มจังหวัดภาคเหนือตอนล่าง 2 ระหว่างวันที่ 30 พฤษภาคม - 11 มิถุนายน 2561 มีรายละเอียดดังนี้

**1. ภาพรวมของพื้นที่กลุ่มจังหวัดภาคเหนือตอนล่าง 2** ประกอบด้วย 4 จังหวัด ได้แก่ นครสวรรค์ กำแพงเพชร พิจิตร และอุทัยธานี โดยมีจังหวัดนครสวรรค์เป็นหัวหน้ากลุ่มจังหวัด มีพื้นที่รวมทั้งสิ้น 29,467 ตารางกิโลเมตร ตั้งอยู่บนพื้นที่ราบลุ่มแม่น้ำที่มีความอุดมสมบูรณ์เหมาะแก่การทำนาและปลูกพืชไร่ พืชเศรษฐกิจที่สำคัญ ได้แก่ ข้าว มันสำปะหลัง และอ้อย ประเด็นการพัฒนา 3 ด้าน ประกอบด้วย (1) พัฒนาโครงสร้างพื้นฐานกระบวนการผลิตข้าวและสินค้าเกษตรปลอดภัยที่ได้มาตรฐานเพื่อตอบสนองความต้องการของผู้บริโภคทั้งในประเทศและต่างประเทศ (2) ส่งเสริมการแปรรูป การตลาด และการกระจายสินค้าเกษตรเพื่อสร้างมูลค่าเพิ่มและสร้างขีดความสามารถในการแข่งขัน และ (3) พัฒนาศักยภาพการท่องเที่ยวตามมาตรฐานเพื่อดึงดูดนักท่องเที่ยวทั้งชาวไทยและชาวต่างประเทศ

**2. ผลการปฏิบัติราชการของคณะรัฐมนตรีในพื้นที่กลุ่มจังหวัดภาคเหนือตอนล่าง 2**

ผลการปฏิบัติราชการในพื้นที่กลุ่มจังหวัดภาคเหนือตอนล่าง 2 ของรองนายกรัฐมนตรี และรัฐมนตรี ลงพื้นที่ตรวจราชการ รวม 25 คน โดยมีประเด็นการพัฒนาและข้อสั่งการโดยสรุป ดังนี้

**2.1 พัฒนาโครงสร้างพื้นฐานกระบวนการผลิตข้าวและสินค้าเกษตรปลอดภัยที่ได้มาตรฐาน เพื่อตอบสนองความต้องการของผู้บริโภคทั้งในประเทศและต่างประเทศ**

1) ปาฐกถาพิเศษ “สถานการณ์พืชผลการเกษตรของไทย” และรับฟังปัญหาและสถานการณ์การค้าพืชไร่ร่วมกับผู้แทนสมาคมการค้าพืชไร่ และสภาเกษตรกร ข้อสั่งการ (1) ขอความร่วมมือเกษตรกรให้พัฒนาคุณภาพผลผลิต ไม่บุกรุกพื้นที่ป่าหรือพื้นที่ไม่มีเอกสารสิทธิ์ในการการเพาะปลูกมันสำปะหลังและข้าวโพดเลี้ยงสัตว์ (2) ขอให้ผู้ประกอบการรับซื้อผลผลิตจากเกษตรกร และดำเนินธุรกิจอย่างเป็นธรรมกับทุกส่วนที่เกี่ยวข้อง (3) ให้กรมการค้าภายในดำเนินการหารือร่วมกับผู้เกี่ยวข้องเพื่อพิจารณาแนวทางแก้ไขปัญหาการรับซื้อผลผลิตข้าวโพดเลี้ยงสัตว์ระหว่างผู้ประกอบการค้าพืชไร่และโรงงานอาหารสัตว์

2) ตรวจเยี่ยมแปลงเกษตรทฤษฎีใหม่แบบโคกหนองนาโมเดล “กลุ่มแก่นมะกรูดโมเดล” ข้อสั่งการ (1) ให้ทุกหน่วยงานในสังกัดกระทรวงเกษตรและสหกรณ์ บูรณาการกับหน่วยงานในพื้นที่เพื่อร่วมกันพัฒนาพื้นที่ตามแนวพระราชดำริในหลวงรัชกาลที่ 9 และสืบสานพระราชปณิธานตามแนวพระราชดำริรัชกาลที่ 10 (2) มอบหมายให้ กรมพัฒนาที่ดิน ดำเนินการร่วมกับชุมชนในการประยุกต์ใช้ โคกหนองนา โมเดล เพื่อช่วยแก้ปัญหาการชะล้างหน้าดินและการบริหารจัดการน้ำในพื้นที่ โดยสนับสนุนและส่งเสริมการดำเนินการต่าง ๆ ร่วมกับชุมชนด้วยตนเอง พยายามงดเว้นการจ้างงานจากภายนอก (3) มอบหมายให้ เกษตรและสหกรณ์จังหวัดอุทัยธานี เป็นผู้ประสานงานหลักในระดับพื้นที่ ในการสนับสนุนโครงการให้เป็นไปอย่างมีประสิทธิภาพและขยายผลไปยังพื้นที่อื่น ๆ ทุกอำเภอตามนโยบายผู้ว่าราชการจังหวัด (4) ทุกหน่วยงานในสังกัดกระทรวงเกษตรและสหกรณ์จัดเกษตรกรเข้ามาศึกษาดูงานแปลงเกษตรต้นแบบ และร่วมสนับสนุนการขยายผลไปยังพื้นที่ต่าง ๆ ของจังหวัด

3) ตรวจเยี่ยมการจัดที่ดินทำกินให้ชุมชนตามนโยบายรัฐบาล ข้อสั่งการ (1) ให้กรมชลประทาน ศึกษา วิจัยการเพิ่มประสิทธิภาพการเก็บกักน้ำในพื้นที่โครงการส่งน้ำทับเสลา เพื่อบริหารจัดการน้ำให้เพียงพอต่อความต้องการของชุมชน (2) ให้สำนักงานการปฏิรูปที่ดินเพื่อเกษตรกรรม และกรมส่งเสริมสหกรณ์ประสาน กับ สถาบันพัฒนาองค์กรชุมชน (พอช.) เพื่อกำหนดแนวทางในการพัฒนาชุมชนให้สอดคล้องกับศักยภาพของชุมชน

4) ตรวจเยี่ยมโครงการส่งน้ำและบำรุงรักษาท่าบัวข้อสั่งการ (1) ให้เกษตรและสหกรณ์จังหวัดนครสวรรค์เป็นผู้ประสานงานทุกหน่วยงานเพื่อให้เกิดการ บูรณาการอย่างมีประสิทธิภาพ (2) ให้ทุกหน่วยงานส่งเสริมการประมงท้องนาเพื่อสร้างเศรษฐกิจบนฐานชีวภาพตามยุทธศาสตร์ชาติ 20ปี (3) ให้กรมชลประทานทำหน้าที่ออกแบบโดยประสานกับผู้เกี่ยวข้องเพื่อให้ทุกภาคส่วนได้รับประโยชน์ (4) สร้างกลไกการจัดการที่มีประสิทธิภาพร่วมกันกับทุกภาคส่วนที่เกี่ยวข้อง เพื่อให้การพัฒนาบึงบอระเพ็ดให้ใช้ประโยชน์ได้เต็มศักยภาพและเป็นต้นแบบให้กับการพัฒนาบึง ในพื้นที่อื่น ๆ ต่อไป

5) ตรวจเยี่ยมการดำเนินงานของกลุ่มเกษตรกรนาแปลงใหญ่บ้านห้วยร่วม ข้อสั่งการ (1) ให้กรมชลประทาน ศึกษาเส้นทางน้ำในพื้นที่การเกษตรที่ได้รับผลกระทบ เพื่อหาแนวทางการแก้ไขปัญหาน้ำท่วมซ้ำซาก (2) กรมพัฒนาที่ดิน เข้ามาดูแลเรื่องการกักเก็บน้ำในไร่นาในพื้นที่การเกษตร ให้มีน้ำเพียงพอเพื่อแก้ไขปัญหาในฤดูแล้ง (3) กรมการข้าว ประสานงาน กับ กรมส่งเสริมสหกรณ์ กรมส่งเสริมการเกษตร และหน่วยงาน ที่เกี่ยวข้อง เพื่อขับเคลื่อนโครงการภายใต้แผนการผลิตและตลาดข้าวครบวงจร และโครงการชะลอผลผลิต ทางการเกษตรในระดับครัวเรือน ระดับกลุ่ม และระดับโรงสี เพื่อช่วยแก้ปัญหาผลผลิตล้นตลาด

6) ตรวจเยี่ยมการดำเนินงานของกลุ่มแปลงใหญ่ผลิตข้าวครบวงจรข้อสั่งการให้ผู้จัดการแปลงใหญ่และกรมส่งเสริมการเกษตรใช้หลักปรัชญาของเศรษฐกิจพอเพียงร่วมกับภูมิปัญญาชาวบ้านในการนำมาใช้ลดต้นทุนในการทำข้าวแบบแปลงใหญ่

7) ตรวจเยี่ยมบริษัท เคทิสไบโอเอทานอล จำกัด ข้อสั่งการ มอบหมายหน่วยงานที่เกี่ยวข้องติดตามสถานการณ์ราคาและปริมาณเอทานอลในตลาดอย่างใกล้ชิด และสื่อสารสร้างความเข้าใจกับประชาชน

8) การสูบน้ำพลังงานแสงอาทิตย์สู้ภัยแล้ง ข้อสั่งการ มอบหมายพลังงานจังหวัดเตรียมความพร้อมดำเนินโครงการสูบน้ำจากพลังงานแสงอาทิตย์สู้ภัยแล้ง และโครงการระบบอบแห้งพลังงานแสงอาทิตย์ ซึ่งเป็นส่วนหนึ่งของโครงการ “ไทยนิยม ยั่งยืน” เพื่อเร่งรัดการสร้างฐานรายได้ที่มั่นคงให้ภาคการเกษตรต่อไป

9) การใช้เทคโนโลยีพลังงานแสงอาทิตย์ ให้กับกลุ่มครัวเรือน กลุ่มเกษตรกร กลุ่มวิสาหกิจชุมชน/OTOP ข้อสั่งการ : มอบหมายพลังงานจังหวัดและหน่วยงานที่เกี่ยวข้องเร่งรัดขับเคลื่อนการติดตั้งระบบอบแห้งด้วยพลังงานแสงอาทิตย์ตามความต้องการและความพร้อมของ SMEs เพื่อสนับสนุนให้เกษตรกรและ SMEs มีฐานรายได้ที่เพิ่มขึ้นจากมูลค่าเพิ่มของผลิตผลทางการเกษตร

10) การผลิตปุ๋ยอินทรีย์จากของเหลือทิ้งจากอุตสาหกรรมน้ำตาลและอุตสาหกรรมต่อเนื่อง และการผลิตปุ๋ยอินทรีย์เคมีเพื่อลดต้นทุนการปลูกอ้อย ข้อสั่งการ (1) ให้สถาบันวิจัยวิทยาศาสตร์และเทคโนโลยีแห่งประเทศไทย กระทรวงวิทยาศาสตร์และเทคโนโลยีร่วมกับภาคเอกชนในพื้นที่กลุ่มจังหวัดภาคเหนือตอนล่าง 2 ในการพัฒนาอุตสาหกรรมอ้อย น้ำตาล และอุตสาหกรรมต่อเนื่องด้วยทรัพยากรชีวภาพ   
เพื่อไปสู่อุตสาหกรรมชีวภาพ (2) ให้สถาบันวิจัยวิทยาศาสตร์และเทคโนโลยีแห่งประเทศไทย กระทรวงวิทยาศาสตร์และเทคโนโลยีประสานกรมวิชาการเกษตร กระทรวงเกษตรและสหกรณ์ในการวิจัยปรับปรุงสายพันธุ์อ้อยให้ทนต่อโรค สามารถเก็บตออ้อยไว้ได้นาน และหาเทคโนโลยีเพิ่มผลผลิตทางการเกษตร

11) การขยายผลการเพิ่มประสิทธิภาพการผลิตมันสำปะหลัง ข้อสั่งการ (1) มอบสถาบันสารสนเทศทรัพยากรน้ำและการเกษตร (สสนก.) หารือร่วมกับ กรมทรัพยากรน้ำ และกรมชลประทาน ในการจัดหาแหล่งน้ำเพื่อการเกษตรให้เกษตรกรบ้านห้วยแก้ว ตำบลวังชะพลู อำเภอขาณุวรลักษบุรี จังหวัดกำแพงเพชร ได้ใช้ประโยชน์ (2) มอบสำนักงานพัฒนาวิทยาศาสตร์และเทคโนโลยีแห่งชาติ (สวทช.) นำระบบ IoT มาสนับสนุนการติดตามสภาวะแวดล้อมและระบบการให้น้ำอัจฉริยะ (3) มอบสำนักงานพัฒนาวิทยาศาสตร์และเทคโนโลยีแห่งชาติ (สวทช.) หาเทคโนโลยีในการกำจัดวัชพืชในการปลูกมันสำปะหลัง (4) มอบสำนักงานพัฒนาวิทยาศาสตร์และเทคโนโลยีแห่งชาติ (สวทช.) วิจัยและพัฒนาผลิตภัณฑ์หรือวัตถุดิบที่มีมูลค่าสูงขึ้น เช่น แป้งสำหรับผู้แพ้กลูเตนเพื่อทดแทนแป้งสาลี แป้งมันสำปะหลังแปรรูปที่ใช้ในอุตสาหกรรมต่างๆ (Modified Starch)

**2.2 ส่งเสริมการแปรรูป การตลาด และการกระจายสินค้าเกษตรเพื่อสร้างมูลค่าเพิ่มและสร้างขีดความสามารถในการแข่งขัน**

1) ตรวจเยี่ยมศูนย์สร้างทางและบูรณะสะพานที่ 1 (พิจิตร) ต.ในเมือง อ.เมือง  
จ.พิจิตรข้อสั่งการ (1) ให้กรมทางหลวง (ทล.) พิจารณาเร่งรัดการก่อสร้างขยายทางหลวงหมายเลข 11 ช่วง อ.ทับคล้อ - อ.สากเหล็ก ที่มีแผนดำเนินการในปี 2563 ให้เร็วขึ้น เพื่อให้การเดินทางเชื่อมต่อแยกอินทร์บุรี - อ.สากเหล็ก จ.พิจิตร มีความสะดวกรวดเร็ว และปลอดภัยยิ่งขึ้น (2) ให้ ทล. พิจารณาเร่งรัดการก่อสร้างขยายทางหลวงหมายเลข 113ช่วง อ.ตะพานหิน - อ.บางมูลนาก ซึ่งเป็นถนนที่มีแนวเส้นทางขนานทางรถไฟ และเชื่อมต่อการเดินทางภายใน จ.พิจิตร เพื่อเตรียมพร้อมรองรับการพัฒนาโครงการรถไฟทางคู่ ที่จะเกิดขึ้นในอนาคต (3) ให้สำนักงานทางหลวงในภูมิภาคกำกับดูแลเรื่องการเบิกจ่ายงบประมาณของแขวงทางหลวงในความรับผิดชอบ ให้เป็นไปตามเป้าหมายการเบิกจ่ายของรัฐบาล อย่างเคร่งครัด (4) ให้ ทล. และการรถไฟแห่งประเทศไทยบูรณาการความร่วมมือในการแก้ไขปัญหาการบุกรุกพื้นที่บริเวณจุดตัดทางรถไฟ เพื่อไม่ให้เกิดอุปสรรคต่อการพัฒนาโครงการรถไฟทางคู่ และรถไฟความเร็วสูงในอนาคต (5) ให้แขวงทางหลวงในพื้นที่เข้มงวดกวดขันเรื่องการดูแลรักษาความสะอาด และเป็นระเบียบเรียบร้อยของพื้นที่เขตทาง ไม่ให้มีการติดป้ายประกาศ หรือป้ายโฆษณาต่างๆ โดยที่ไม่ได้รับอนุญาต

2) ตรวจเยี่ยมสถานีตรวจสอบน้ำหนัก เก้าเลี้ยว (ขาเข้า) ข้อสั่งการ (1) ให้กรมทางหลวง (ทล.) พิจารณาความเป็นไปได้ในการจัดทำจุดจอดพักรถ บริเวณถัดจากสถานีตรวจสอบน้ำหนัก เก้าเลี้ยว (ขาเข้า) จ.นครสวรรค์ เพื่อให้พนักงานขับรถบรรทุกได้บรรเทาความเหนื่อยล้าจากการเดินทาง ป้องกันความเสี่ยงของอุบัติเหตุที่อาจเกิดขึ้นบนสายทาง (2) ให้ ทล. ตรวจตราเฝ้าระวังการเกิดจุดลักลอบกลับรถบนสายทาง ทล. 117และดูแลการตัดต้นไม้และป้ายต่างๆ ไม่ให้รุกล้ำเขตทาง และบดบังทัศนวิสัยในการขับขี่ (3) ให้ ทล. ตรวจสอบและซ่อมแซม ราวเหล็ก (Guard Rail) ที่ชำรุด ให้อยู่ในสภาพสมบูรณ์ เพื่อป้องกันอันตราย และลดความเสียหายในกรณีเกิดอุบัติเหตุ

3) ตรวจเยี่ยมสถานีรถไฟชุมแสงและสถานีรถไฟนครสวรรค์ข้อสั่งการ   
(1) สำหรับการจัดซื้อขบวนรถไฟรุ่นใหม่ให้การรถไฟแห่งประเทศไทย (รฟท.) พิจารณากำหนดให้มีช่องทางเดินภายในขบวนรถที่มีขนาดกว้างเพียงพอให้รถเข็นสินค้า/อาหาร สามารถเคลื่อนผ่านได้ เพื่อให้ประชาชนได้รับความสะดวกในการเลือกซื้อสินค้าบนขบวนรถไฟ (2) ให้ รฟท. เตรียมจัดหาพื้นที่สำหรับก่อสร้างโรงเก็บหัวรถจักรและซ่อมบำรุงรถไฟที่มีขนาดใหญ่ โดยคำนึงถึงการออกแบบสถาปัตยกรรมตัวอาคาร ที่มีความสวยงามเหมือนในต่างประเทศ เพื่อรองรับขบวนรถไฟที่จะเพิ่มขึ้นจากการพัฒนาโครงการรถไฟทางคู่ในอนาคต

4) โครงการก่อสร้างถนนลาดยางผิวจราจรแอสฟัลติกคอนกรีต 4ช่องจราจร   
สายแยก ทล.1 – บ.เขาทอง อ.โกรกพระและ อ.พยุหะคีรี จ.นครสวรรค์ บริเวณหน้าโรงเรียนเขาทองพิทยาคม   
ข้อสั่งการ งานก่อสร้างถนน (1) ช่วง กม.0+000 ถึง กม. 1+950 เป็นถนนเดิม กำหนดให้ปรับปรุงเป็นถนนที่มีเขตทางกว้าง 15.00 ม. ผิวจราจรแอสฟัลติกคอนกรีต หนา 4ซม. ขนาด 4ช่องจราจร ผิวจราจรกว้าง 12.00 ม. มีไหล่ทางข้างละ 1.5 ม. มีท่อระบายน้ำพร้อมบ่อพักขนานไปกับแนวถนน (2) ช่วง กม.1+950 ถึง กม. 5+516 เป็นถนนตัดใหม่ ที่มีเขตทางกว้าง 15.00 ม. ผิวจราจรแอสฟัลติกคอนกรีต หนา 4 ซม. ขนาด 4ช่องจราจร มีไหล่ทางข้างละ 1.5 ม. พร้อมขยายผิวจราจรด้านซ้ายทาง 2.00 ม. (เพื่อปรับปรุงเป็นช่องทางจักรยานในอนาคต) และบริเวณหน้าโรงเรียนมีการติดตั้งเครื่องหมายจราจรโครงการหน้าโรงเรียนปลอดภัย

5) ตรวจเยี่ยมโครงการพัฒนาสถานีรับมอบและส่งตู้บรรทุกสินค้า   
(Container Yard) ของการรถไฟแห่งประเทศไทยข้อสั่งการให้กรมการขนส่งทางบก หอการค้าจังหวัด และ   
จ.นครสวรรค์ ประสานกระทรวงกลาโหม เรื่องการขอใช้พื้นที่ราชพัสดุ ในความครอบครองของกระทรวงกลาโหม บริเวณ ต.เขาทอง อ.พยุหะคีรี จ.นครสวรรค์ จำนวน 150 ไร่ ในการพัฒนาสถานีขนส่งสินค้า (Truck Terminal) และสถานีรับมอบและขนส่งตู้บรรทุกสินค้า (Container Yard) เพื่อเป็นการรวมศูนย์โลจิสติกส์ที่มีประสิทธิภาพในอนาคต

6) การประชุมร่วมกับผู้บริหารหน่วยงานสังกัดกระทรวงคมนาคมในพื้นที่กลุ่มจังหวัดภาคเหนือตอนล่าง 2 ข้อสั่งการ (1) ขอความร่วมมือหอการค้าจังหวัด และ จ.นครสวรรค์ เร่งรัดดำเนินการเรื่องการขอใช้พื้นที่ราชพัสดุในความครอบครองของกระทรวงกลาโหม เพื่อก่อสร้างศูนย์บริการจุดพักรถบรรทุก (Truck Rest Area) ที่ ต.ย่านมัทรี อ.พยุหะคีรี จ.นครสวรรค์ ให้ได้ข้อสรุปภายใน 2เดือน เพื่อให้ ทล. ปรับแผนการก่อสร้างจากที่บริเวณสถานีตรวจสอบน้ำหนักบรรพตพิสัย จ.นครสวรรค์ ให้ย้ายมายังพื้นที่ดังกล่าวเนื่องจาก ทล. ได้รับงบประมาณในการก่อสร้างปี 2562แล้ว หากทาง จ.นครสวรรค์ ไม่สามารถขอใช้พื้นที่ทหารได้ ทล. จะขอดำเนินการก่อสร้างในพื้นที่เดิมต่อไป (2) รฟท. เร่งดำเนินการเรื่องการเสนอขอรับจัดสรรงบประมาณปี 2562 (งบกลาง) เพื่อศึกษาความเหมาะสมโครงการรถไฟทางคู่สายใหม่ ช่วงนครสวรรค์ – บ้านไผ่ (Feasibility study) และออกแบบรายละเอียดโครงการรถไฟทางคู่สายใหม่ ช่วงแม่สอด - ตาก - กำแพงเพชร - นครสวรรค์ (Detail Design) เพื่อให้แผนการพัฒนาเส้นทางรถไฟสายใหม่เชื่อมตะวันตก - ตะวันออก (East - West Corridor Upper) จากแม่สอด - นครพนม มีโครงข่ายที่สมบูรณ์

7) ตรวจเยี่ยมหมู่บ้านอุตสาหกรรมสร้างสรรค์ (CIV) ย่านเก่าวังกรด ข้อสั่งการ มอบหมายศูนย์ส่งเสริมอุตสาหกรรมภาคที่ 3ร่วมกับสำนักงานอุตสาหกรรมจังหวัดพิจิตร ให้ความช่วยเหลือและพัฒนาผลิตภัณฑ์ การออกแบบบรรจุภัณฑ์ รวมถึงการให้การรับรองฉลากต่าง ๆ

8) ตรวจเยี่ยมและติดตามความคืบหน้าการจัดตั้งศูนย์ ITC ศูนย์ส่งเสริมอุตสาหกรรมภาคที่ 3 จังหวัดพิจิตร ข้อสั่งการ (1) ควรให้ความสำคัญกับเครือข่ายของหน่วยงานต่างๆ   
ทั้งภาครัฐและเอกชน โดยเฉพาะ Big Brother มาให้บริการแก่ผู้ประกอบการเพื่อเป็นการลดต้นทุนการประกอบกิจการ และความช่วยเหลืออื่นๆ ผ่านโครงการของภาครัฐที่จะให้การสนับสนุน (2) ITC ควรเป็นศูนย์กลางที่ดึงความหลากหลายของหน่วยงานที่มีความชำนาญทั้งด้านการออกแบบและวิศวกรรมจากผู้นำเทคโนโลยีระดับโลก จากสถาบันเครือข่ายผู้ประกอบการจากสมาคมอุตสาหกรรมสนับสนุนต่างๆ มาให้บริการแก่ผู้ประกอบการ

9) ตรวจเยี่ยมบริษัท ออเกอะ ไทย จำกัด (โรงงานช่างหนูเหมืองพิจิตร) ข้อสั่งการ (1) ควรให้ความสำคัญกับการรับรองมาตรฐานผลิตภัณฑ์ (2) ควรมีการพัฒนาทักษะฝีมือแรงงานให้มากยิ่งขึ้น ตลอดจนการถ่ายทอดแลกเปลี่ยนองค์ความรู้และเทคโนโลยีการผลิตจากตัวบุคคลสู่บุคลากรในระดับต่าง ๆ รวมถึงองค์กรในชุมชน

10) การประชุมหารือกับส่วนราชการและภาคเอกชนในพื้นที่กลุ่มจังหวัดภาคเหนือตอนล่าง 2 ข้อสั่งการ (1) มอบหมายกรมส่งเสริมอุตสาหกรรมสนับสนุนหมู่บ้านอุตสาหกรรมสร้างสรรค์บ้านผาทั่ง จังหวัดอุทัยธานี ในการศึกษาดูงานหมู่บ้านอุตสาหกรรมสร้างสรรค์อื่นที่มีศักยภาพ เพื่อเป็นแนวทางในการบริหารจัดการหมู่บ้านต่อไป (2) ให้สภาอุตสาหกรรมจังหวัดกำแพงเพชรจัดทำรายละเอียดโครงการประกอบการพิจารณาจัดตั้ง Hub มันสำปะหลัง

11) ตรวจเยี่ยมบริษัท เอ็นไวรอนเม็นท์ พัลพ์ แอนด์ เปเปอร์ จำกัด ข้อสั่งการ (1) กระทรวงอุตสาหกรรม เห็นว่าการดำเนินงานในเฟส 2 มีความสำคัญซึ่งมีแผนการผลิตผลิตภัณฑ์ในกลุ่มเคมีชีวภาพ (Biochemical) ที่มีมูลค่าเพิ่มสูงกว่าการผลิตพลังงานชีวภาพ (เอทานอล) เนื่องจากผลิตภัณฑ์เคมีชีวภาพเป็นสารตั้งต้นในอุตสาหกรรมต่อเนื่องที่หลากหลาย ซึ่งผู้บริหารกลุ่ม KTIS แจ้งว่านักลงทุนรอความชัดเจนและผลการดำเนินการในเฟส 1 โดยผู้ประกอบการต้องการผลักดันให้มีการนำเสนอ ครม. เพื่อพิจารณาให้ความเห็นชอบ และสร้างความเชื่อมั่นกับนักลงทุนว่า จะเกิดเฟส 2 ในเนื้อที่กว่า 5,000 ไร่ ภายในอีก 5 ปี (2) การจัดตั้งศูนย์วิจัย ควรให้ความสำคัญกับการสร้างเครือข่ายการวิจัยด้วย โดยอาจมีเครือข่ายความร่วมมือกับแนวทางการยกระดับและพัฒนาระเบียงเศรษฐกิจตะวันออกด้วยเทคโนโลยีและนวัตกรรม (EECi) ร่วมกับ ปตท. และสำนักงานคณะกรรมการอ้อยและน้ำตาลทราย ทั้งนี้ ควรมีเจ้าภาพที่ชัดเจนและเชื่อมโยงให้มีสถาบันการศึกษาในพื้นที่เข้ามามีส่วนร่วม

12) ตรวจเยี่ยมบริษัท ยนต์ผลดี จำกัด ผู้ผลิตเครื่องจักรเพื่อการแปรรูปข้าว  
ข้อสั่งการ (1) บริษัท ยนต์ผลดี จำกัด เป็นองค์กรที่มีความเข้มแข็ง มีการพัฒนาโดยใช้นวัตกรรมมีการแลกเปลี่ยนเรียนรู้ไปสู่ลูกค้า โดยสร้างวงจรการพัฒนา Product และ Business Model ขอให้ บริษัท ยนต์ผลดีจำกัด ร่วมเป็น Big Brother เพื่อช่วยเหลือ SMEs อื่น ๆ ให้เข้าใจวิธีคิดและเน้นการสร้าง Business Model ต่อไป (2) ควรให้ความสำคัญกับ ITC ในการเป็นศูนย์การรวบรวมและพัฒนาองค์ความรู้ (3) ควรเน้น Human Practice ที่ดี โดยบริษัท/ผู้ประกอบการในพื้นที่สามารถขยายผลการวิจัยต่อยอดไปยังมหาวิทยาลัยหรือสถาบันการศึกษาในพื้นที่เพื่อนำองค์ความรู้ไปสู่นักศึกษาและบุคลากรในภาคอุตสาหกรรม (4) ขอให้ผู้ประกอบการ/SMEs จดทะเบียนที่ถูกต้องตามกฎหมายต่าง ๆ ซึ่งกระทรวงอุตสาหกรรมยังมีสิทธิประโยชน์และการสนับสนุนผู้ประกอบการ SMEs รองรับตามมาตรการขับเคลื่อนการพัฒนา SMEsเพื่อใช้ในการรวบรวมข้อมูล (5) การนำเสนอรูปแบบที่ประกอบด้วย วิธีคิด+ITC+Big brother จะสามารถช่วยเปลี่ยนการทำเกษตรเป็นเกษตรสมัยใหม่ที่ต้องเรียนรู้เรื่อง Business model การแปรรูป การพัฒนาบรรจุภัณฑ์ การบริหารจัดการ สร้างวิธีคิดที่ยั่งยืน (6) ควรกำหนดมาตรฐานผลิตภัณฑ์เครื่องสีข้าว รองรับการขยายตัวของการผลิต และทิศทางการพัฒนาอุตสาหกรรมเครื่องจักรกลการเกษตร / เครื่องสีข้าว เป็นไปในทิศทางเดียวกัน เพื่อสร้างความน่าเชื่อถือให้กับผลิตภัณฑ์

13) ตรวจเยี่ยมการปฏิบัติราชการในพื้นที่ ข้อสั่งการ (1) ประสานให้หน่วยงานจังหวัดดำเนินการจัดหาตลาดในพื้นที่ให้สินค้าเกษตรอินทรีย์ของวิสาหกิจชุมชนผู้ผลิตข้าวอินทรีย์อำเภอ  
หนองฉาง (2) มอบหมายให้ สำนักงานคณะกรรมการวิจัยแห่งชาติ (วช.) ส่งเสริมสนับสนุนองค์ความรู้ด้านการวิจัยและนวัตกรรมให้แก่วิสาหกิจชุมชนผู้ผลิตข้าวอินทรีย์อำเภอหนองฉาง ได้แก่ นวัตกรรมเครื่องอบแห้งลดความชื้นสำหรับข้าวและผลิตผลทางการเกษตร ซึ่งวิสาหกิจชุมชนนี้ประสบปัญหาในการเก็บเมล็ดพันธุ์ในช่วงฤดูฝน (3) ให้บูรณาการการดำเนินงานกับหน่วยงานที่เกี่ยวข้องในการลดต้นทุนและเพิ่มคุณภาพการผลิตสินค้าเกษตร ได้แก่ สำนักงานคณะกรรมการวิจัยแห่งชาติ (วช.) สำนักงานพัฒนาการวิจัยการเกษตร (องค์การมหาชน) และหน่วยงานในพื้นที่ เช่น ศูนย์วิจัยข้าว กรมการข้าว กรมส่งเสริมการเกษตร เป็นต้น(4) ให้ศูนย์ดำรงธรรมและยุติธรรมจังหวัดช่วยอำนวยความยุติธรรมให้กับเกษตรกรเช่น การทำสัญญาที่ไม่ชอบธรรม การหลอกลวงเกี่ยวกับกับพันธุ์พืชและปุ๋ยที่ไม่มีคุณภาพ

14) การลงพื้นที่ติดตามความคืบหน้าการผลิตข้าว กข43 สำหรับปีการผลิต 2561/62 ข้อสั่งการ (1) ขอให้จังหวัดอุทัยธานีกำกับดูและสนับสนุนเมล็ดพันธุ์ให้เพียงพอและทันต่อช่วงการเพาะปลูกของเกษตรกรที่เข้าร่วมโครงการ (2) มอบหมายให้หน่วยงานที่เกี่ยวข้องในส่วนกลาง ได้แก่ กรมการค้าภายใน กรมการข้าว และกรมส่งเสริมสหกรณ์และหน่วยงานที่เกี่ยวข้องในจังหวัดอุทัยธานี ชี้แจงถึงการเข้าร่วมโครงการก่อนฤดูกาลเพาะปลูก รวมถึงขั้นตอนกระบวนการตาก/อบ/ลดความชื้นและสีแปรสภาพข้าว   
กข43 ให้มีคุณภาพตรงตามความต้องการของตลาด

**2.3 พัฒนาศักยภาพการท่องเที่ยวตามมาตรฐานเพื่อดึงดูดนักท่องเที่ยวทั้งชาวไทยและชาวต่างประเทศ**

1) การสำรวจสถานที่ท่องเที่ยว ณ จังหวัดพิจิตร เพื่อเตรียมประเด็นในการเข้าร่วมประชุมคณะรัฐมนตรีนอกสถานที่อย่างเป็นทางการ บึงสีไฟ ข้อสั่งการ มอบหมายกรมการท่องเที่ยวหารือกับหน่วยงานที่เกี่ยวข้อง เช่น กรมเจ้าท่า องค์การบริหารส่วนจังหวัดพิจิตร เทศบาลเมืองพิจิตร จัดทำรายละเอียดโครงการพัฒนาบึงสีไฟ โดยการจัดทำป้ายบอกทาง สร้างห้องน้ำสาธารณะ ประชาสัมพันธ์บึงสีไฟ และจัดกิจกรรมเพื่อส่งเสริมการท่องเที่ยว เพื่อขอรับการสนับสนุนงบประมาณจากกระทรวงการท่องเที่ยวและกีฬา

2) การสำรวจสถานที่ท่องเที่ยว ณ จังหวัดพิจิตร เพื่อเตรียมประเด็นในการเข้าร่วมประชุมคณะรัฐมนตรีนอกสถานที่อย่างเป็นทางการ อุทยานเมืองเก่าพิจิตร ข้อสั่งการ มอบหมายกรมการท่องเที่ยวหารือกับหน่วยงานที่เกี่ยวข้อง เช่น กรมป่าไม้ และกรมศิลปากรจัดทำรายละเอียดโครงการพัฒนาอุทยานเมืองเก่าพิจิตร โดยการจัดทำป้ายบอกเล่าทางประวัติศาสตร์ ปรับปรุงห้องน้ำ และทำทางลาดเพื่อรองรับการท่องเที่ยวเพื่อคนทั้งมวล เพื่อขอรับการสนับสนุนงบประมาณจากกระทรวงการท่องเที่ยวและกีฬา

3) การสำรวจสถานที่ท่องเที่ยว และรับฟังประเด็นความคิดเห็นของชุมชน  
ณ จังหวัดพิจิตร เพื่อเตรียมประเด็นในการเข้าร่วมประชุมคณะรัฐมนตรีนอกสถานที่อย่างเป็นทางการ พิพิธภัณฑ์ บ้านดงโฮจิมินห์ ข้อสั่งการ มอบหมายกรมการท่องเที่ยวและการท่องเที่ยวแห่งประเทศไทย หารือร่วมกับองค์การบริหารส่วนตำบลป่ามะคาบ จัดทำรายละเอียดโครงการพัฒนาการท่องเที่ยวพิพิธภัณฑ์บ้านดงโฮจิมินห์ รวมทั้ง พัฒนาผลิตภัณฑ์ชุมชนและบรรจุภัณฑ์ของฝากที่ระลึก เพื่อขอรับการสนับสนุนงบประมาณจากกระทรวงการท่องเที่ยวและกีฬาต่อไป

4) การสำรวจสถานที่ท่องเที่ยว และรับฟังประเด็นความคิดเห็นของชุมชน ณ จังหวัดพิจิตร เพื่อเตรียมประเด็นในการเข้าร่วมประชุมคณะรัฐมนตรีนอกสถานที่อย่างเป็นทางการ ชุมชนย่านเก่าวังกรด ข้อสั่งการ : มอบหมายกรมการท่องเที่ยวและการท่องเที่ยวแห่งประเทศไทย ดำเนินการส่งเสริมการท่องเที่ยวชุมชนย่านเก่าวังกรด โดยให้เชื่อมโยงเรื่องราวทางประวัติศาสตร์ของโฮจิมินห์ รวมทั้งวางแผนเตรียมความพร้อมของชุมชนรองรับนักท่องเที่ยวที่มีแนวโน้มเพิ่มขึ้น

5) ตรวจเยี่ยมการดำเนินงานพัฒนาแหล่งศิลปวัฒนธรรมและกิจกรรมทางศิลปวัฒนธรรมเพื่อส่งเสริมการท่องเที่ยวทางวัฒนธรรม ข้อสั่งการ (1) ให้กรมศิลปากร กรมส่งเสริมวัฒนธรรม และจังหวัด พัฒนาและเชื่อมโยงแหล่งท่องเที่ยวทางประวัติศาสตร์และวัฒนธรรมกับการส่งเสริมการท่องเที่ยวชุมชนในพื้นที่ เพื่อสร้างอาชีพ สร้างรายได้ให้แก่ชุมชนท้องถิ่น (2) ให้กรมส่งเสริมวัฒนธรรมและสำนักงานวัฒนธรรมจังหวัด ร่วมกับจังหวัดและหน่วยงานที่เกี่ยวข้อง ประเมินผลการดำเนินงานตลาดวัฒนธรรม ถนนสายวัฒนธรรม ตามโครงการตลาดประชารัฐเพื่อนำข้อมูลมาใช้ในการพัฒนาการดำเนินงาน (3) ให้กรมศิลปากรติดตามและศึกษาแผนแม่บทการพัฒนาอุทยานเมืองเก่าพิจิตร เพื่อให้การพัฒนาด้านอาคารสถานที่และการจัดกิจกรรมมีความกลมกลืนและคำนึงถึงผลกระทบต่อโบราณสถาน แหล่งประวัติศาสตร์ ธรรมชาติและสิ่งแวดล้อม รวมทั้งให้กรมศิลปากรให้คำปรึกษาทางวิชาการด้านการจัดแสดงเนื้อหาต่าง ๆ ในพิพิธภัณฑ์ให้เหมาะสมและน่าสนใจ (4) ให้จังหวัดพิจิตรหารือหน่วยงานที่เกี่ยวข้องเพื่อมอบหมายหน่วยงานรับผิดชอบและกำหนดแนวทางการบริหารจัดการพิพิธภัณฑ์หลังการก่อสร้างแล้วเสร็จให้สามารถดำเนินการได้อย่างยั่งยืน (5) ให้กรมศิลปากรขุดค้นแหล่งโบราณสถานเพิ่มเติม และพิจารณาความเหมาะสมในการสร้างศูนย์บริการข้อมูลนำเสนอภาพการจำลองสภาพวัดโพธิ์ประทับช้างที่มีความสมบูรณ์ในอดีต โดยใช้เทคโนโลยีสมัยใหม่

**2.4 ประเด็นอื่นๆ**

1) การติดตามสถานการณ์ด้านทรัพยากรธรรมชาติและสิ่งแวดล้อมในพื้นที่  
กลุ่มจังหวัดภาคเหนือตอนล่าง 2 ข้อสั่งการ (1) ให้สำนักงานทรัพยากรธรรมชาติและสิ่งแวดล้อมจังหวัด พัฒนาและเสริมทักษะความรู้ของเจ้าหน้าที่ในองค์กรให้มีความสามารถและปฏิบัติงานได้ในทุกมิติหน้าที่ (2) ให้กรมทรัพยากรน้ำบาดาล พิจารณาดำเนินการโครงการบ่อบาดาลประชารัฐ โดยให้กำหนดเป้าหมายพื้นที่ดำเนินการ ให้พิจารณาจากพื้นที่ประสบปัญหาวิกฤตเป็นลำดับแรก และให้ส่งเสริมการใช้น้ำบาดาลเพื่อการเกษตร (3) ให้กรมป่าไม้ จัดทำร่างกฎกระทรวงทรัพยากรธรรมชาติและสิ่งแวดล้อมเพื่อรองรับพระราชบัญญัติป่าชุมชน พร้อมทั้งให้จัดทำคู่มือดำเนินการเพื่อสร้างความเข้าใจให้กับประชาชน

2) การตรวจติดตามโครงการป่าชุมชนบ้านไตรคีรี ข้อสั่งการ (1) ให้กรมป่าไม้ ดำเนินการจัดทำร่างกฎกระทรวงทรัพยากรธรรมชาติและสิ่งแวดล้อม ควบคู่กับการพิจารณาร่างพระราชบัญญัติ ป่าชุมชน พุทธศักราช .... ซึ่งปัจจุบันอยู่ระหว่างการพิจารณาของสภานิติบัญญัติแห่งชาติและจัดทำกฎกติกา แนวทาง และวิธีปฏิบัติที่เกี่ยวข้องกับการบริหารจัดการป่าชุมชน การใช้ประโยชน์ รวมถึงการปกป้องและดูแลรักษาป่าชุมชน โดยจะต้องหารือร่วมกันระหว่างหน่วยงานราชการ ชุมชนและประชาชนในพื้นที่ (2) ให้หน่วยงานที่เกี่ยวข้องสนับสนุนและสร้างจิตสำนึกให้ประชาชนในพื้นที่รัก และหวงแหนในผืนป่าชุมชน และใช้ประโยชน์จากป่าชุมชนเพื่อให้เกิดการสร้างรายได้ และยกระดับคุณภาพชีวิตที่ดีขึ้น มีความรักและสามัคคีภายในชุมชน

3) ตรวจติดตามโครงการพัฒนาแหล่งน้ำบาดาลเพื่อการเกษตรในพื้นที่ประสบภัยแล้ง ข้อสั่งการ : ให้กรมทรัพยากรน้ำบาดาล ดำเนินการ ดังนี้ (1) ให้ความรู้แก่กลุ่มเกษตรกร ในเรื่องการบำรุงรักษาและการแก้ไขระบบต่างๆ ที่เกี่ยวข้องกับระบบน้ำบาดาลเพื่อการเกษตร เพื่อให้เกษตรกรสามารถแก้ไขปัญหาเองได้ และให้การช่วยเหลือกรณีเกิดปัญหาที่เกินศักยภาพในการแก้ไขของประชาชนในพื้นที่ (2) ดำเนินการสร้างระบบจ่ายน้ำ ด้วยการใช้พลังงานแสงอาทิตย์ (Solar Cell) อย่างทั่วถึงและครอบคลุมพื้นที่การเกษตร (3) พิจารณาดำเนินโครงการระบบน้ำบาดาลเพื่อการเกษตรในพื้นที่ตำบลเขาชายธง อำเภอตากฟ้าจังหวัดนครสวรรค์ และพื้นที่อื่น ๆ อย่างต่อเนื่อง โดยอาจปรับแผนการใช้จ่ายงบประมาณหรือเงินเหลือจ่ายมาดำเนินการ

4) เยี่ยมชมการจัดการเรียนการสอนเด็กปฐมวัยในโรงเรียนของรัฐ ข้อสั่งการ   
(1) ให้สำนักงานศึกษาธิการจังหวัด (ศธจ.) บริหารจัดการการศึกษาปฐมวัยของโรงเรียนในพื้นที่ในภาพรวม แบ่งปันทรัพยากร ตลอดจนแก้ไขปัญหาต่าง ๆ ร่วมกันเชิงบูรณาการ เช่น การแก้ไขปัญหาการขาดแคลนครูและสื่อการสอนโดยใช้สื่อการศึกษาทางไกลผ่านดาวเทียม การจัดอบรมครูที่ไม่ได้จบสาขาปฐมวัยและการใช้หลักสูตรอบรมครูร่วมกัน (2) สนับสนุนให้โรงเรียนของรัฐและเอกชนที่มีความพร้อมเปิดสอนเด็กปฐมวัย เพื่อลดปัญหาการแย่งเด็กปฐมวัยเข้าเรียน และช่วยเพิ่มประสิทธิภาพการศึกษาปฐมวัย เป็นพื้นฐานสำคัญในการพัฒนาเป็นประชากรที่มีคุณภาพในอนาคต

5) เยี่ยมชมการจัดการเรียนการสอนเด็กปฐมวัยในโรงเรียนของเอกชน ข้อสั่งการ (1) ให้สำนักงานศึกษาธิการจังหวัด (ศธจ.) บริหารจัดการการศึกษาปฐมวัยของโรงเรียนในพื้นที่ในภาพรวม แบ่งปันทรัพยากร ตลอดจนแก้ไขปัญหาต่างๆ ร่วมกันเชิงบูรณาการ เช่น การแก้ไขปัญหาการขาดแคลนครูและสื่อการสอนโดยใช้สื่อการศึกษาทางไกลผ่านดาวเทียม การจัดอบรมครูที่ไม่ได้จบสาขาปฐมวัยและการใช้หลักสูตรอบรมครูร่วมกัน (2) สนับสนุนและตระหนักถึงความสำคัญของสถานศึกษาเอกชน โดยการปรับปรุงอัตราเงินอุดหนุนรายบุคคลโรงเรียนเอกชน การปรับปรุงสวัสดิการกองทุนสงเคราะห์ครูเอกชน เพื่อให้โรงเรียนเอกชนจัดการเรียนการสอนอย่างมีประสิทธิภาพ (3) สนับสนุนให้โรงเรียนของรัฐและเอกชนที่มีความพร้อมเปิดสอนเด็กปฐมวัยเพื่อลดปัญหาการแย่งเด็กปฐมวัยเข้าเรียน และช่วยเพิ่มประสิทธิภาพการศึกษาปฐมวัย เป็นพื้นฐานสำคัญในการพัฒนาเป็นประชากรที่มีคุณภาพในอนาคต

6) การเรียนรู้ผ่านการเล่นของเด็กปฐมวัย “พิจิตร โมเดล” ข้อสั่งการ (1) มอบหมายสำนักงานคณะกรรมการอาชีวศึกษา ออกแบบและจัดทำสื่อ อุปกรณ์การเรียนการสอนเด็กปฐมวัยโดยใช้ไม้เป็นวัสดุให้สถานศึกษาที่เปิดสอนระดับอนุบาล 1-3 (2) มอบหมายสำนักงานคณะกรรมการการศึกษาขั้นพื้นฐาน จัดเตรียมข้อมูล และงบประมาณสนับสนุนการจัดการศึกษาปฐมวัย โดยให้มีการบูรณาการการใช้ทรัพยากรร่วมกันระหว่างโรงเรียน องค์กรปกครองส่วนท้องถิ่น และชุมชนในพื้นที่ (3) มอบหมายสำนักงานศึกษาธิการจังหวัด วางแผนการรับนักเรียนอนุบาล 3 ปี ในปีการศึกษา 2562 เพื่อให้เกิดการบูรณาการและแก้ไขปัญหาในพื้นที่

7) เยี่ยมชมการจัดการเรียนการสอนระดับอนุปริญญา (หลักสูตรปฐมวัย) ข้อสั่งการ (1) ให้สำนักงานศึกษาธิการจังหวัด (ศธจ.) บริหารจัดการการศึกษาปฐมวัยของโรงเรียนในพื้นที่ในภาพรวม แบ่งปันทรัพยากร ตลอดจนแก้ไขปัญหาต่างๆ ร่วมกันเชิงบูรณาการ เช่น การแก้ไขปัญหาการขาดแคลนครูและสื่อการสอนโดยใช้สื่อการศึกษาทางไกลผ่านดาวเทียม การจัดอบรมครูที่ไม่ได้จบสาขาปฐมวัยและการใช้หลักสูตรอบรมครูร่วมกัน (2) มอบหมายสำนักงานคณะกรรมการอุดมศึกษา (สกอ.) หารือกับสำนักงานเลขาธิการคุรุสภา (คภ.) หาแนวทางการพัฒนาหลักสูตรสาขาปฐมวัยให้มีมาตรฐาน และมีหนังสือรับรองให้แก่ผู้เรียนนำไปใช้ในการทำงานด้านปฐมวัยต่อไป (3) สนับสนุนการเสริมสร้างพัฒนาการของเด็ก โดยการสร้าง Intellingence Quotient (IQ) ให้สัมพันธ์กับการกระตุ้นทางสังคมผ่านการการจัดการเรียนรู้ที่มีคุณภาพ (4) สนับสนุนให้โรงเรียนนำหลักสูตรการจัดการเรียนการสอน “ไฮสโคป” มาใช้ในการพัฒนาการเรียนการสอนระดับปฐมวัย โดยการปรับวิธีการสอนให้เหมาะสมและพัฒนาครูปฐมวัยให้มีความรู้ความสามารถอย่างแท้จริง

8) ตรวจเยี่ยมและติดตามการดำเนินงานกองทุนหมู่บ้านและชุมชนเมือง และโครงการเพิ่มศักยภาพหมู่บ้านและชุมชนเพื่อความเข้มแข็งของเศรษฐกิจฐานรากตามแนวทางประชารัฐข้อสั่งการ (1) ให้กองทุนหมู่บ้านฯ เริ่มดำเนินโครงการประชารัฐระยะที่ 3 (โครงการพัฒนาหมู่บ้านและชุมชนอย่างยั่งยืนโดยศาสตร์พระราชาตามแนวทางประชารัฐ) ซึ่งคณะกรรมการกองทุนหมู่บ้านและชุมชนเมืองแห่งชาติเห็นชอบระเบียบเพื่อดำเนินการแล้ว โดยเน้นหลักการสำคัญ คือ เกิดจากความต้องการของสมาชิกผ่านการทำประชาคม ไม่ถูกครอบงำ และมีความโปร่งใสตรวจสอบได้ (2) ให้ สทบ. ให้ความสำคัญกับการฟื้นฟูกองทุนหมู่บ้านฯ ที่ประสบปัญหาหรือด้อยคุณภาพ และให้ประธานเครือข่ายกองทุนหมู่บ้านทั้งระดับจังหวัดและอำเภอช่วยสนับสนุนการฟื้นฟูกองทุนดังกล่าวโดยร่วมมือกับหน่วยงานราชการที่เกี่ยวข้อง อาทิ จังหวัด สำนักงานอัยการจังหวัด และสำนักงานพัฒนาชุมชนจังหวัด (3) ให้บูรณาการทำงานร่วมกับหน่วยงานภาคี เพื่อเพิ่มศักยภาพของสมาชิกกองทุนให้สามารถพึ่งพาตนเองได้อย่างยั่งยืน โดยให้ สทบ. เป็นแกนกลางในการรวบรวมความต้องการของสมาชิก และประสานขอรับการสนับสนุนจากหน่วยงานภาคีต่างๆ ที่จำเป็นและเหมาะสม เพื่อเสริมสร้างศักยภาพของกองทุนหมู่บ้านฯ ให้เป็น “Smart Fund” ที่มีคุณภาพ คุณธรรม ยุติธรรม อยู่ในสังคม และเป็นภาคีเครือข่ายในการร่วมพัฒนาสังคมและประเทศชาติได้อย่างมีคุณค่าและมีศักดิ์ศรี เพื่อประโยชน์สุขของประชาชนและความเจริญมั่นคงของชาติบ้านเมือง

9) ตรวจเยี่ยมและติดตามการดำเนินงานขับเคลื่อนธรรมนูญสุขภาพพระสงฆ์แห่งชาติข้อสั่งการ (1) ให้มีการนำผลการขับเคลื่อนธรรมนูญสุขภาพพระสงฆ์แห่งชาติ เสนอเป็นวีดิทัศน์ในที่ประชุมคณะรัฐมนตรี เพื่อเสริมสร้างความเข้าใจ นำไปสู่การผลักดัน ขับเคลื่อน และขยายผลธรรมนูญสุขภาพพระสงฆ์แห่งชาติ ไปสู่การพัฒนาและแก้ไขปัญหาสุขภาพพระสงฆ์ให้ครอบคลุมทั่วประเทศอย่างยั่งยืน (2) ให้มีการจัดตั้ง “กลไกกลางร่วม” ทำหน้าที่ประสาน เชื่อมโยง สนับสนุนให้เกิดการขับเคลื่อนสุขภาวะพระสงฆ์ภายใต้กรอบธรรมนูญสุขภาพพระสงฆ์แห่งชาติ โดยมีสำนักงานพระพุทธศาสนาแห่งชาติ มจร. ร่วมกับ หน่วยงานภาครัฐ และองค์กรภาคีเครือข่าย พิจารณาดำเนินการขยายผล โดยเชื่อมโยงการดำเนินงานกับธรรมนูญสุขภาพพื้นที่ระดับตำบลกับกองทุนหมู่บ้านและชุมชนเมืองในทุกจังหวัด รวมถึงจังหวัดชายแดนภาคใต้ เพื่อการดูแลสุขภาพ เศรษฐกิจชุมชน และชุมชนเมือง อย่างยั่งยืน (3) ให้สำนักงานคณะกรรมการสุขภาพแห่งชาติ (สช.) ประสานกับกรมการศาสนา ในฐานะฝ่ายเลขานุการตามคำสั่งหัวหน้าคณะรักษาความสงบแห่งชาติ ที่ 49/2559 เรื่องมาตรการอุปภัมถ์และคุ้มครองศาสนาต่างๆ ในประเทศไทย เพื่อพิจารณาดำเนินการจัดทำธรรมนูญสุขภาพผู้นำศาสนาอื่นๆ ในลักษณะเดียวกันด้วย ซึ่งก็จะเป็นการขยายผลและส่งเสริมการสร้างสุขภาวะที่ดีต่อทุกคนในประเทศไทย (4) ให้สำนักงานคณะกรรมการสุขภาพแห่งชาติ (สช.) ร่วมกับสำนักงานกองทุนหมู่บ้านและชุมชนเมืองแห่งชาติ (สทบ.) นำกระบวนการธรรมนูญสุขภาพเป็นเครื่องมือในการพัฒนาและสร้างความเข้มแข็งให้กับกองทุนหมู่บ้านและชุมชนเมืองทั่วประเทศโดย สช. สนับสนุนองค์ความรู้ กระบวนการ และเครื่องมือทั้งนี้ เพื่อให้สอดคล้องกับนโยบายของรัฐบาลในการเพิ่มขีดความสามารถของชุมชนและท้องถิ่นในการพัฒนาเพื่อให้สามารถพึ่งพาตนเองได้อย่างยั่งยืน

10) ตรวจเยี่ยมและติดตามการดำเนินงานโครงการหมู่บ้านรักษาศีล 5 ต้นแบบข้อสั่งการ (1) ให้สำนักงานพระพุทธศาสนาแห่งชาติ ทำหน้าที่เป็นกลไกหลักในการสนับสนุนงานคณะสงฆ์ เพื่อขับเคลื่อนการสร้างสังคมให้เป็น “สังคมคุณธรรม” โดยยึดหลัก 1. พอเพียง 2. วินัย 3. สุจริต 4. จิตอาสา เพื่อพัฒนาประเทศไปสู่สังคมคุณธรรม (2) ให้สำนักงานพระพุทธศาสนาแห่งชาติบูรณาการการทำงานระหว่างโครงการหมู่บ้านศีล 5 กับกองทุนหมู่บ้านและชุมชนเมือง รวมทั้งภาคีเครือข่ายทุกภาคส่วน เพื่อให้มีการนำหลักธรรมเป็นกรอบและแนวทางในการดำเนินงานของกองทุนหมู่บ้านและชุมชนเมือง และเป็นวิถีดำเนินชีวิตของประชาชน

11) โครงการพัฒนาโรงพยาบาลสวรรค์ประชารักษ์ สู่ Smart Hospital ( Heaven Model ) ข้อสั่งการ ให้สำนักงานปลัดกระทรวงสาธารณสุขขอรับการสนับสนุนจากสำนักงบประมาณเพื่อขยายโรงพยาบาลสวรรค์ประชารักษ์เป็นเงินจำนวน ทั้งสิ้น 1,303,946,430 บาท

12) ติดตามการดำเนินงานโครงการเพิ่มความเข้มแข็งของเศรษฐกิจฐานรากตามแนวทางประชารัฐ ข้อสั่งการ มอบแนวทางการดำเนินงานของชุมชน โดยขอให้สมาชิกกองทุนหมู่บ้านร่วมกันกับชุมชนสร้างความเข้มแข็งให้พื้นที่อย่างต่อเนื่อง ช่วยกันดูแล ผลักดันร้านค้า รวมทั้งอำนวยความสะดวก ร่วมกับชุมชน นำสินค้าในพื้นที่กระจายสินค้า เพื่อให้ผลผลิตออกสู่ตลาด มีช่องทางระบายสินค้า เนื่องจากการต่อยอดกลไกตลาดท้องถิ่น จะเป็นการเพิ่มรายได้ ลดรายจ่าย ทำให้ชุมชนแข็งแรง และเป็นการร่วมมือกันอย่างแท้จริงของคนในชุมชน

13) ตรวจเยี่ยมการปฏิบัติราชการท่าอากาศยานทหาร กองบิน 4 ข้อสั่งการ   
ให้ผู้บัญชาการทหารอากาศ ผู้บังคับการกองบิน 4 และกำลังพลทุกนายนำแนวทางการปฏิบัติงานไปดำเนินการให้เกิดผลเป็นรูปธรรม ดังนี้ (1) ให้ความสำคัญในการพัฒนาศักยภาพในการปฏิบัติภารกิจ โดยจัดเตรียมกำลังพล และยุทโธปกรณ์ให้มีความพร้อมในการป้องกันและรักษาอธิปไตย ตลอดจนความมั่นคงของประเทศ รวมทั้งการให้ความช่วยเหลือบรรเทาความเดือดร้อนของประชาชนที่ประสบภัยพิบัติในพื้นที่ เพื่อสนับสนุนการพัฒนาประเทศตามนโยบายของรัฐบาลอย่างเต็มศักยภาพ (2) ให้เน้นย้ำกำลังพลทุกนายในการปฏิบัติงานด้วยความสามัคคี มีความวิริยะอุตสาหะ และเสียสละ เพื่อพัฒนาและเสริมสร้างกองทัพอากาศให้เป็นกองทัพอากาศชั้นนำในภูมิภาคต่อไป

14) ตรวจเยี่ยมการปฏิบัติงานของข้าราชการตำรวจ ข้อสั่งการ ให้ผู้บัญชาการตำรวจภูธรภาค ผู้บังคับการตำรวจภูธรจังหวัดนครสวรรค์ และกำลังพลตำรวจทุกนาย ดำเนินการตามแนวทางที่มอบให้เห็นผลเป็นรูปธรรม ดังนี้ (1) จัดสถานที่ให้เหมาะสมสำหรับการให้บริการประชาชน และกำกับดูแลการปฏิบัติงานของเจ้าหน้าที่ตำรวจซึ่งปฏิบัติหน้าที่ประชาสัมพันธ์ให้มีจิตสำนึกในการให้บริการแก่ประชาชน และแสดงความเป็นมิตรกับประชาชนอย่างจริงใจ (2) กำกับดูแลการปฏิบัติงานของพนักงานสอบสวนให้มีความรับผิดชอบในการรับเรื่องคดีต่างๆ โดยจะต้องไม่มีการปฏิเสธในการรับทำคดีทุกกรณี และต้องส่งคดีให้ฝ่ายสืบสวนติดตามผู้กระทำความผิด (3) ให้เจ้าหน้าที่สายตรวจปฏิบัติการตรวจตราในพื้นที่ เพื่อเก็บรวบรวมข้อมูลไว้ใช้ในการวิเคราะห์สถานการณ์ สำหรับนำไปปรับแผนการตรวจพื้นที่ให้มีความเหมาะสม และสร้างเครือข่ายความร่วมมือกับภาคประชาชนในการแจ้งข้อมูลเบาะแสสำคัญ โดยเฉพาะการแพร่ระบาดของยาเสพติด (4) ให้กวดขันและควบคุมสถานบริการในพื้นที่ เพื่อมิให้มีการกระทำผิดกฎหมายในทุกกรณี (5) ให้ปรับสภาพแวดล้อมต่างๆ ให้มีความเหมาะสม เพื่อให้เกิดความปลอดภัยในชีวิตและทรัพย์สินของประชาชน (6) ให้จัดทำฐานข้อมูลของคนร้ายหรือบุคคลที่มีหมายจับให้มีความครบถ้วนและสมบูรณ์ เพื่อพร้อมสำหรับการใช้งาน (7) ให้มีการบังคับใช้กฎหมายจราจรอย่างเคร่งครัด ตลอดจนให้มีการปลูกฝังวินัยจราจรให้กับผู้ใช้รถและใช้ถนนอย่างจริงจัง (8) ให้เน้นย้ำกำลังพลในเรื่องความรักความสามัคคี เพื่อให้ทุกฝ่ายสามารถทำงานร่วมกันได้อย่างประสานสอดคล้องในทุกมิติและมีประสิทธิภาพ และกวดขันระเบียบวินัย ไม่เป็นผู้กระทำผิดเสียเอง (9) บริหารจัดการงานด้วยความยุติธรรม โปร่งใส โดยเฉพาะการใช้จ่ายงบประมาณที่ได้รับจัดสรรให้เป็นไปอย่างเหมาะสม และตามสิทธิของกำลังพลที่พึงจะได้รับ(10) ให้ปฏิบัติงานโดยยึดถือประโยชน์ของประชาชนเป็นศูนย์กลาง ทุ่มเท เสียสละ เพื่อให้ประชาชนเกิดความเชื่อมั่นและศรัทธา รวมทั้งบำบัดทุกข์บำรุงสุขให้กับประชาชน เพื่อให้สังคมมีความสงบสุข

15) ตรวจการปฏิบัติราชการหน่วยทหาร ณ มณฑลทหารบกที่ 31 ข้อสั่งการ   
ให้ผู้บัญชาการมณฑลทหารบกที่ 31 และกำลังพลทุกนายนำแนวทางการปฏิบัติงานไปดำเนินการให้เกิดผลเป็นรูปธรรม ดังนี้ (1) ให้ปลูกฝังจิตสำนึกและอุดมการณ์ความรักชาติให้กับกำลังพลทุกนาย เพื่อให้เห็นความสำคัญในการรักษาผลประโยชน์ของชาติอย่างแท้จริง และเป็นกำลังสำคัญที่จะสนับสนุนการปฏิบัติงานของหน่วยต่อไปในอนาคต(2) ให้มุ่งเน้นการส่งเสริมแกนนำจิตอาสา เพื่อให้เป็นกำลังสำคัญในการประชาสัมพันธ์ และเชิญชวนให้ประชาชนมีส่วนร่วมในการทำกิจกรรมที่จะเกิดประโยชน์ต่อสังคมต่อไป (3) ให้สร้างการรับรู้ถึงผลการปฏิบัติงานตามภารกิจ ต่าง ๆ ของหน่วยงานที่เป็นประโยชน์ต่อประชาชนและประเทศให้กับกำลังพลทุกนาย นักศึกษาวิชาทหาร และกำลังพลสำรองได้รับทราบอย่างต่อเนื่อง เพื่อสามารถนำไปขยายผลไปสู่ประชาชนและชุมชนในวงกว้างต่อไป (4) ให้จัดเตรียมกำลังพล และยุทโธปกรณ์ของหน่วยที่มีอยู่ให้มีความพร้อมในการปฏิบัติภารกิจในการให้ความช่วยเหลือประชาชน โดยจะต้องมีการบูรณาการกับส่วนราชการภาครัฐ ภาคเอกชน ภาคประชาชน และจิตอาสา เพื่อให้ความช่วยเหลือประชาชนอย่างเต็มกำลังความสามารถ (5) ให้มุ่งเน้นการปราบปรามการกระทำผิดกฎหมาย ทั้งในเรื่องยาเสพติด อาวุธสงคราม และสิ่งผิดกฎหมายทุกรูปแบบที่ใช้เส้นทางผ่านในพื้นที่จังหวัดนครสวรรค์อย่างเต็มกำลังความสามารถ เพื่อเพิ่มความปลอดภัยในชีวิตและทรัพย์สิน และความมั่นคงของประเทศ (6) ให้ติดตามสถานการณ์ความมั่นคงในพื้นที่รับผิดชอบอย่างต่อเนื่อง และสร้างสภาพแวดล้อมให้มีความปลอดภัย เพื่อสนับสนุนการบริหารราชการแผ่นดินของรัฐบาล และ คสช. ได้มีประสิทธิภาพ (7) ให้ความสำคัญกับการแก้ไขปัญหาความเดือดร้อนของประชาชนในพื้นที่และรักษาความสงบเรียบร้อยของบ้านเมือง รวมถึงเป็นการสร้างการรับรู้และความเข้าใจกับประชาชน เพื่อสนับสนุนให้การปฏิบัติงานของเจ้าหน้าที่เป็นไปด้วยความเรียบร้อย (8) ให้มุ่งเน้นการประชาสัมพันธ์ผลการดำเนินการแก้ไขปัญหาสำคัญของประเทศของรัฐบาล และ คสช. ให้ประชาชนได้รับทราบอย่างต่อเนื่อง เพื่อให้เข้าใจถึงความมุ่งมั่นในการแก้ไขปัญหาความเดือดร้อนให้ประชาชนอย่างจริงจัง (9) ให้เน้นย้ำและกำกับดูแลกำลังพลให้อยู่ในระเบียบวินัย รวมถึงการแสดงออกต่อประชาชนในระหว่างปฏิบัติหน้าที่ด้วยความเข้มแข็ง และมีความสุภาพอ่อนโยน (10) ให้ความสำคัญในเรื่องการเสริมสร้างคุณภาพชีวิตที่ดีแก่กำลังพล และครอบครัว โดยการสนับสนุนกิจกรรมที่จะช่วยลดรายจ่ายในครัวเรือน ตลอดจนการให้ความดูแลสวัสดิการที่ดีแก่กำลังพลอย่างแท้จริง

16) ตรวจเยี่ยมการปฏิบัติงานของจังหวัดนครสวรรค์และกองทัพภาคที่ 3  
ข้อสั่งการให้ส่วนราชการที่เกี่ยวข้องนำแนวทางการดำเนินงานไปปฏิบัติงานให้เกิดผลเป็นรูปธรรม ดังนี้   
(1) สร้างการรับรู้และความเข้าใจถึงผลการปฏิบัติงานตามภารกิจต่าง ๆ ของหน่วยงานให้ประชาชนได้รับทราบ และติดตามข้อมูลที่อาจก่อให้เกิดความไม่สงบภายในสังคมผ่านช่องทางประชาสัมพันธ์ต่าง ๆ (2) ดำเนินการบังคับใช้กฎหมายอย่างเคร่งครัด โดยเฉพาะเรื่องการแก้ไขปัญหาแรงงานต่างด้าวในประเทศไทย โดยหน่วยงานที่เกี่ยวข้องจะต้องเร่งรัดติดตามบุคคลต่างด้าวที่ไม่อยู่ในระบบ มาดำเนินการให้เป็นไปตามกฎหมายอย่างถูกต้อง (3) หน่วยงานความมั่นคง (ทหาร ตำรวจ และฝ่ายปกครอง) ให้ความสำคัญกับการแก้ไขปัญหายาเสพติด การปราบปรามผู้มีอิทธิพล และการแก้ไขปัญหาหนี้นอกระบบของประชาชนโดยเฉพาะกับกลุ่มเกษตรกร ซึ่งเป็นนโยบายสำคัญของรัฐบาลที่ต้องเร่งดำเนินการ ตลอดจนสอดส่องดูแลกวาดล้างโต๊ะพนันและบ่อนออนไลน์ในพื้นที่ โดยเฉพาะช่วงการแข่งขันฟุตบอลโลกที่กำลังจะมาถึง รวมทั้งเตรียมแผนรองรับปัญหาความมั่นคงภายในพื้นที่ที่อาจมีแนวโน้มเพิ่มมากขึ้น อันเนื่องมาจากการเพิ่มประชากรและการเติบโตของเมือง (4) กองทัพภาคที่ 3 และหน่วยงานความมั่นคง กำกับดูแลกำลังพลให้มีการปฏิบัติงานด้วยความเข้มแข็ง เป็นที่พึ่งของประชาชนในทุกโอกาส เป็นแบบอย่างที่ดีแก่ประชาชน ตลอดจนไม่แสวงประโยชน์จากการปฏิบัติหน้าที่

17) โครงการยุติธรรมสู่หมู่บ้าน นำบริการรัฐสู่ประชาชน ครั้งที่ 8/2561 ข้อสั่งการ(1) ให้บูรณาการความร่วมมือในการพัฒนาทักษะการประกอบอาชีพให้แก่ผู้ต้องขังในเรือนจำทุกแห่งทั่วประเทศ โดยร่วมมือกับกระทรวงศึกษาธิการ เช่น วิทยาลัยการอาชีวศึกษา วิทยาลัยการอาชีพ วิทยาลัยการเกษตรและเทคโนโลยี และสำนักงานส่งเสริมการศึกษานอกระบบและการศึกษาตามอัธยาศัย (กศน.) ในการพัฒนาความรู้ด้านสายสามัญ สายอาชีพ ปวช.ปวส.และระดับปริญญาตรี ให้แก่ผู้ต้องขังในเรือนจำ โดยให้พัฒนาเครื่องมือและเทคโนโลยีทางการศึกษาที่ทันสมัย พร้อมจัดหาแหล่งทุนและผู้ประกอบการในการประกอบอาชีพภายหลังการพ้นโทษต่อไป ซึ่งการดำเนินการดังกล่าวเป็นไปตามนโยบายของนายกรัฐมนตรี พลเอก ประยุทธ์ จันทร์โอชา ในการลดความเหลื่อมล้ำและรัฐมนตรีว่าการกระทรวงยุติธรรม (2) ให้หน่วยงานที่เกี่ยวข้องในกระบวนการยุติธรรมร่วมกันช่วยเหลือประชาชนในการป้องกันและแก้ไขปัญหาเรื่องการถูกฉ้อโกง (แชร์ลูกโซ่) ปัญหาหนี้นอกระบบ และปัญหาที่ดินทำกิน เพื่อเป็นการขับเคลื่อนตามนโยบายในการขจัดความทุกข์ยาก สร้างประชาสามัคคี ส่งเสริมคนดีสู่สังคม

18) ยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศกิจกรรมที่ 1 การขยายโครงข่ายอินเทอร์เน็ตความเร็วสูงให้ครอบคลุมทั่วประเทศ เพื่อสนับสนุนการพัฒนาเศรษฐกิจภายในประเทศ (เน็ตประชารัฐ) ข้อสั่งการ มอบหมายให้กระทรวงดิจิทัลเพื่อเศรษฐกิจและสังคม ส่งเสริมและสนับสนุนให้ชาวบ้านใช้ประโยชน์จากเน็ตประชารัฐ ในเรื่องดังนี้(1) การเข้าถึงข้อมูลข่าวสาร ศึกษาหาความรู้ ส่งเสริมการประกอบอาชีพในพื้นที่ และมุ่งเน้นเปิดโอกาสการเข้าถึงของผู้สูงอายุในพื้นที่ โดยให้หน่วยงานในท้องถิ่นหรือภาคเอกชนเป็นผู้ร่วมดำเนินการให้เกิดผลสัมฤทธิ์ (2) ด้านสาธารณสุข ให้มีความรู้เท่าทันเกี่ยวกับการเกิดโรคระบาด หรือการดูแลสุขอนามัย โดยผ่านช่องทางสื่อออนไลน์ หรือประโยชน์จากเน็ตประชารัฐ (3) ด้านเกษตร ให้ชุมชนเข้าถึงข้อมูลและความรู้ด้านเกษตรกรรม เช่น การเลี้ยงสัตว์ การประมง เรื่องดิน ปุ๋ย ผลผลิต ตลอดจนราคาของพันธุ์พืช ต่าง ๆ (4) ด้านการค้าขายออนไลน์ โดยให้รู้เท่าทันภาวะตลาด การขนส่งสินค้า รวมถึงการประชาสัมพันธ์ แหล่งท่องเที่ยวเชิงนิเวศน์ เชิงอนุรักษ์ของพื้นที่ชุมชนให้เป็นที่ประจักษ์และรู้จักทั่วถึง (5) การให้ข้อมูลด้านยุติธรรม เพิ่มส่งเสริมกระบวนการยุติธรรม ให้ประชาชนสามารถเข้าถึง เข้าใจ รับรู้รักษาสิทธิควรมี และสิทธิพึงได้รับโดยผ่านโครงข่ายเน็ตประชารัฐทุกหมู่บ้าน (6) การใช้ประโยชน์เทคโนโลยีดิจิทัลในการขยายตลาดหรือการส่งเสริมการขาย เช่น การใช้ QR Code ในการให้ข้อมูลผลิตภัณฑ**์**

19) ตรวจเยี่ยมการดำเนินงานตามนโยบายกระทรวงการคลัง ด้านการแก้ไขปัญหาหนี้นอกระบบและการพัฒนาคุณภาพชีวิตผู้มีรายได้น้อย ณ จังหวัดนครสวรรค์ ข้อสั่งการ (1) มอบหมายให้ ธ.ก.ส. และธนาคารออมสิน เร่งสร้างชุมชนทั่วประเทศให้มีความเข้มแข็งในด้านการแก้ไขปัญหาหนี้นอกระบบและการพัฒนาอาชีพเสริม ผ่านการสนับสนุนความรู้ระบบงาน และผลิตภัณฑ์สินเชื่อที่เหมาะสม โดยอาศัยกลไกชุมชนเข้ามามีบทบาทร่วมดังกล่าวเป็นอีกแนวทางหนึ่งที่นอกจากจะช่วยสนับสนุนนโยบายการแก้ไขปัญหาหนี้นอกระบบของรัฐบาลแล้วยังเป็นการยกระดับคุณภาพชีวิตให้แก่ผู้มีรายได้น้อยอย่างทั่วถึง มีประสิทธิภาพและยั่งยืน (2) ให้หน่วยงานกระทรวงการคลังในทุกพื้นที่เร่งประชาสัมพันธ์สินเชื่อพิโกไฟแนนซ์ใน 2 มิติ ประกอบด้วย (2.1) เชิญชวนให้เจ้าหนี้นอกระบบและผู้สนใจขออนุญาตประกอบธุรกิจสินเชื่อพิโกไฟแนนซ์ซึ่งปัจจุบันมีผู้ได้รับใบอนุญาตแล้ว 348 ราย ใน63 จังหวัดแต่ยังไม่เพียงพอที่จะรองรับความต้องการใช้บริการของประชาชนอย่างทั่วถึงและ (2.2) ประชาสัมพันธ์ให้ประชาชนทราบว่ารัฐบาลกำหนดให้มีสินเชื่อพิโกไฟแนนซ์เป็นแหล่งเงินทุนทางเลือกเพิ่มเติมจากสินเชื่อของชุมชนและของธนาคาร โดยมีเงื่อนไขการกู้ยืมที่ไม่ยุ่งยากซับซ้อน คิดดอกเบี้ยรวมค่าปรับ ค่าบริการ และค่าธรรมเนียม ไม่เกินร้อยละ 36 ต่อปี (แบบลดต้นลดดอก) และมีการทำสัญญาที่เป็นธรรมเพื่อทดแทนการกู้ยืมเงินนอกระบบ

20) ตรวจเยี่ยมโรงเรียนอนุบาลวัดหนองขุนชาติ จังหวัดอุทัยธานี โรงเรียนอนุบาลนครสวรรค์ และสำนักงานหนังสือเดินทางชั่วคราวจังหวัดนครสวรรค์ ข้อสั่งการ (1) ให้กระทรวงการต่างประเทศหารือร่วมกับหน่วยงานที่เกี่ยวข้อง อาทิ กระทรวงมหาดไทย เพื่อพิจารณาแนวทางการผลักดันให้การต่างประเทศ รวมทั้งบทบาทของสำนักงานหนังสือเดินทางชั่วคราวในต่างจังหวัด ให้มีส่วนสนับสนุนการพัฒนาทางเศรษฐกิจและสังคมระดับพื้นที่ตามแนวทางการพัฒนาภาคและกลุ่มจังหวัด เพื่อให้การดำเนินการด้านการต่างประเทศตอบสนองต่อเป้าหมายการพัฒนาในระดับภูมิภาคอย่างแท้จริง (2) ให้หน่วยงานของกระทรวงการต่างประเทศพิจารณาประเด็นความร่วมมือกับต่างประเทศ ให้มีส่วนช่วยพัฒนาศักยภาพของเยาวชนไทยเพื่อให้เป็นทรัพยากรบุคคลที่สามารถขับเคลื่อนประเทศได้ตามแนวทางยุทธศาสตร์ชาติในอนาคต ทั้งนี้ ขอให้มีการบูรณาการการทำงานระหว่างหน่วยงานภายในกระทรวงฯ และกับหน่วยงานอื่น เพื่อให้ภารกิจด้านการต่างประเทศในการพัฒนาเยาวชนเกิดผลลัพธ์เป็นรูปธรรมและเป็นวงกว้าง

21) ติดตามการดำเนินงานด้านการจัดสวัสดิการของหน่วยงานในสังกัดกระทรวงการพัฒนาสังคมและความมั่นคงของมนุษย์ (พม.) ในพื้นที่ ให้แก่เด็กและเยาวชน ผู้สูงอายุ สตรีและครอบครัว คนไร้ที่พึ่ง ราษฎรบนพื้นที่สูง เพื่อพัฒนาคุณภาพชีวิตของประชาชนในพื้นที่กลุ่มจังหวัดภาคเหนือตอนล่าง 2 ข้อสั่งการ (1) มอบหมายสำนักงานปลัดกระทรวงฯ ศูนย์เทคโนโลยีสารสนเทศและการสื่อสาร ให้เชื่อมโยงข้อมูลแผนที่ทางสังคม และฐานข้อมูลอื่นๆเพื่อประโยชน์ในการจัดสวัสดิการสังคม โดยวิเคราะห์เชื่อมโยง ข้อมูล Social Map และข้อมูลที่เกี่ยวข้อง ประมวลให้เป็นภาพรวมประเทศ เพื่อจะได้ชี้เฉพาะได้ถึง “กลุ่มเป้าหมาย” “ความต้องการ” และ “สวัสดิการที่ได้รับ” เพื่อที่จะได้นำไปวิเคราะห์ความเหมาะสมในการจัดสรรงบประมาณและความช่วยเหลือที่เหมาะสมกับบุคคล มอบหมายสถาบันพระประชาบดีจัดทำหลักสูตรพัฒนาศักยภาพบุคลากรและผู้ประกอบวิชาชีพเฉพาะที่ขาดแคลน (เช่น นักสังคมสงเคราะห์ นักวิชาการการเงินและบัญชี) และมอบหมายกองตรวจราชการ และหน่วยงานที่เกี่ยวข้อง จัดทำข้อมูลพื้นฐานของกลุ่มเป้าหมายในพื้นที่และวิเคราะห์เชื่อมโยง ก่อนลงพื้นที่ตรวจเยี่ยมจังหวัด (2) มอบหมายให้กรมพัฒนาสังคมและสวัสดิการ เป็นหน่วยงานหนุนเสริมการพัฒนาสวัสดิการที่เหมาะสมให้กับราษฎรบนพื้นที่สูง และเน้นความสำคัญของการถ่ายทอดวัฒนธรรม ภูมิปัญญาพื้นถิ่นให้สู่รุ่นลูกหลาน รวมทั้งการนำมาสร้างสรรค์พัฒนาเป็นอาชีพ สร้างรายได้ ตามหลักปรัชญาของเศรษฐกิจพอเพียงรวมทั้งดูแลงบดำเนินงานสำหรับการบริหารจัดการการจ่ายเงินสงเคราะห์ให้เพียงพอ (3) มอบหมายกรมกิจการผู้สูงอายุ จัดทำระบบฐานข้อมูลผู้สูงอายุ มาตรฐานผู้ดูแลผู้สูงอายุ พัฒนา ยกระดับศูนย์พัฒนาคุณภาพชีวิตและส่งเสริมอาชีพผู้สูงอายุ และพัฒนารูปแบบการดำเนินการ โดยเน้นการมีส่วนร่วมของภาคีต่างๆ ในชุมชนเป็นรากฐานในการขับเคลื่อน เพื่อให้เป็นสถานที่จัดกิจกรรม เป้าหมายให้ผู้สูงอายุ และทุกกลุ่ม มีกิจกรรมร่วมกัน มุ่งให้ติดกิจกรรมมากกว่าติดบ้านติดเตียง ใช้ชีวิตให้มีความสุข อย่างมีคุณภาพ (4) มอบหมายกรมกิจการเด็กและเยาวชน ประสานหน่วยงานท้องถิ่นในพื้นที่ สนับสนุนกิจกรรมสภาเด็กฯทั่วประเทศ ให้ความสำคัญกับการป้องกันปัญหาการตั้งครรภ์ในวัยรุ่น และกิจกรรมต่อต้านการทุจริต (5) มอบหมายให้พัฒนาสังคมและความมั่นคงของมนุษย์จังหวัด (พมจ.) และหน่วยงานในสังกัด พม. (One Home) ในพื้นที่ 4 จังหวัด ดำเนินการดังนี้ (5.1) มอบหมาย พมจ. นำข้อมูลจากการรายงานสถานการณ์ทางสังคม และแผนที่ทางสังคม ร่วมกับการใช้ข้อมูลจากแหล่งอื่นๆ มาใช้ในการวิเคราะห์ ช่วยเหลือกลุ่มเป้าหมายให้ตรงความต้องการ (5.2) มอบหมายสำนักงานส่งเสริมและสนับสนุนวิชาการ (สสว.) พมจ. หน่วยงานในสังกัด พม. ทุกหน่วยงาน และคณะกรรมการพิจารณาการจ่ายเงินอุดหนุนของจังหวัด ดำเนินการตรวจสอบหลักเกณฑ์การพิจารณามาตรการการจ่ายเงินอุดหนุนในพื้นที่อย่างเข้มงวด มีการวิเคราะห์ต้นทุนเงินสงเคราะห์ต่องบดำเนินงาน รวมถึงติดตามตรวจสอบการใช้จ่ายเงินอย่างเหมาะสม ไม่ให้มีการใช้เงินผิดประเภทให้มีหลักฐานถูกต้อง (5.3) ผู้บังคับบัญชา ควรดูแลผู้ใต้บังคับบัญชาให้มีการพัฒนาการทำงาน ดูแลด้านสวัสดิการ พัฒนาศักยภาพผู้ประกอบวิชาชีพเฉพาะ และมีการบริหารงานที่โปร่งใส (6) มอบทุกหน่วยงาน ดำเนินงานโดยยึดประชาชนเป็นที่ตั้ง ปรับวิธีคิดใหม่เรื่องการช่วยเหลือกลุ่มเป้าหมาย โดยอาจทำเมนูการช่วยเหลือ/สงเคราะห์ ให้เหมาะสมตามความต้องการ เช่น การซ่อมแซมที่อยู่อาศัย การอบรมให้ความรู้ ฝึกอาชีพ รวมถึงยึด 4 หลักคิดในการทำงาน ได้แก่ เปลี่ยนแปลงแนวคิดและวิธีการทำงาน ทำงานอย่างมีประสิทธิภาพ เชื่อมโยงกับยุทธศาสตร์ชาติ วิสัยทัศน์และยุทธศาสตร์กระทรวง รวมถึงให้นึกเสมอว่าประชาชนได้รับประโยชน์อะไรบ้าง

22) ตรวจเยี่ยมการดำเนินการด้านอุตุนิยมวิทยา ข้อสั่งการ (1) มอบหมายให้  
กรมอุตุนิยมวิทยา ดำเนินการอัพเดตแอปพลิเคชั่น“TMD Smart SIM” รวมถึงการใช้คอมพิวเตอร์สมรรถนะสูงอย่างเต็มประสิทธิภาพ เพื่อให้ประชาชนได้ประโยชน์อย่างเต็มที่ ทั้งในเรื่องของความแม่นยำ ความง่ายในการเข้าถึงและตีความหมาย (2) มอบหมายให้สถานีอุตุนิยมวิทยาพิษณุโลกและนครสวรรค์ ดำเนินการดังนี้ (2.1) ดำเนินการรายงานข้อมูลพยากรณ์อากาศด้านการเตือนภัยพิบัติในระดับพื้นที่ (เครือข่ายภาคประชาชน) ในภาษาที่เข้าใจง่าย เพื่อให้ประชาชนนำไปใช้ในการดำเนินชีวิตประจำวัน การประกอบอาชีพ อีกทั้งยังช่วยป้องกันและลดความสูญเสียที่อาจเกิดจากภัยธรรมชาติ (2.2) ดำเนินการถ่ายทอดองค์ความรู้ด้านอุตุนิยมวิทยา เพื่อให้เกิดประโยชน์สูงสุดในการพยากรณ์อากาศ การเตือนภัยพิบัติ วางแผนในการดำเนินชีวิตและประกอบอาชีพ

23) ตรวจเยี่ยมศูนย์ไปรษณีย์นครสวรรค์เพื่อสนับสนุนด้านโลจิสติกส์ ข้อสั่งการ มอบหมายให้สำนักงานไปรษณีย์เขต 6 และศูนย์ไปรษณีย์นครสวรรค์ ดำเนินการดังนี้ (1) เร่งรัดการดำเนินการสร้างอาคารศูนย์กระจายสินค้าไปรษณีย์แห่งใหม่ เพื่อให้รองรับกับปริมาณงานที่เพิ่มมากขึ้น (2) พัฒนาบุคลากรให้ทันสมัยและมีประสิทธิภาพ เพื่อรองรับภารกิจที่จะเปลี่ยนแปลง โดยเฉพาะระบบการติดตามการรับส่งไปรษณียภัณฑ์ที่เป็นแบบเวลาจริงซึ่งได้ดำเนินการแล้วบางส่วน ให้ครอบคลุมทั่วประเทศตามแผนที่วางไว้

24) โครงการเพิ่มศักยภาพผู้มีรายได้น้อยที่ลงทะเบียนสวัสดิการแห่งรัฐ “เพื่อสร้างงาน สร้างอาชีพ เพิ่มรายได้และความมั่นคงในชีวิต”ข้อสั่งการ (1) ให้ทุกหน่วยงานสังกัดกระทรวงแรงงานบูรณาการการดำเนินงานร่วมกันทั้งหน่วยงานภายใน และหน่วยงานภายนอกในรูปแบบประชารัฐ เพื่อให้การดำเนินการของโครงการฯ สามารถบรรลุตามวัตถุประสงค์ และเป้าหมายที่กำหนดไว้ได้ทันตามระยะเวลา  
ที่กำหนด มีประสิทธิภาพ โปร่งใส และตรวจสอบได้ (2) ให้มีการติดตามผลการดำเนินการโครงการฯ โดยผู้มีรายได้น้อยลงทะเบียนสวัสดิการแห่งรัฐ ที่เข้าร่วมโครงการของกระทรวงแรงงาน ต้องมีอาชีพ มีงานทำ มีทักษะฝีมือ มีรายได้เพิ่มขึ้น ตลอดจนมีหลักประกันทางสังคมและความมั่นคงในชีวิต ไม่น้อยกว่า ร้อยละ 65

25) ตรวจเยี่ยมและติดตามการดำเนินงานของศูนย์ประสานงานการผลิตและพัฒนากำลังคนอาชีวศึกษาในเขตพื้นที่ภาคเหนือตอนล่าง NEC TVET Career Center ข้อสั่งการ ให้ศูนย์ประสานงานฯ ขอความร่วมมือสถานประกอบการกรอกข้อมูลความต้องการกำลังคนตามความเป็นจริงในปัจจุบันและในอีก 4 – 5 ปีข้างหน้า เข้าสู่ระบบ Big Data เพื่อเป็นข้อมูลให้สถานศึกษาได้ทราบและใช้พัฒนาเป็นหลักสูตรการเรียนการสอนเพื่อให้สอดคล้องกับความต้องการของสถานประกอบการต่อไป

26) ติดตามผลการดำเนินงานโครงการไทยนิยมยั่งยืนของพื้นที่กลุ่มจังหวัดภาคเหนือตอนล่าง 2 ข้อสั่งการ (1) มอบหมายปลัดกระทรวงศึกษาธิการ ประสานกระทรวงดิจิทัลเพื่อเศรษฐกิจและสังคม เพื่อดำเนินการแก้ไขปัญหาการใช้งานอินเตอร์เน็ตประชารัฐให้เพียงพอและทั่วถึง (2) มอบหมายเลขาธิการสำนักงานส่งเสริมการศึกษานอกระบบและการศึกษาตามอัธยาศัย (กศน.) จัดประชุมเพื่อสรุปและประเมินผลการดำเนินงานโครงการไทยนิยมยั่งยืน ภายหลังจากการจัดทำเวทีขับเคลื่อนโครงการฯ ครั้งที่ 4 เพื่อให้เกิดผลการดำเนินงานอย่างต่อเนื่องและเป็นรูปธรรม (3) มอบหมายสำนักงานส่งเสริมการศึกษานอกระบบและการศึกษาตามอัธยาศัย (กศน.) ใช้ประโยชน์สถานที่ราชการ เพื่อเป็นสถานที่จำหน่ายสินค้าของประชาชน เพื่อสร้างรายได้ให้กับประชาชน (4) มอบหมายสำนักงานคณะกรรมการอาชีวศึกษา (สอศ.) ให้บูรณาการจัดอบรมฝึกอาชีพกับ กศน. เพื่อดำเนินการจัดฝึกอาชีพให้กับประชาชน เนื่องจาก สอศ. มีความพร้อมในการจัดการเรียนการสอน และการฝึกอบรมทักษะอาชีพทุกด้าน เช่น บุคลากร อุปกรณ์ในการจัดการเรียนการสอน (5) มอบหมายเลขาธิการสำนักงานคณะกรรมการข้าราชการครูและบุคลากรทางการศึกษา (กคศ.) ดำเนินการพิจารณารายละเอียดข้อมูลค่าตอบแทนครู และวิทยากรชุมชน

27) ตรวจเยี่ยมการดำเนินงานของมหาวิทยาลัยเจ้าพระยา อำเภอเมือง จังหวัดนครสวรรค์ข้อสั่งการ (1) สนับสนุนให้มหาวิทยาลัยเจ้าพระยา สร้างกำลังคนที่มีความรู้ ทักษะ และสมรรถนะสูง สามารถปรับตัวได้ทันการเปลี่ยนแปลง รองรับการพัฒนาประเทศตามกรอบยุทธศาสตร์ชาติระยะ 20 ปี และสนองนโยบายประเทศไทย 4.0 รวมทั้งการพัฒนาบัณฑิตที่มีทักษะและสมรรถนะเพื่อรองรับความต้องการตลาดแรงงานในอนาคต โดยเน้น 2 กลุ่มเป้าหมาย ได้แก่ กลุ่มผู้ที่ทำงานแล้ว ที่ต้องการพัฒนาทักษะอาชีพให้ทันสมัยรองรับความก้าวหน้าทางเทคโนโลยี และ กลุ่มผู้สูงอายุที่ต้องการทำงานได้อย่างมีคุณภาพและมีความเป็นอยู่อย่างมีศักดิ์ศรี(2) สร้างการรับรู้และความเข้าใจเกี่ยวกับโครงการผลิตบัณฑิตพันธุ์ใหม่ ซึ่งคณะรัฐมนตรีได้ให้ ความเห็นชอบแล้ว (24 เมษายน 2561) โดยมุ่งให้มหาวิทยาลัยเอกชนที่เข้าร่วมโครงการฯ พัฒนาหลักสูตรแบบ Non-Degree เพื่อให้ผู้เรียนที่ทำงานแล้วได้พัฒนาทักษะการทำงานที่มีสมรรถนะ และศักยภาพสูง และแบบ Degree เพื่อให้ได้บัณฑิตพันธุ์ใหม่ โดยรัฐบาลจัดสรรงบประมาณอุดหนุนเป็นพิเศษแก่ผู้เรียนเป็นรายบุคคล (3) สนับสนุนให้อาจารย์ปรับการเรียนเปลี่ยนการสอน โดยการสร้างเครือข่ายระหว่างมหาวิทยาลัยรัฐและร่วมมือกับภาคเอกชน ในการใช้ทรัพยากรร่วมกันและพัฒนาหลักสูตรเพื่อผลิตบัณฑิตที่ตอบสนองต่อตลาดแรงงาน เพื่อให้ผู้เรียนได้ปฏิบัติจริงเน้นการบ่มเพาะผู้เรียนให้มีทักษะและสมรรถนะสูงและสามารถทำงานในภาคอุตสาหกรรมใหม่ (New S – Curve) ร่วมขับเคลื่อนเศรษฐกิจของประเทศ (4) “มหาวิทยาลัยเจ้าพระยา เป็นมหาวิทยาลัยเอกชน ที่มีจุดแข็งโดยมีสถานประกอบการ ในเครือข่ายสนับสนุน เป็นแหล่งบ่มเพาะประสบการณ์ให้กับนักศึกษา ที่เป็นประโยชน์ในการจัดการเรียนการสอน   
เพื่อผลิตบัณฑิตให้เป็นไปตามปณิธาน “จริยธรรมนำปัญญา”และ “จุดเริ่มต้น ความเชี่ยวชาญของอาชีพ”

28) ตรวจเยี่ยมการดำเนินงานของมหาวิทยาลัยราชภัฏนครสวรรค์ข้อสั่งการ   
(1) มหาวิทยาลัยราชภัฏนครสวรรค์ควรใช้จุดเด่นของการเป็นสถาบันผลิตครู มุ่งเน้นการผลิตบัณฑิตตามพันธกิจเดิมของมหาวิทยาลัย ตาม พรบ. มหาวิทยาลัยราชภัฏ พ.ศ.2547 มาตรา 7 และ มาตรา 8 (2) สนับสนุนให้มหาวิทยาลัยราชภัฏนครสวรรค์ มุ่งจัดการเรียนการสอนตามพระบรมราโชบาย ของสมเด็จพระเจ้าอยู่หัวมหาวชิราลงกรณ บดินทรเทพยวรางกูร การพัฒนาการศึกษาและเป็นปราชญ์แห่งการพัฒนาท้องถิ่น (3) โครงการผลิตบัณฑิตพันธุ์ใหม่ ซึ่งคณะรัฐมนตรีได้ให้ ความเห็นชอบแล้ว (24 เมษายน 2561) โดยมุ่งให้มหาวิทยาลัยเอกชนที่เข้าร่วมโครงการฯ พัฒนาหลักสูตรแบบ Non-Degree เพื่อให้ผู้เรียนที่ทำงานแล้วได้พัฒนาทักษะการทำงานที่มีสมรรถนะ และศักยภาพสูง และแบบ Degree เพื่อให้ได้บัณฑิตพันธุ์ใหม่ โดยรัฐบาลจัดสรรงบประมาณอุดหนุนเป็นพิเศษแก่ผู้เรียนเป็นรายบุคคล(4) สนับสนุนให้อาจารย์ปรับการเรียนเปลี่ยนการสอนสร้างเครือข่ายระหว่างมหาวิทยาลัยรัฐและร่วมมือกับภาคเอกชน ในการพัฒนาหลักสูตรเพื่อผลิตบัณฑิตที่ตอบสนองต่อตลาดแรงงาน เพื่อให้ผู้เรียนได้ปฏิบัติจริงเน้นการบ่มเพาะผู้เรียนให้มีทักษะและสมรรถนะสูงและสามารถทำงานในภาคอุตสาหกรรมใหม่ (New S – Curve) ร่วมขับเคลื่อนเศรษฐกิจของประเทศ 5) สนับสนุนให้มีการนำผลงานวิจัยมาต่อยอดในการบริการวิชาการต่อชุมชนในมิติต่าง ๆ เพื่อให้เป็นแหล่งเรียนรู้ร่วมกันระหว่างคณาจารย์ นักศึกษา และชุมชน ให้มีความเจริญ ยกระดับคุณภาพชีวิตและลดความเหลื่อมล้ำของประชาชน

**8. เรื่อง ผลการประชุมระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกร เพื่อขับเคลื่อนการพัฒนาเศรษฐกิจและสังคมกลุ่มจังหวัดภาคเหนือตอนล่าง 2**

คณะรัฐมนตรีมีมติรับทราบและเห็นชอบตามที่สำนักงานคณะกรรมการพัฒนาการเศรษฐกิจและสังคมแห่งชาติ เสนอ ดังนี้

1. รับทราบผลการประชุมระหว่างนายกรัฐมนตรีกับผู้ว่าราชการจังหวัด ผู้แทนภาคเอกชน ผู้บริหารท้องถิ่น และผู้แทนเกษตรกร เพื่อขับเคลื่อนการพัฒนาเศรษฐกิจและสังคมกลุ่มจังหวัดภาคเหนือตอนล่าง 2 (นครสวรรค์ กำแพงเพชร พิจิตร อุทัยธานี) เมื่อวันอังคารที่ 12 มิถุนายน 2561

2. เห็นชอบตามข้อสั่งการของนายกรัฐมนตรี และมอบหมายให้หน่วยงานที่เกี่ยวข้องรับไปดำเนินการ รวมทั้งรายงานผลการดำเนินการให้สำนักงานคณะกรรมการพัฒนาการเศรษฐกิจและสังคมแห่งชาติต่อไป

**สาระสำคัญและข้อสั่งการนายกรัฐมนตรี**

**1. ด้านการส่งเสริมและพัฒนาอุตสาหกรรมชีวภาพครบวงจร (Bio Hub) อย่างยั่งยืน**

**ขอรับการสนับสนุน** โดย (1) โครงการศูนย์วิจัยและพัฒนาอุตสาหกรรมฐานชีวภาพ จังหวัดนครสวรรค์ (2) การศึกษาเกี่ยวกับแนวคิดการวางระบบท่อส่งน้ำไปพื้นที่ทำการเกษตรในเขต จังหวัดนครสวรรค์ ตามที่มหาวิทยาลัยเกษตรศาสตร์ได้เคยศึกษาไว้ และ (3) การเพิ่มประสิทธิภาพทางหลวงหมายเลข 3212 ตอนแยกหางน้ำสาครถึงวัดหนองโพ ระยะทาง 13.5 กิโลเมตร โดยขยายเป็น 4 ช่องทางจราจร และปรับปรุงถนนสายรองแยกจากถนนสาย 3212ผ่านวัดหนองดารามถึงคลองชลประทานเขาแก้วเพิ่มเติม ระยะทาง 3.5 กิโลเมตร และถนนเลียบคลองชลประทานเขาแก้วจากสะพานหนองดารามถึงสะพานหนองโพ ระยะทาง 2 กิโลเมตร เป็น 2 ช่องจราจร เพื่อสนับสนุนเขตพัฒนาเศรษฐกิจพิเศษคลัสเตอร์อุตสาหกรรมชีวภาพ (Bio Hub) ตามนโยบายประเทศไทย 4.0 ของรัฐบาล

**ข้อสั่งการ:**

(1) ให้กระทรวงอุตสาหกรรมร่วมกับกระทรวงเกษตรและสหกรณ์ กระทรวงศึกษาธิการ กระทรวงวิทยาศาสตร์และเทคโนโลยี สำนักงานคณะกรรมการวิจัยแห่งชาติ ภาครัฐและภาคเอกชนในพื้นที่ที่เกี่ยวข้องรับไปพิจารณาสนับสนุนการวิจัยและพัฒนาอุตสาหกรรมฐานชีวภาพ จังหวัดนครสวรรค์ เพื่อยกระดับเป็นเขตพัฒนาเศรษฐกิจพิเศษคลัสเตอร์อุตสาหกรรมชีวภาพ (Bio Hub) ตามนโยบายของรัฐบาล

(2) ให้กระทรวงเกษตรและสหกรณ์ประสานสำนักงานทรัพยากรน้ำแห่งชาติพิจารณาการวางระบบท่อส่งน้ำไปพื้นที่ทำการเกษตรในเขตจังหวัดนครสวรรค์ ตามที่มหาวิทยาลัยเกษตรศาสตร์ได้เคยศึกษาไว้ ทั้งนี้ หากมีความจำเป็นเร่งด่วน ให้กระทรวงเกษตรและสหกรณ์ประสานสำนักงบประมาณพิจารณาปรับแผนการปฏิบัติงานและแผนการใช้จ่ายงบประมาณประจำปี งบประมาณ พ.ศ. 2561 มาดำเนินการในโอกาสแรก

(3) ให้กระทรวงคมนาคมรับไปพิจารณาความเหมาะสมและความจำเป็นเร่งด่วนการเพิ่มประสิทธิภาพทางหลวงหมายเลข 3212 ตอนแยกหางน้ำสาครถึงวัดหนองโพ ระยะทาง 13.5 กิโลเมตร โดยขยายเป็น 4 ช่องจราจร และปรับปรุงถนนสายรองแยกจากถนนสาย 3212 ผ่านวัดหนองดารามถึงคลองชลประทานเขาแก้วเพิ่มเติม ระยะทาง 3.5 กิโลเมตร และถนนเลียบคลองชลประทานเขาแก้วจากสะพานหนองดารามถึงสะพานหนองโพ ระยะทาง 2 กิโลเมตร เป็น 2 ช่องจราจร ตามขั้นตอนต่อไป

**2. ด้านการพัฒนาแหล่งน้ำเพื่อการเกษตร**

**ขอรับการสนับสนุน** โดย (1) การศึกษาสำรวจและออกแบบ ได้แก่ (1.1) ทบทวนผลการศึกษาโครงการชลประทานพิษณุโลกฝั่งซ้าย จังหวัดพิษณุโลก และจังหวัดพิจิตร ที่เคยศึกษาไว้เมื่อปี 2554 และ (1.2) ศึกษาความเหมาะสมและผลกระทบสิ่งแวดล้อม พร้อมสำรวจออกแบบโครงการเพิ่มประสิทธิภาพการบริหารจัดการแม่น้ำสะแกกรัง จังหวัดอุทัยธานี และ (2) การดำเนินการ ได้แก่ (2.1) โครงการก่อสร้างท่อระบายน้ำบ้านวังทับยา (คลอง C1-บึงสีไฟ) พร้อมระบบส่งน้ำบริเวณตำบลโรงช้าง อำเภอเมืองพิจิตร จังหวัดพิจิตร (2.2) โครงการขุดลอกตะกอนดินพร้อมเสริมคันแนวเขตอ่างเก็บน้ำทับเสลา จังหวัดอุทัยธานี (2.3) โครงการพัฒนาบึงขุมทรัพย์ อำเภอเมืองอุทัยธานี จังหวัดอุทัยธานี และ (2.4) ขอให้สำนักทรัพยากรน้ำแห่งชาติเป็นหน่วยงานเจ้าภาพในการบูรณาการร่วมกับหน่วยงานที่เกี่ยวข้องดำเนินการฟื้นฟูแม่น้ำพิจิตรเพื่อเพิ่มประสิทธิภาพการระบายและการกักเก็บน้ำ ระยะทางประมาณ 127 กิโลเมตร

**ข้อสั่งการ:** ให้สำนักงานทรัพยากรน้ำแห่งชาติเป็นเจ้าภาพหลักร่วมกับกระทรวงเกษตรและสหกรณ์ กระทรวงมหาดไทย และหน่วยงานที่เกี่ยวข้องรับข้อเสนอไปพิจารณาเร่งรัดดำเนินการ โดยให้คำนึงถึงความคุ้มค่าและการเชื่อมต่อกับระบบการบริหารจัดการลุ่มน้ำยมและลุ่มน้ำน่านในพื้นที่จังหวัดใกล้เคียงอย่างรอบคอบ รวมทั้งการสร้างความรู้ความเข้าใจให้แก่ประชาชนก่อนเริ่มดำเนินการ ทั้งนี้ หากมีความจำเป็นให้ดำเนินการเร่งด่วน ให้กระทรวงเกษตรและสหกรณ์ประสานสำนักงบประมาณพิจารณาปรับแผนการปฏิบัติงานและแผนการใช้จ่ายงบประมาณประจำปีงบประมาณ พ.ศ. 2561มาดำเนินการในโอกาสแรก

**3. ด้านทรัพยากรธรรมชาติและสิ่งแวดล้อม**

**ขอให้เร่งรัดดำเนินการก่อสร้าง** ประกอบด้วย (1) เขื่อนป้องกันตลิ่งริมแม่น้ำยมและน่านในพื้นที่ 6 อำเภอ ของจังหวัดพิจิตร (2) เขื่อนป้องกันตลิ่งริมแม่น้ำสะแกกรัง หมู่ที่ 5 – หมู่ที่ 7 (หน้าวัดบางกุ้ง) ตำบลสะแกกรัง อำเภอเมืองอุทัยธานี จังหวัดอุทัยธานี (3) เขื่อนป้องกันตลิ่งริมแม่น้ำเจ้าพระยา หมู่ที่ 3 ตำบลหาดทนง อำเภอเมืองอุทัยธานี จังหวัดอุทัยธานี ต่อเนื่องเขื่อนเดิม และหมู่ที่ 2 ตำบลบางมะฝ่อ อำเภอโกรกพระ จังหวัดนครสวรรค์ และ (4) เขื่อนป้องกันตลิ่งริมแม่น้ำปิง หมู่ที่ 3 ตำบลท่างิ้ว หมู่ที่ 3 ตำบลหูกวาง และหมู่ที่ 7 ตำบลบางตาหงาย อำเภอบรรพพิสัย จังหวัดนครสวรรค์

**ข้อสั่งการ:** ให้กระทรวงมหาดไทยประสานสำนักงานทรัพยากรน้ำแห่งชาติพิจารณาสนับสนุนตามความเหมาะสมและความจำเป็นเร่งด่วนเพื่อขอรับการสนับสนุนงบประมาณดำเนินการตามขั้นตอนต่อไป

**4. ด้านโครงสร้างพื้นฐาน**

**4.1 โครงข่ายคมนาคมทางถนน** โดย (1) เร่งรัดการดำเนินการโครงการพัฒนาสถานีขนส่งสินค้า (Truck Terminal)  ที่สถานีรถไฟเขาทอง ตำบลเขาทอง อำเภอพยุหะคีรี  จังหวัดนครสวรรค์ (2) เร่งรัดและขยายการใช้พื้นที่สำหรับการดำเนินการโครงการพัฒนาสถานีรับมอบและส่งตู้บรรทุกสินค้า (Container Yard)  ที่สถานีรถไฟเขาทอง ตำบลเขาทอง อำเภอพยุหะคีรี จังหวัดนครสวรรค์ (3) เร่งรัดการดำเนินโครงการสร้างศูนย์บริการจุดพักรถบรรทุก (Truck Rest Area) ขาขึ้นจากทิศใต้ ตำบลย่านมัทรี  อำเภอพยุหะคีรี จังหวัดนครสวรรค์ (4) โครงการก่อสร้างถนนเลี่ยงเมืองนครสวรรค์ด้านตะวันออก ช่วงแยกทางหลวงแผ่นดินหมายเลข 1-บรรจบทางหลวงแผ่นดินหมายเลข 3004 และช่วงแยกทางหลวงแผ่นดินหมายเลข 225-บรรจบทางหลวงแผ่นดินหมายเลข 3004 (5) โครงการขยายช่องทางจราจร จาก 2 ช่องทาง เป็น 4 ช่องทางการจราจร  ถนนทางหลวงแผ่นดิน หมายเลข 225 ตลอดเส้นทางสิ้นสุดที่จังหวัดชัยภูมิและขอให้เร่งรัดดำเนินการจุดที่มีความจำเป็นเร่งด่วน ตอนเกรียงไกรกลาง-เกยไชย-ศรีมงคล ระหว่างกม.10+000 – กม.93+190 ระยะทาง 83.190 กิโลเมตร  (6) ก่อสร้างขยายทางหลวงแผ่นดิน หมายเลข 11 และเร่งรัดดำเนินการในจุดที่มีความสำคัญเร่งด่วนช่วงแยกอินทร์บุรี-อำเภอสากเหล็ก ตอนอำเภอหนองบัว-อำเภอทับคล้อ ระยะทาง 14.750 กิโลเมตร ช่วงแยกอินทร์บุรี-อำเภอสากเหล็ก ตอนอำเภอทับคล้อ-อำเภอสากเหล็ก ระยะทาง 36.800 กิโลเมตร  และช่วงตอนช่องแค-ตากฟ้า-ไดตาล-น้ำสาดเหนือ-หนองกลับ ระหว่าง กม.14+600 กม.116+345 ระยะทาง 101.745 กิโลเมตร (7) ก่อสร้างขยายทางหลวงแผ่นดิน หมายเลข 115 และเร่งรัดดำเนินการในจุดที่มีความสำคัญเร่งด่วน  ช่วงกำแพงเพชร-พิจิตร ตอนอำเภอไทรงาม-แยกปลวกสูง ระยะทาง 22.000 กิโลเมตร  และช่วงตอนพิจิตร อำเภอสากเหล็ก-อำเภอเนินมะปราง จังหวัดพิษณุโลก   ระยะทาง 26.000 กิโลเมตร และ (8) ขยายทางหลวงแผ่นดิน หมายเลข 333 ตอนการุ้ง-อุทัยธานี กม.147+032-กม.165+000ระยะทาง 17.698 กิโลเมตร เป็น 4 ช่องจราจร

**4.2 โครงข่ายคมนาคมทางราง** โดยขอให้พิจารณาเร่งรัดดำเนินการโครงการรถไฟทางคู่เส้นทางนครสวรรค์-กำแพงเพชร-ตาก-แม่สอด และเพื่อให้เกิดการเชื่อมโยงเส้นทางรถไฟฝั่งตะวันตก และฝั่งตะวันออกเฉียงเหนือของประเทศ จึงเสนอให้เร่งรัดศึกษาเชื่อมต่อเส้นทางรถไฟจากจังหวัดนครสวรรค์ไปยังอำเภอบ้านไผ่  จังหวัดขอนแก่น

**4.3 โครงข่ายคมนาคมทางน้ำ**โดยขอให้พิจารณาเร่งรัดการดำเนินการตามผลการศึกษาโครงการก่อสร้างเขื่อนยกระดับน้ำในแม่น้ำเจ้าพระยาและแม่น้ำน่าน เพื่อการเดินเรือและลดต้นทุนการขนส่ง

**ข้อสั่งการ:** รับทราบและให้กระทรวงคมนาคมรับไปพิจารณาดำเนินการตามความจำเป็นเร่งด่วนตามขั้นตอนต่อไป

**5. ด้านการท่องเที่ยว**

**ขอรับการสนับสนุน** โดย (1) ขยายและปรับปรุงถนนเชื่อมโยงแหล่งท่องเที่ยวมรดกโลก ห้วยขาแข้ง-อุทยานประวัติศาสตร์กำแพงเพชร ประกอบด้วย ก่อสร้างขยายไหล่ทางและปรับปรุงคุณภาพทางหลวงหมายเลข 1072 ตอนเขาชนกัน-มอตะแบก และบูรณะปรับปรุงคุณภาพทางหลวงหมายเลข 1117 ตอนคลองแม่ลาย – อุ้มผาง และ (2) พัฒนาแหล่งท่องเที่ยวทางประวัติศาสตร์ “อุทยานเมืองเก่าพิจิตร” จังหวัดพิจิตร

**ข้อสั่งการ :**

(1)   รับทราบและให้กระทรวงคมนาคมรับไปพิจารณาการขอขยายและปรับปรุงถนนเชื่อมโยงแหล่งท่องเที่ยวมรดกโลก ห้วยขาแข้ง-อุทยานประวัติศาสตร์กำแพงเพชร ประกอบด้วย การก่อสร้างขยายไหล่ทางและปรับปรุงคุณภาพทางหลวงหมายเลข 1072 ตอนเขาชนกัน-มอตะแบก และการบูรณะปรับปรุงคุณภาพทางหลวงหมายเลข 1117 ตอนคลองแม่ลาย-อุ้มผาง ตามขั้นตอนต่อไป

(2)    ให้กระทรวงวัฒนธรรมร่วมกับกระทรวงทรัพยากรธรรมชาติและสิ่งแวดล้อม กระทรวงการท่องเที่ยวและกีฬา กระทรวงมหาดไทย และหน่วยงานที่เกี่ยวข้องรับไปพิจารณาการพัฒนาแหล่งท่องเที่ยวทางประวัติศาสตร์ “อุทยานเมืองเก่าพิจิตร” จังหวัดพิจิตร โดยคำนึงถึงความเหมาะสมและความเชื่อมโยงเมืองท่องเที่ยวทางประวัติศาสตร์ในพื้นที่มรดกโลกเมืองประวัติศาสตร์และเมืองบริวาร (สุโขทัย-ศรีสัชนาลัย-กำแพงเพชร) รวมถึงรูปแบบการบริหารจัดการที่คุ้มค่าและไม่เป็นภาระของรัฐในอนาคต

**ข้อสั่งการของนายกรัฐมนตรีเพิ่มเติม**

**ขอรับการสนับสนุนการปรับปรุงสนามบินเกษตรนครสวรรค์เพื่อเป็นสนามบินเชิงพาณิชย์** รับทราบและให้กระทรวงคมนาคมรับไปพิจารณาดำเนินการตามขั้นตอนต่อไป

**9. เรื่อง แนวทางการพัฒนาโครงข่ายด้านคมนาคมขนส่งของกระทรวงคมนาคมในพื้นที่กลุ่มจังหวัดภาคเหนือตอนล่าง 2 (กำแพงเพชร นครสวรรค์ พิจิตร และอุทัยธานี) และผลการดำเนินงานโครงการที่สำคัญ**

คณะรัฐมนตรีมีมติรับทราบตามที่กระทรวงคมนาคมเสนอแนวทางการพัฒนาโครงข่ายด้านคมนาคมขนส่งของกระทรวงคมนาคมในพื้นที่กลุ่มจังหวัดภาคเหนือตอนล่าง 2 (กำแพงเพชร นครสวรรค์ พิจิตร และอุทัยธานี) และผลการดำเนินงานโครงการที่สำคัญ ดังนี้

**1. ผลการดำเนินการตามข้อสั่งการในการปฏิบัติราชการของคณะรัฐมนตรีในพื้นที่ภาคเหนือ**

ในคราวประชุมคณะรัฐมนตรีอย่างเป็นทางการนอกสถานที่ในพื้นที่ภาคเหนือ (17 จังหวัด) เมื่อวันที่ 26 ธันวาคม 2560 ณ จังหวัดสุโขทัย ได้มีมติเห็นชอบแนวทางและข้อสั่งการของนายกรัฐมนตรี รองนายกรัฐมนตรี และรัฐมนตรีในการปฏิบัติราชการในพื้นที่ภาคเหนือ และมอบหมายให้หน่วยงานที่เกี่ยวข้องรับไปพิจารณาดำเนินการต่อไป ซึ่งกระทรวงคมนาคมโดยหน่วยงานในสังกัดได้รับข้อสั่งการในส่วนที่เกี่ยวข้อง ไปดำเนินการ โดยมีผลความก้าวหน้าตามข้อสั่งการเฉพาะใน**พื้นที่กลุ่มจังหวัดภาคเหนือตอนล่าง 2** (กำแพงเพชร นครสวรรค์ พิจิตร และอุทัยธานี) ดังนี้

**1.1** **ข้อสั่งการ :** **ให้กระทรวงคมนาคมพิจารณาดำเนินการพัฒนาโครงข่ายทางหลวงแผ่นดินหมายเลข 101 จังหวัดกำแพงเพชร-สุโขทัย-อุตรดิตถ์-แพร่-น่าน-พะเยา-เชียงราย** เพื่อเชื่อมโยงแหล่งท่องเที่ยวมรดกโลก โดยให้คำนึงถึงความเหมาะสมด้านการลงทุนในรูปแบบร่วมทุนกับเอกชน (PPP) ผลกระทบด้านสิ่งแวดล้อม และประโยชน์ที่ประชาชนในพื้นที่จะได้รับต่อไปในอนาคต

**ผลการดำเนินงาน** : ทางหลวงแผ่นดินหมายเลข 101 สายกำแพงเพชร-สุโขทัย-แพร่-น่าน-ด่านชายแดนห้วยโก๋น มีระยะทางรวม 505 กิโลเมตร ได้รับงบประมาณก่อสร้างเป็นทางขนาด 4 ช่องจราจรไปแล้วในช่วงที่มีปริมาณจราจรสูงและย่านชุมชน ระยะทาง 116 กิโลเมตร คงเหลือเป็นทาง 2 ช่องจราจร ระยะทาง 389 กิโลเมตร ซึ่งในปีงบประมาณ 2562 ได้รับการจัดสรรงบประมาณ (เบื้องต้น) ช่วงอำเภอ ร้องกวาง-น่าน ตอน บ้านห้วยแก๊ต-บ้านน้ำอุ่น ระยะทาง 16 กิโลเมตร ส่วนที่เหลือกรมทางหลวงได้บรรจุไว้ในแผนพัฒนาทางหลวง 10 ปี และจะได้ทยอยเสนอขอรับจัดสรรงบประมาณเพื่อดำเนินการปรับปรุงเป็นช่วง ๆ ตามความเหมาะสมกับสภาพจราจรและลักษณะทางกายภาพของพื้นที่ต่อไป

**1.2** **ข้อสั่งการ** **: ให้กระทรวงคมนาคมพิจารณาดำเนินการเพิ่มประสิทธิภาพทางหลวง โดยการขยายช่องจราจรบนทางหลวงแผ่นดินหมายเลข 115 กำแพงเพชร-พิจิตร-พิษณุโลก** โดยให้คำนึงถึงความเหมาะสมด้านการลงทุนในรูปแบบร่วมทุนกับเอกชน (PPP) ผลกระทบด้านสิ่งแวดล้อม และประโยชน์ที่ประชาชนในพื้นที่จะได้รับต่อไปในอนาคต

**ผลการดำเนินงาน** : ทางหลวงหมายเลข 115 สายกำแพงเพชร-พิจิตร ระยะทาง 103 กิโลเมตร ได้รับการก่อสร้างเป็นทางขนาด 4 ช่องจราจรแล้ว 51 กิโลเมตร เหลือเป็นทางขนาด 2 ช่องจราจร 52 กิโลเมตร และในปีงบประมาณ 2562 ได้รับการจัดสรรงบประมาณ (เบื้องต้น) ช่วงกำแพงเพชร-พิจิตร ตอน บ้านศรีวิลัย-บ้านทุ่งรวงทอง ระยะทาง 13 กิโลเมตร ส่วนที่เหลือกรมทางหลวงได้บรรจุไว้ในแผนพัฒนา ทางหลวง 10 ปี และจะได้ทยอยเสนอขอรับงบประมาณปรับปรุงเป็นช่วง ๆ ตามความเหมาะสมกับสภาพจราจรและลักษณะทางกายภาพของพื้นที่ต่อไป

**1.3** **ข้อสั่งการ** : **ให้กระทรวงคมนาคมหารือกระทรวงการท่องเที่ยวและกีฬา และกระทรวงวัฒนธรรมเกี่ยวกับการพัฒนาโครงข่ายคมนาคมที่เชื่อมโยงการท่องเที่ยวระหว่างจังหวัด กลุ่มจังหวัด และภูมิภาค** รวมทั้งเปิดโอกาสให้ประชาชนในท้องถิ่นเข้ามามีส่วนร่วมเพื่อให้ชุมชนได้รับประโยชน์จากการท่องเที่ยวทั้งในด้านเศรษฐกิจ สังคม วัฒนธรรมและสิ่งแวดล้อม

**ผลการดำเนินงาน** : รัฐมนตรีว่าการกระทรวงคมนาคมและรัฐมนตรีว่าการกระทรวงการท่องเที่ยวและกีฬาได้ลงนามในคำสั่งร่วมเมื่อวันที่ 15 มกราคม 2561 แต่งตั้งคณะกรรมการร่วมเพื่อการพัฒนาโครงข่ายคมนาคมเชื่อมโยงการท่องเที่ยวเพื่อพัฒนาโครงข่ายการคมนาคมเชื่อมโยงการท่องเที่ยวระหว่างจังหวัด กลุ่มจังหวัด และภูมิภาค รวมทั้งเปิดโอกาสให้คนในท้องถิ่นเข้ามามีส่วนร่วมเพื่อให้ชุมชนได้รับประโยชน์จากการท่องเที่ยวทั้งในทางเศรษฐกิจ สังคม วัฒนธรรม และสิ่งแวดล้อม ปัจจุบันอยู่ระหว่างการลงพื้นที่สำรวจเส้นทางเพื่อประเมินศักยภาพในการพัฒนาเส้นทางท่องเที่ยวแล้ว

อย่างไรก็ตาม **กรมทางหลวง**ได้มีการก่อสร้างปรับปรุง และบูรณะทางหลวง เพื่อรองรับและส่งเสริมการท่องเที่ยวในภาคเหนือ โดยจะรับข้อเสนอแนะมาพิจารณาทบทวนถึงความเหมาะสมและจัดลำดับความสำคัญร่วมกับโครงการอื่น ๆ ทั่วประเทศ หากมีความจำเป็นและเหมาะสมก็จะดำเนินการตามลำดับความสำคัญเพื่อพัฒนาแหล่งท่องเที่ยวต่าง ๆ ต่อไป

**2. แนวทางการพัฒนาโครงข่ายด้านคมนาคมขนส่งของกระทรวงคมนาคม**

กระทรวงคมนาคมได้กำหนดเป้าหมายการพัฒนาระบบคมนาคมขนส่งในพื้นที่กลุ่มจังหวัดภาคเหนือตอนล่าง 2 (กำแพงเพชร นครสวรรค์ พิจิตร และอุทัยธานี) สอดคล้องในทิศทางเดียวกับการพัฒนาภาคเหนือในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 -2564) ของสำนักงานคณะกรรมการพัฒนาการเศรษฐกิจและสังคมแห่งชาติ โดยเน้นการเสริมศักยภาพของโครงสร้างพื้นฐาน พัฒนาโครงข่ายเส้นทางและระบบขนส่งย่อยที่เชื่อมต่อกับระบบหลักของประเทศและอนุภูมิภาคตามแนวระเบียงเศรษฐกิจเหนือ-ใต้และแนวตะวันออก-ตะวันตก พัฒนาเมืองสถานีขนส่งระบบราง รวมถึงสนับสนุนการเชื่อมโยงเส้นทางท่องเที่ยว เพื่อส่งเสริมกิจกรรมท่องเที่ยวและสร้างรายได้ตลอดปี ซึ่งจะเป็นการเชื่อมโยงห่วงโซ่มูลค่าของระบบเศรษฐกิจภาคเข้ากับระบบเศรษฐกิจของประเทศ โดยมี**แนวทางการพัฒนาที่สำคัญ 3 แนวทาง** ประกอบด้วย

(1) การพัฒนาระบบคมนาคมขนส่งทางบก ให้คลอบคลุมเพื่อกระจายความเจริญ เพิ่มระดับในการเข้าถึงพื้นที่ภายในภาคและระหว่างภาค และเชื่อมต่อกับประเทศเพื่อนบ้าน

(2) การพัฒนาระบบคมนาคมขนส่งทางรางเพื่อสร้างความได้เปรียบในการแข่งขันและยกระดับเศรษฐกิจของภาคโดยรวม

(3) การพัฒนาระบบคมนาคมขนส่งทางน้ำให้สามารถใช้ประโยชน์ได้อย่างเหมาะสมและเต็มประสิทธิภาพ

โดยมีการดำเนินงานที่สำคัญ ดังนี้

**2.1 การพัฒนาระบบคมนาคมขนส่งทางบก**

**2.1.1 งบประมาณลงทุนพัฒนาโครงสร้างพื้นฐานทางถนนของกระทรวงคมนาคม ระหว่างปี 2557-2562**

**กระทรวงคมนาคม**โดย**กรมทางหลวงและกรมทางหลวงชนบท**ได้ดำเนินการปรับปรุงโครงสร้างพื้นฐานทางถนนในพื้นที่กลุ่มจังหวัดภาคเหนือตอนล่าง 2 (จังหวัดกำแพงเพชร นครสวรรค์ พิจิตร และอุทัยธานี) **วงเงินงบประมาณรวม** **26,970.006 ล้านบาท** ในช่วงระหว่าง**ปี 2557-2561 เป็นวงเงินรวม 21,290.707 ล้านบาท** และได้รับการจัดสรรงบประมาณ**ปี 2562 (เบื้องต้น)** ของแผนงาน/โครงการที่จะดำเนินการ **วงเงินรวม 5,679.299 ล้านบาท**

**2.1.2 ผลการดำเนินงานพัฒนาโครงสร้างพื้นฐานทางถนน** **(1) การพัฒนาโครงข่ายคมนาคมและการเพิ่มประสิทธิภาพทางให้สามารถเชื่อมโยงระหว่างจังหวัด กลุ่มจังหวัด และภูมิภาคอื่น** โดย**กรมทางหลวงและกรมทางหลวงชนบท**ได้ส่งเสริม การพัฒนาโครงข่ายเส้นทางหลวงสายหลัก สายรอง เพื่อให้เกิดการเชื่อมโยงการเดินทางระหว่างจังหวัดกลุ่มจังหวัด และภูมิภาคอื่นตลอดแนวระเบียงเศรษฐกิจเหนือ-ใต้ แนวตะวันออก-ตะวันตก รวมทั้งการบูรณะปรับปรุงเส้นทางให้สามารถรองรับการเดินทางของประชาชนได้สะดวก รวดเร็ว และมีความปลอดภัยมากขึ้น โดยมีผลการดำเนินงานที่สำคัญสรุปได้ ดังนี้

**⚫ โครงการก่อสร้างบูรณะปรับปรุงทางหลวง หมายเลข 1 (พหลโยธิน)**  ซึ่งเป็นทางหลวงสายหลักที่เชื่อมโยงจังหวัดในพื้นที่ภาคเหนือตั้งแต่จังหวัดนครสวรรค์จนถึงจังหวัดเชียงรายมีอายุการใช้งานนานเกินอายุการออกแบบ มีปริมารการจราจรสูงและเพิ่มจำนวนมากขึ้นทุกปี ทำให้สายทาง **ช่วงนครสวรรค์-สลกบาตร จังหวัดนครสวรรค์** **ระยะทาง 20 กิโลเมตร** มีความชำรุดเสียหายถึงชั้นโครงสร้าง จำเป็นต้องได้รับการซ่อมแซมในลักษณะ reconstruction โดยกรมทางหลวงได้รับงบประมาณปี 2560-2562 เพื่อดำเนินการจำนวน 589 ล้านบาท ขณะนี้อยู่ระหว่างการก่อสร้าง ได้ผลงานร้อยละ 47 กำหนดแล้วเสร็จเดือนพฤศจิกายน 2561

**⚫ โครงการก่อสร้างบูรณะทางหลวงหมายเลข 122 สายทางเลี่ยงเมืองนครสวรรค์ (ด้านตะวันตก) ระยะทาง 12 กิโลเมตร** เป็นเส้นทางเพื่อแก้ไขปัญหาการจราจรติดขัดในตัวเมืองนครสวรรค์มีความชำรุดเสียหายถึงชั้นโครงสร้างทาง คันทางต่ำเมื่อฤดูน้ำหลากจะเกิดน้ำท่วมสายทาง ประกอบกับมีปริมาณการจราจรสูงและเพิ่มมากขึ้นทุกปี จำเป็นต้องได้รับการบูรณะปรับปรุง พร้อมยกระดับคันทางให้สูงขึ้น โดยกรมทางหลวงได้รับงบประมาณปี 2560-2563 เพื่อดำเนินการจำนวน 542 ล้านบาท ขณะนี้อยู่ระหว่างการก่อสร้าง ได้ผลงานร้อยละ 44 กำหนดแล้วเสร็จเดือนมกราคม 2562

**⚫ โครงการก่อสร้างถนนเลี่ยงเมืองนครสวรรค์ด้านตะวันออก** เพื่อให้ถนนวงแหวนด้านตะวันออกและตะวันตกมีความเชื่อมต่อกันเต็มวง โดยกรมทางหลวงจะขอรับจัดสรรงบประมาณในปี 2563 เพื่อดำเนินการก่อสร้างทางแนวใหม่ รวมทางแยกต่างระดับในช่วงแยกทางหลวงแผ่นดินหมายเลข 117 (อำเภอเก้าเลี้ยว) - บรรจบทางหลวงแผ่นดินหมายเลข 225

**⚫ โครงการก่อสร้างขยายทางหลวงแผ่นดินหมายเลข 225 จังหวัดนครสวรรค์-จังหวัดชัยภูมิ** เป็นเส้นทางที่เชื่อมโยงระหว่างภาคเหนือกับภาคตะวันออกเฉียงเหนือ โดยจะ**ขยายช่องจราจร**จาก2 ช่องจราจร **เป็น 4 ช่องจราจร** **ระยะทาง 253 กิโลเมตร** ซึ่งปัจจุบันกรมทางหลวงได้ดำเนินการก่อสร้างขยายเส้นทางเป็น 4 ช่องจราจรไปแล้วระยะทาง 58 กิโลเมตร แบ่งการดำเนินงานเป็นแต่ละช่วง ดังนี้

- ช่วงนครสวรรค์-อำเภอชุมแสง จังหวัดนครสวรรค์ ระยะทาง 33 กิโลเมตร วงเงิน 2,000 ล้านบาท จะขอรับจัดสรรงบประมาณปี 2563

- ช่วงอำเภอชุมแสง-อำเภอหนองบัว จังหวัดนครสวรรค์ ระยะทาง 37 กิโลเมตร วงเงิน 2,150 ล้านบาท ได้รับจัดสรรงบประมาณในปี 2562 (เบื้องต้น) แล้ว

**⚫ โครงการก่อสร้างขยายทางหลวงแผ่นดินหมายเลข 11 แยกอินทร์บุรี - อำเภอสากเหล็ก** โดยจะ**ขยายช่องจราจร**จาก2 ช่องจราจร **เป็น 4 ช่องจราจร** ระยะทางรวม 172 กิโลเมตร แบ่งการดำเนินงานเป็นแต่ละช่วง ดังนี้

**จังหวัดนครสวรรค์**

- ตอนแยกอินทร์บุรี-บ้านหนองบัวทอง ระยะทาง 28 กิโลเมตร วงเงิน 2,300 ล้านบาท ได้รับจัดสรรงบประมาณปี 2562 (เบื้องต้น) แล้ว

- ตอนบ้านหนองบัวทอง-สี่แยกไดตาล ระยะทาง 33 กิโลเมตร วงเงิน 1,700 ล้านบาท จะขอรับจัดสรรงบประมาณในปี 2564

- ตอนสี่แยกไดตาล-อำเภอหนองบัว ระยะทาง 30 กิโลเมตร และตอนอำเภอหนองบัว-อำเภอทับคล้อ ระยะทาง 41 กิโลเมตร มีแผนจะดำเนินงานในปี 2565

**จังหวัดพิจิตร**

- ตอนอำเภอทับคล้อ-อำเภอสากเหล็ก ระยะทาง 30 กิโลเมตร วงเงิน1,380 ล้านบาท จะขอรับจัดสรรงบประมาณในปี 2563

- ตอนอำเภอหนองบัว-อำเภอทับคล้อ ระยะทาง 41 กิโลเมตร มีแผน จะดำเนินงานในปี 2565

**⚫ โครงการก่อสร้างขยายทางหลวงแผ่นดิน หมายเลข 115 กำแพงเพชร -พิจิตร ระยะทางรวม 67 กิโลเมตร** โดยจะ**ขยายช่องจราจร**จาก2 ช่องจราจร **เป็น 4 ช่องจราจร** ซึ่งปัจจุบันกรมทางหลวงได้ดำเนินการก่อสร้างขยายเส้นทางเป็น 4 ช่องจราจรไปแล้วระยะทาง 5 กิโลเมตร คงเหลือทางขนาด 2 ช่องจราจรอีก 62 กิโลเมตร โดยแบ่งการดำเนินงานเป็นแต่ละช่วง ดังนี้

**จังหวัดกำแพงเพชร**

- ตอนบ้านศรีวิลัย-บ้านทุ่งรวงทอง ระยะทาง 13.5 กิโลเมตร วงเงิน 570 ล้านบาท ได้รับจัดสรรงบประมาณปี 2562 (เบื้องต้น) แล้ว

- ตอนอำเภอไทรงาม-แยกปลวกสูง ระยะทาง 23 กิโลเมตร วงเงิน 1,200 ล้านบาท จะขอรับจัดสรรงบประมาณในปี 2563

**จังหวัดพิจิตร**

- ตอนอำเภอสากเหล็ก-พิจิตร ระยะทาง 15 กิโลเมตร วงเงิน 600 ล้านบาท จะขอรับจัดสรรงบประมาณในปี 2564

**⚫ โครงการก่อสร้างขยายทางหลวงแผ่นดิน หมายเลข 333 สุพรรณบุรี-อุทัยธานี-อำเภอพยุหะคีรี จังหวัดนครสวรรค์ ระยะทางรวม 183 กิโลเมตร** โดยจะ**ขยายช่องจราจร**จาก2 ช่องจราจร **เป็น 4 ช่องจราจร** ปัจจุบันกรมทางหลวงได้ดำเนินการก่อสร้างขยายทางเป็น 4 ช่องจราจร ช่วงอุทัยธานี-พยุหะคีรี ระยะทาง 17 กิโลเมตรแล้ว คงเหลือทางขนาด 2 ช่องจราจรอีก 166 กิโลเมตร โดยแบ่งการดำเนินงานเป็นแต่ละช่วง ดังนี้

- ช่วงอุทัยธานี-หนองขาหย่าง ระยะทาง 13 กิโลเมตร วงเงิน 520 ล้านบาท จะขอรับจัดสรรงบประมาณในปี 2563

- ช่วงหนองขาหย่าง-หนองฉาง ระยะทาง 12 กิโลเมตร วงเงิน 480 ล้านบาท มีแผนจะดำเนินงานในปี 2564

**⚫ โครงการเพิ่มประสิทธิภาพทางหลวงหมายเลข 3212 ตอนแยกหางน้ำสาครถึงวัดหนองโพ** เป็นเส้นทางสายรองที่เชื่อมระหว่างเส้นทางหลักสายเอเชีย (ทล.32) กับสถานีรถไฟหนองโพ ปัจจุบันมีปริมาณการจราจร 3,477 คันต่อวัน **กรมทางหลวงมีแผนออกแบบขยายเส้นทางดังกล่าวให้เป็น 4 ช่องจราจร** เพื่อรองรับการพัฒนาอุตสาหกรรมชีวภาพครบวงจร (Bio Hub) ในอนาคต ซึ่งจะทำให้ปริมาณการเดินทางและการขนส่งสินค้ามีปริมาณสูงขึ้น อย่างไรก็ตามปัจจุบันกรมทางหลวงได้ดูแลบำรุงรักษาทางให้อยู่ในสภาพดีเพื่อให้ประชาชนในพื้นที่และผู้ใช้ทางมีความสะดวก และปลอดภัย

**⚫ ถนนสาย ค ผังเมืองรวมนครสวรรค์ จังหวัดนครสวรรค์** โดย**กรมทางหลวงชนบทไ**ด้ดำเนินการก่อสร้างทางขนาด 4 ช่องจราจร ระยะทาง 1.855 กิโลเมตร งบประมาณ 93.700 ล้านบาท เพื่ออำนวยความสะดวกให้กับผู้ใช้เส้นทางช่วยประหยัดเวลาในการเดินทางมีความปลอดภัย และรองรับการเจริญเติบโตของเมืองในอนาคต ปัจจุบันอยู่ระหว่างก่อสร้าง คาดว่าจะแล้วเสร็จประมาณเดือนพฤษภาคม 2562

**(3) การพัฒนาระบบขนส่งสาธารณะและอำนวยความสะดวกการขนส่งสินค้า กระจายสินค้าและบริการสู่ตลาดการค้าทั้งภายในและภายนอกประเทศ**

**⚫ โครงการพัฒนาจุดพักรถบรรทุกตามเส้นทางขนส่งสินค้าหลักของประเทศ (Truck Rest Area)** โดย**กรมทางหลวง**ได้ทำการสำรวจแล้วพบว่า ไม่มีที่ดินที่จะทำการก่อสร้างจุดพักรถที่อำเภอพยุหะคีรี จังหวัดนครสวรรค์ ตามผลการศึกษาที่สำนักงานนโยบายและแผนการขนส่ง และจราจรได้ศึกษาไว้ แต่มีที่ดินสงวนที่จะทำการก่อสร้างจุดพักรถได้บนทางหลวงหมายเลข 1 ที่ กม.378+650 บริเวณสถานีตรวจสอบน้ำหนักบรรพตพิสัย จังหวัดนครสวรรค์ ดังนั้น กรมทางหลวงจึงได้ปรับแผนมาก่อสร้างในบริเวณดังกล่าว และได้รับจัดสรรงบประมาณปี 2562 (เบื้องต้น) เพื่อดำเนินการก่อสร้างแล้ว โดยใช้เวลา ก่อสร้างประมาณ 1-2 ปี

**(4)** **การพัฒนาโครงข่ายคมนาคมเพื่อสนับสนุนการเดินทางไปยังแหล่งท่องเที่ยว**

กระทรวงคมนาคมได้สนับสนุนนโยบายรัฐบาลที่ต้องการส่งเสริมการท่องเที่ยวในชุมชน สร้างความเจริญไปยังพื้นที่และช่วยยกระดับความเป็นอยู่ของประชาชนในพื้นที่ เป็นการสร้างรายได้และยกระดับคุณภาพชีวิตของคนในชุมชน โดย**กรมทางหลวง**ได้ดำเนิน**โครงการปรับปรุงถนนเชื่อมโยงแหล่งท่องเที่ยวมรดกโลกห้วยขาแข้ง-อุทยานประวัติศาสตร์กำแพงเพชร** เมื่อโครงข่ายถนนดังกล่าวแล้วเสร็จจะมีความต่อเนื่อง สะดวก ปลอดภัย และเป็นถนนเพื่อการท่องเที่ยวในระดับสากลอย่างยั่งยืน ประกอบด้วยเส้นทางสำคัญ ได้แก่

- ก่อสร้างขยายไหล่ทางและปรับปรุงคุณภาพทางหลวงหมายเลข 1072 ตอนเขาชนกัน - มอตะแบก

- บูรณะปรับปรุงคุณภาพทางหลวงหมายเลข 1117 ตอนคลองแม่ลาย - อุ้มผาง โดยกรมทางหลวงได้ดำเนินการขยายไหล่ทางให้ได้มาตรฐานชั้นทางแล้ว ส่วนการปรับปรุงเส้นทางได้มีแผนดำเนินการแล้ว

**2.2 ผลการดำเนินงานพัฒนาระบบคมนาคมขนส่งทางราง**

**กระทรวงคมนาคม**มีนโยบายที่จะพัฒนาโครงข่ายระบบรางให้มีประสิทธิภาพ เชื่อมโยงไปยังภาคอื่น ๆ ของประเทศ เกิดประโยชน์ต่อการพัฒนาเศรษฐกิจในพื้นที่กลุ่มจังหวัด และสร้างความได้เปรียบในการแข่งขันและยกระดับเศรษฐกิจของภาคโดยรวม **การรถไฟแห่งประเทศไทยมีแผนการพัฒนาโครงข่ายทางรถไฟสายใหม่เชื่อมตะวันตก-ตะวันออก** (EAST-WEST Corridor Upper) จากแม่สอด - นครพนม ระยะทางรวม 902 กิโลเมตร โดยแบ่งการพัฒนาออกเป็น 3 ช่วง ดังนี้

**(1) ช่วงแม่สอด-ตาก-กำแพงเพชร-นครสวรรค์** ระยะทาง 256 กิโลเมตรการรถไฟแห่งประเทศไทยได้ศึกษาความเหมาะสมโครงการ (Feasibility Study) แล้วเสร็จปี 2558 และจะเสนอขอรับจัดสรรงบประมาณปี 2562 (งบกลาง) เพื่อดำเนินการออกแบบรายละเอียด (Detail Design) **(2) ช่วงนครสวรรค์-บ้านไผ่** ระยะทาง 291 กิโลเมตรการรถไฟแห่งประเทศไทยจะเสนอขอรับจัดสรรงบประมาณปี 2562 (งบกลาง) เพื่อศึกษาความเหมาะสมโครงการ

**(3) ช่วงบ้านไผ่-มุกดาหาร-นครพนม** ระยะทาง 355 กิโลเมตร ขณะนี้อยู่ระหว่างขั้นตอนการขออนุมัติดำเนินโครงการก่อสร้าง

**2.3 ผลการดำเนินงานพัฒนาระบบคมนาคมขนส่งทางน้ำ**

**กระทรวงคมนาคม**โดย**กรมเจ้าท่า**มีภารกิจในการบำรุงรักษาร่องน้ำ การป้องกันปัญหาการกัดเซาะพื้นที่ริมตลิ่ง รวมถึงพัฒนา ปรับปรุง และเพิ่มขีดความสามารถในการเดินเรือในแม่น้ำและประสิทธิภาพการขนส่งทางน้ำ มีโครงการสำคัญ คือ **โครงการสำรวจออกแบบรายละเอียดและศึกษาผลกระทบสิ่งแวดล้อมในรายละเอียดโครงการก่อสร้างเขื่อนยกระดับในแม่น้ำเจ้าพระยาและน่าน** เพื่อการเดินเรือและลดต้นทุนการขนส่ง ได้รับงบประมาณปี 2555-2559 วงเงิน 231.760 ล้านบาท ขณะนี้อยู่ระหว่างตรวจรับรายงานการศึกษาฯ ฉบับสมบูรณ์ และตรวจรับรายงานผลกระทบสิ่งแวดล้อมเพื่อส่งสำนักงานนโยบายและแผนทรัพยากรธรรมชาติและสิ่งแวดล้อมพิจารณา ก่อนเสนอคณะรัฐมนตรีพิจารณาให้ความเห็นชอบการดำเนินโครงการ หลังจากนั้นจะได้ดำเนินการออกแบบรายละเอียดและจัดทำคำของบประมาณเพื่อก่อสร้างต่อไป

|  |
| --- |
| **ต่างประเทศ** |

**10. เรื่อง การเป็นเจ้าภาพจัดการประชุมว่าด้วยความร่วมมือระหว่างประเทศในภูมิภาคเอเชียตะวันออกเพื่อการพัฒนาปาเลสไตน์ ระดับรัฐมนตรี ครั้ง 3**

                   คณะรัฐมนตรีมีมติเห็นชอบการเป็นเจ้าภาพจัดการประชุมว่าด้วยความร่วมมือระหว่างประเทศในภูมิภาคเอเชียตะวันออกเพื่อการพัฒนาปาเลสไตน์ (Conference on Cooperation among East Asian Countries for Palestinian Development : CEAPAD) ระดับรัฐมนตรี ครังที่ 3 ร่วมกับกระทรวงการต่างประเทศญี่ปุ่น โดยมีรัฐมนตรีว่าการกระทรวงการต่างประเทศไทย ญี่ปุ่น และปาเลสไตน์ หรือผู้ที่ได้รับมอบหมายเป็นประธานร่วมของการประชุมฯ (การประชุม CEAPAD จะจัดขึ้นในวันที่ 27 มิถุนายน 2561 ณ กรุงเทพมหานคร) ตามที่กระทรวงการต่างประเทศ (กต.) เสนอ

**สาระสำคัญของเรื่อง**

         กต. รายงานว่า

1. การประชุม CEAPAD เกิดจากการริเริ่มของรัฐบาลญี่ปุ่นเมื่อปี 2556 เพื่อเป็นเวทีแลกเปลี่ยนข้อมูลและประสานงานความร่วมมือระหว่างประเทศในภูมิภาคเอเชียตะวันออกและองค์การระหว่างประเทศเพื่อสนับสนุนการพัฒนารัฐปาเลสไตน์ โดยเฉพาะการพัฒนาเศรษฐกิจ การมีส่วนร่วมของภาคเอกชนด้านการค้าและการลงทุนในปาเลสไตน์และการเสริมสร้างขีดความสามารถในสาขาที่ประเทศสมาชิก CEAPAD มีความเชี่ยวชาญและสอดคล้องกับความต้องการของปาเลสไตน์

                   2. การประชุม CEAPAD ระดับรัฐมนตรี ครั้งที่ 3 ในปี 2561 จะเป็นโอกาสให้ไทยได้แสดงบทบาทเชิงสร้างสรรค์ และขยายความร่วมมือเพื่อการพัฒนาในกรอบ CEAPAD ซึ่งสอดคล้องกับท่าทีไทยในการสนับสนุนการจัดตั้งรัฐปาเลสไตน์

**วัตถุประสงค์ของการจัดการประชุม**มีดังนี้

           - เพื่อแสดงบทบาทที่สร้างสรรค์และเข้มแข็งของไทยในเวทีระหว่างประเทศในการมีส่วนร่วมพัฒนารัฐปาเลสไตน์ โดยเฉพาะการดำเนินความสัมพันธ์และการสร้างพันธมิตรทางการเมืองกับกลุ่มประเทศมุสลิม

- เพื่อแสดงความตั้งใจและเจตนารมณ์ของรัฐบาลไทยในการมีปฏิสัมพันธ์เชิงสร้างสรรค์กับปาเลสไตน์

- เพื่อแสดงบทบาทที่สร้างสรรค์ของไทยในการดำเนินความร่วมมือกับญี่ปุ่น

- เพื่อตอกย้ำบทบาทที่โดดเด่นของไทยในการเป็นเจ้าภาพการจัดประชุมระหว่างประเทศต่าง ๆ

|  |
| --- |
| **แต่งตั้ง** |

**11. เรื่อง แต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (กระทรวงศึกษาธิการ)**

คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง **นายสาโรจน์ ขอจ่วนเตี๋ยว** ผู้อำนวยการสถานศึกษา วิทยฐานะผู้อำนวยการเชี่ยวชาญ วิทยาลัยเทคนิคสุพรรณบุรี สำนักงานคณะกรรมการการอาชีวศึกษา ให้ดำรงตำแหน่ง ที่ปรึกษาด้านมาตรฐานการอาชีวศึกษาช่างอุตสาหกรรม (นักวิชาการศึกษาทรงคุณวุฒิ) สำนักงานคณะกรรมการการอาชีวศึกษา กระทรวงศึกษาธิการ ตั้งแต่วันที่ 5 มีนาคม 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**12. เรื่อง การแต่งตั้งข้าราชการให้ดำรงตำแหน่งผู้ตรวจราชการสำนักนายกรัฐมนตรี**

คณะรัฐมนตรีมีมติอนุมัติตามที่สำนักนายกรัฐมนตรีเสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทบริหารระดับสูง จำนวน 2 ราย ดังนี้

1. **นายณรงค์ เชื้อบุญช่วย** ผู้ช่วยปลัดสำนักนายกรัฐมนตรี สำนักงานปลัดสำนักนายกรัฐมนตรี ให้ดำรงตำแหน่ง ผู้ตรวจราชการสำนักนายกรัฐมนตรี สำนักงานปลัดสำนักนายกรัฐมนตรี สำนักนายกรัฐมนตรี

2. **นายพีระ ทองโพธิ์** ผู้ช่วยปลัดสำนักนายกรัฐมนตรี สำนักงานปลัดสำนักนายกรัฐมนตรี ให้ดำรงตำแหน่ง ผู้ตรวจราชการสำนักนายกรัฐมนตรี สำนักงานปลัดสำนักนายกรัฐมนตรี สำนักนายกรัฐมนตรี

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่ง ที่ว่าง

**13. เรื่อง การแต่งตั้งข้าราชการให้ดำรงตำแหน่งรองผู้อำนวยการสำนักข่าวกรองแห่งชาติ**

คณะรัฐมนตรีมีมติอนุมัติตามที่สำนักข่าวกรองแห่งชาติเสนอแต่งตั้ง **นายอนุกูล เจิมมงคล** ที่ปรึกษาด้านการต่อต้านการก่อการร้ายและอาชญากรรมข้ามชาติ (นักการข่าวทรงคุณวุฒิ) กลุ่มงานที่ปรึกษา สำนักข่าวกรองแห่งชาติ ให้ดำรงตำแหน่ง รองผู้อำนวยการสำนักข่าวกรองแห่งชาติ สำนักข่าวกรองแห่งชาติ สำนักนายกรัฐมนตรี ตั้งแต่วันที่ 8 พฤษภาคม 2561 ซึ่งเป็นวันที่สำนักข่าวกรองแห่งชาติได้มีคำสั่งให้ข้าราชการรักษาราชการแทน ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

………………………………………